Fuvahmulaku neruthakaa gulhifaivaa biruveri thaareekhu, rayyithunge edhumakee neruthah bandhukurun! - One Online\nމާނޭރު ނެރު ކައިރީ މީހަކު ހުއްޓިލައިގެން، ފުވައްމުލަކު ނެރުތަކުގެ ތެރެއިން އެންމެ ނުރައްކާތެރި ނެރަކީ މާނޭރު --- ފޮޓޯ: މުނީރު ހަސަން\nފުވައްމުލަކަކީ އެއް ރަށެއްގެ މައްޗަށް އޮންނަ ހަމަ އެކަނި ރާއްޖޭގެ އަތޮޅެވެ. ވަށައިގެން ރާޅު އަރައި މާކަނޑުގެ މެދުގައި އޮންނަ މި އަތޮޅަށް ވަދެ ނިކުމެ ހެދުމަށްޓަކައި ބޭނުންކުރަމުން ދިޔައީ ރަށުގެ ވަށައިގެން އެކި ދިމަދިމާލުގައި ހުންނަ ތަންހެޔޮ ދިމަދިމާލެވެ. އެގޮތުން އިރުވައި މޫސުމުގައި ބޭނުންކުރަމުން އައީ ނެރެގަނޑު ނެރާއި މާނޭރު ނެރު އަދި ބިޅިފޭށެ ނެރެވެ. ހުޅަނގު މޫސުމުގައި އަނބުލާއި ބަނޑަހަލް ފަންނާއި ރަސްގެފަންނާއި ހީނާޑިއެ ފަންނާއި ބޮޑުފަންނެވެ. މި ނެރުތައް ބޭނުންކުރި ދުވަސްވަރު މަހަށް ގޮސްފައި އައިސް ވަންނަ ހަފަލި ދޯނިފަހަރާއި ބޮއްކުރާފަހަރު ބަންޑުން ޖަހާލުމަކީ ވަރަށް އާއްމު ކަމެކެވެ. މިގޮތަށް ބަންޑުން ޖަހާލާ ދޯނިފަހަރާއި ބޮއްކުރާފަހަރު ދަށުގައި މީހުންވެ މަރުވުމަކީވެސް ދިމާވަމުން ދިޔަ ކަމެކެވެ. އަދި ފައްތިއާ ތަކުގައި އަޅާފައި ހުންނަ މާލެދަތުރުކުރާ ބޯޓުފަހަރާއި ދޯނިފަހަރު ފައްތިއާ ކަނޑާލައިގެން ރަށަށް ލައްގައި ބޭނުން ނުކުރެވޭ ވަރަށް ހަލާކުވަމުންދާ ދިއުމަކީވެސް ހަނދާން ނައްތައިލަން އުނދަގޫ ކަމެކެވެ.\nމިގޮތަށް ލެއްގި އެއްޗެހީގެ ތެރޭގައި މަލިކުރުވާގޭ އަބްދުލް ޣަފޫރުގެ "ދުވާފަރު" ދޯންޏާއި ޖީޒާ އަހުމަދު ސަމީރުގެ "އިރަމާ" ބޯޓާއި ހުސްނުހީނާގޭ އަބްދުލް އަޒީޒު މުހައްމަދު ގެ "ގަލްފް ދީނާރު" ބޯޓާއި ވިދުވަރުގޭ މުހައްމަދު އިބްރާހީމް ދީދީގެ "ނިރުވާނާ ބޯޓު" ހިމެނެ އެވެ. މީގެ ތެރެއިން އަބްދުލް ޣަފޫރު ގެ "ހިތްވަރު" ދޯނި ލެއްގީ ނެރެގަނޑަށެވެ. އެ ހާދިސާ ހިނގީ 1983 ވަނަ އަހަރުގެ ތެރޭގަ އެވެ. މުހައްމަދު އިބްރާހީމް ދީދީގެ "ނިރުވާނާ ބޯޓު" ލެއްގީ ޖޫން، 1993 ގައެވެ. ޖީޒާ އަހުމަދު ސަމީރުގެ "އިރަމާ ބޯޓު" ލެއްގީ 1998 އޯގަސްޓު މަހުގެ ތެރޭގަ އެވެ. "ގަލްފް ދީނާރު" ސިމެންތިއާ އެކީގައި އަޑިޔަށް ދިޔައީ ޖޫން، 1993 ވަނަ އަހަރުގެ ތެރޭގަ އެވެ. މީގެ ތެރެއިން ގަލްފްދީނާރު ސިމެންތިއާ އެކު އަޑިޔަށް ދިޔައީ ރަސްގެފަންނަށެވެ. ނިރުވާނާ ބޯޓާއި އިރަމާ ބޯޓު މުދަލާއި އެކު ލެއްގީ ބަނޑަހަލް ފަންނަށެވެ. މީގެ ތެރެއިން އިރަމާބޯޓު ވަނީ ބޭނުން ނުކުރެވޭ ވަރަށް ހަލާކުވެފަ އެވެ. 1941މ 1360 ހ ޝައޮބާންމަހު 14 ވަނަ ދުވަހުގެރޭ އެދުރުގޭ ހުސައިންމަނިކުފާނުގެ އޮޑި މާލެއިން އައިސް މާނޭރެ ބޭރުގައި އަޅާފައި އޮތްވައި އެރޭ ރޭގަނޑު ހުޅުނގުފަރާތުން އައި ވިލާގަނޑަކާ ނަގިލި ކަހާލައިގެން ފަރުމައްޗަށް އެއްލައިލުމުގުސަބަބުން މުދަލަށާއި އޮޑިއަށް ބޮޑެތި ގެއްލުންތަކެއް ވަނީ ލިބިފައެވެ.\nފުވައްމުލަކުގައި ބަނދަރެއް ނެތުމުގެ ސަބަބުން މީހުންގެ މުދަލަށް ގެއްލުންވެ، އެތައް ބަޔަކު މަރުވަމުން ދާތީ، އެކަން ހައްލުކޮށްދެއްވުމުގެ ގޮތުން ސަރުކާރުން މީހުން ފޮނުވައިގެން ބަނދަރު ހެދުމުގެ މަސައްކަތް ފެށީ 12 ޖުލައި 2000 ވަނަ އަހަރު އެވެ. ބަނދަރު ހެދުމުގެ މަސައްކަތް ނިންމައި 10 ޖުލައި 2003 ވަނަ އަހަރު ބަނދަރު ހުޅުވުމާ ގުޅިގެން މީހުންގެ އޮޑިދޯނިފަހަރަށް ލިބެމުން އައި ގެއްލުން ކުޑަކުރެވުނު ނަމަވެސް، ނެރުތަކާ ގުޅިފައިވާ މީހުން މަރުވުމުގެ މައްސަލަ އޮތީ ހަމަ އެ އޮތް ހިސާބުގަ އެވެ. ކުރީން ބޮއްކުރާ ނުވަތަ ދޯނި ބަންޑުން ޖަހައިގެން މީހުން މަރުވަމުން ދިޔަނަމަވެސް، މިހާރު މީހުން މަރުވަމުން ދަނީ މޫދަށް ފައިބައި އުޅެނިކޮށް އަންނަ ބިޔަރާޅާއި އެއްކޮށް ދަމައިގަނެ، ބޭރުކޮށްލައިގެންނެވެ. މިގޮތުން އެންމެ ގިނަ މީހުން މަރުވެފައި ވަނީ ރަށުގެ ހުޅަނގު ފަރާތުގައި އޮތް ނެރުތަކުން ދަމައިގަނެގެން ގޮހާއި އަދި ބޮއްކުރާ ބަންޑުން ޖަހާލައިގެންނެވެ. ނެރެގަނޑުން ދެމީހަކު މަރުވެދިޔައީ ބަނދަރު ހުޅުވުމުގެ ކުރީން ބޮއްކުރައެއްގައި އެއްގަމަށް އަރަން އުޅުމުގެ ތެރޭގަ އެވެ. އެއީ ހުޅަނގުގޭ އަލް ހާފިޒް އަލީ ޝަފީގު ހުސެއިން އާއި ކ. މާލެ މ. މަލާގާ، އިބްރާހީމް އާސިމް އާއި ދެ ޒުވާނުންނެވެ. މި ހާދިސާ ހިނގާފައިވަނީ 18 ޑިސެމްބަރު 2000، ހިޖުރީ ގޮތުން 22 ރަމަޟާން 1421 ގައެވެ.\nއަޅުގަނޑުގެ ނަޒަރުގައި މީހުން ދަމައިގެން ގޮސް މަރުވުން ހުއްޓުވުމަށްޓަކައި ސަރުކާރުން މީހުން ފޮނުވައިގެން 1981، މާޗް 08 ގައި ގޮއްވައިގެން ފުންކުރި މާނޭރު ނެރާއި ހަމަ އެ އަހަރު ގޮއްވި ނެރުތަކުގެ ތެރެއިން ބަންދު ނުކުރެވި ހުރި ނެރުތައް ބަންދުކުރާން ޖެހެ އެވެ. އަދި ރައްޔިތުން ބޭނުންކުރުމަށްޓަކައި ރައްކާތެރި ފަތާފެންގަނޑެއް ގާއިމްކުރާން ޖެހެ އެވެ.\nމި ރަށަށް އަރައި ފޭބުމުގެ ތެރެއިން މަރުވި މީހުންނާއި ދަމައިގެން ގޮސް މަރުވި މީހުންގެ ތެރޭގައި ހިމެނޭ މީހުންގެ މައުލޫމާތު ތިރީގައި އެވަނީއެވެ. މިއީ ލިބޭން ހުރި މައުލޫމާތުތައް ނަމަވެސް، މީގެ ކުރީންވެސް މި ފަދަ ހިތާމަވެރި ހާދިސާތައް ހިނގާފައި ހުރުމަކީ ގާތް ކަމެކެވެ. ކުރީގެ މަރުތަކާއި ހާދިސާތަކުގެ މައުލޫމާތު އެއްކުރުމުގައި، މިރަށު އަސްރަފީގޭ، އައްނައިބު އަލްޚަތީބު، މަރުހޫމް އިބްރާހީމް ސައީދު މޫސާ ގެ ލިޔުއްވުންތައް ދިރާސާ ކުރުމުގެ އިތުރުން ރަށުގެ ދުވަސްވީ ބޭފުޅުންގެ ފަރާތުން މައުލޫމާތު އެއްކޮށްފައި ވާނެ އެވެ.\nފުވައްމުލަކު ނެރެގަނޑު ނެރުން ބަޔަކު ނުކުންނަނީ ---\n1936 ވަނަ އަހަރު މި ރަށަށް އައި ސ. މީދޫ ދޮން އިބްރާހީމް ދީދީގެ ދޯނި ރާޒަވާ ކަންމައްޗަށް ބަންޑުން ޖަހާލައިގެން އިބްރާހީމް ދީދީ އާއި މަރްޔަމްބީ ކިޔާ މީހަކު ވަނީ ނިޔާ ވެފަ އެވެ. މީގެ ތެރެއިން އިބްރާހީމް ދީދީ ވަޅުލާފައި ވަނީ ދޫޑިގަމު އުނަކެޑެ މިސްކިތުގައެވެ. މަރްޔަމްބީ ފެނިފައެއް ނުވެއެވެ. 1971 ވަނަ އަހަރު ރަސްގެފަންނު ނެރުން ވަންނަނިކޮށް ބޮއްކުރާ ބަންޑުން ޖަހާލައިގެން އެޅަކަމަނާއްކަލޯ ވަނީ ގެއްލިފައެވެ. ފުވައްމުލަކުން މަހަށް ދަނިކޮށް ރަށުގެ ހުޅަނގުކޮޅުގައި އޮންނަ އޮމާގަނޑު ކިޔާ ހިސާބަށް ދޯނި ބަންޑުން ޖަހާލައިގެން ދަނބޮގޭ އެޅަމީހާ ވަނީ ނިޔާވެފަ އެވެ. މި ހާދިސާ ހިނގާފައި ވަނީ 1951 ވަނަ އަހަރު އެވެ. މާނޭރު ނެރަށް ދޯންޏެއް ބަންޑުން ޖަހާލައިގެން މަންތެފޮޅެ ހަސަންބެއަ އާއި ދަށުކުބައިގޭ އަހުމަދުފުތުގެ އަލީފުތު ނިޔާވީ 1936 ވަނަ އަހަރުގަ އެވެ. މާނޭރު ނެރަށް ދޯންޏެއް ފެތިގެން ކުރީގެ ޖޫންޖުލާގެ، މިހާރުގެ ރިޔަލީ އަހުމަދު އިބްރާހީމް ދީދީ އާއި ފުނަމާގޭ އަބްދުﷲ އަލީ ނިޔާވީ 1980 ފެބުރުއަރީ 10ގަ އެވެ. ދިގުވާނޑު އަރުއްފަންނު ނެރަށް މާހިބުން ދުއްވުމަށް ފަހިކައިގެން އުޅުނު މީހުންގެ ތެރެއިން ސަލްޖަމްގޭ އަނީސާ އަބްދުއްރަހުމާން އާއި ލީކުވިލާ ހައްވާ ހަބީބާ އާއި ލުނބޯމާގޭ މަރްޔަމް ދީދީ އާއި ޗަނބޭލީގޭ ޚަދީޖާ މަނިކެ ނިޔާވީ 21 ޖޫން 1982 ގައެވެ. (މާހިބުން ދުއްވުމޭ ކިޔަނީ ޝައުބާން މަހުގެ 29 ވަނަ ދުވަހު، ރޯދަމަހަށް ތައްޔާރުވުުމުގެ ގޮތުން ފެންވަރައި ތާހިރުވެ ހެދުމަށް، މޫދަށް ދާ ދިއުމަށެވެ. މިދާ ދިއުމުގައި ކާށްޓާއި ހިކިމަސް ފަދަ އެއްޗެހި ގެންގޮސް ކައިބޮއި ހަދާނެ އެވެ.) މިހާދިސާ ހިނގީ ރާޅާއެކު އެމީހުން ދަމައި ބޭރުކޮށްގެންނެވެ. ހޯދަޑު އަވަށު ސާދާގޭ އަބްދުﷲ ސޯދިގު އެ އަވަށު އަނބުލު ނެރަށް ފައިބައިގެން އުޅެނިކޮށް ދަމައިގެންގޮސް ގެނބިގެން 20 އޭޕްރީލް 1988 ގައި ވަނީ ނިޔާވެފަ އެވެ. ރަސްގެފަންނު ބޭރުގައި އޮތް ބޯޓަކަށް ގޮސްފައި އެނބުރި ނެރުން ވަންނަނިކޮށް ބޮއްކުރާ ފެތިގެން ހެޕީކޯނަރ، ހަސަން ހުސެއިން ވަނީ 1985 އޯގަސްޓް 12 ގައި ނިޔާ ވެފަ އެވެ. ރަސްގެފަންނު ބޭރުގައި އޮތް ބޯޓަކަށް އަރަން އުޅުމުގެ ތެރޭގައި ކަނޑަށް ވެއްޓި މޯނިންގްލޯރީ އަބްދުއްލަތީފް 1972 ވަނަ އަހަރު ވަނީ ނިޔާވެފަ އެވެ. އައްޑުއަތޮޅުން ރަށަށް އައިސް މާނޭރު ނެރުން އެއްގަމަށް ލަފަނިކޮށް ނެގި ރާޅަކާ އެއްކޮށް ދޯނި ފެތިގެން އެ ދޯނިން އައި މިސްކިތްމަގު ރިއަލީ ފާތުމަތު އިބްރާހީމް ވަނީ ނިޔާވެފައެވެ. މި ހާދިސާ ހިނގީ 02 ޖެނުއަރީ 1990 ގަ އެވެ. ބާލިޔާ މުހައްމަދު އަބްދުﷲ އަރުއްފަންނު ނެރަށް މޫދަށް އެރި އުޅެނިކޮށް ދަމައިގެންގޮސް ވަނީ ނިޔާ ވެފައެވެ. ދަޑިމަގު ދޫރެސް، ސާއިދު މުހައްމަދު 03 މާޗު 1995 ގައި ނެރުގަނޑުން މޫދަށް ފައިބައިގެން އުޅެނިކޮށް ގެނބިގެން ވަނީ ނިޔާވެފައެވެ. 2015 ވަނަ އަހަރު މާނޭރަށް މޫދަށް ފައިބައި އުޅެނިކޮށް ހޮސްޕިޓަލުގައި މަސައްކަތް ކުރި ޕާކިސްތާނު ޑޮކްޓަރު ވަނީ އޮއިވަރުގައި ޖެހި ބޭރަށް ދަމައިގަނެގެން ގެއްލިފައެވެ. 19 ޖުލައި 2007 ވަނަ އަހަރު އަނބުލުން މޫދަށް ފައިބައި އުޅެނިކޮށް ދަމައިގެން ގޮސް ގޮމަތަނަގޭ މުހައްމަދު ސަލީމް ވަނީ ނިޔާވެފަ އެވެ. 04 މެއި 2012 ވަނަ އަހަރު އަރުއްފަނު ނެރުން ދަމައިގެން ގޮސް ނޫމާގޭ މުހައްމަދު ޝައްމު ވަނީ ނިޔާ ވެފައެވެ. ހާޖީ ކަލޭގެ މުހައްމަދު، ބޮޑުފަންނުން ދަމައިގެންގޮސް ވަނީ ނިޔާ ވެފަ އެވެ. މީނާ ނިޔާވި ތާރީހު އަދި ވަނީ އެނގޭ ގޮތް ނުވެފަ އެވެ. 1981 ވަނަ އަހަރު ހީނާޑިއެ ފަންނުން މޫދަށް ފައިބައި އުޅެނިކޮށް ހުވަނދުގޭ އަހުމަދު ދީދީ ވަނީ ދަމައިގެން ގޮސް ގެއްލިފައެވެ. 29 އޮކްޓޫބަރ 2017 ގައި އަރުއްފަންނުނެރުން ރާޅާއެކު ދަމައިގެންގޮސް ޒާވިޔާ އަބުދުﷲ އަފުރާޙު ވެސް ވަނީ ނިޔާވެފައެވެ. 1951 ވަނަ އަހަރު މަހަށް ނުކުމެ އުޅެނިކޮށް، މިރަށު އުތުރުކޮޅުގައި އޮންނަ ގަލްގޯނި ކިޔާ ސަރަހައްދުން ރާޅެއްގައި ޖެހި ބޮއްކުރާ ބަންޑުން ޖަހާލައިގެން ދިގުވާނޑު އެޅަދައިތާގެ ހަސަން ކަލޯ ވަނީ ނިޔާވެފަ އެވެ. ނެރު ހެދި ފަހުން ގިނަ މީހުން ނިޔާވެފައި ވަނީ މޫދަށް ފައިބައި އުޅެނިކޮށް ރާޅާއެކު ދަމައިގެން ގޮސް ބޭރުކޮށްގެންނެވެ.\nފުވައްމުލަކު ރަސްގެފަންނު ބަނދަރު ސަރަހައްދަށް ބޮއްކުރައެއް ކައިރިކޮށް ކާޑު ބާލަމުންދާ އިރު، ކުދިވެރީން އެ ސަރަހައްދުގެ މޫދު ތެރޭގައި ---\nއަޅުގަނޑުމެން ފުވައްމުލަކު ރައްޔިތުން އެންމެ ފަހުން ރޮއްވާލީ މާނޭރު ތެރެޔަށް ދަމައިގެން ބޭރުކުރި ދެ ކުއްޖަކު ސަލާމަތް ކުރުމުގެ މަސައްކަތުގައި އުޅެނިކޮށް ގެނބިގެން މަރުވި ދޫނޑިގަން، ޔޫރޯ، އުމުރުން 17 އަހަރުގެ އަހުމަދު ފައުޒާންގެ މަރުންނެވެ. ރާއްޖޭގެ ގިނަ ރައްޔިތުންވެސް އަދި ހަނދުމަފުޅު ހުންނާނޭ ފަދައިން މިހާދިސާ ހިނގާފައި ވަނީ 09 ޖެނުއަރީ 2021 ގައެވެ.\nފުވައްމުލަކު ބަނޑަހަފަންނު ސަރަހައްދު --- ވީޑިއޯ: ފައިސަލް ނަސީމް އެފްބީ ޕޭޖް\nފުވައްމުލަކު ނެރުތަކުގެ ތެރެއިން އެންމެ ނުރައްކާތެރި ނެރެއްގެ ގޮތުގައި ކުރީއްސުރެ ފާހަގަކުރެވެމުން އަންނަނީ މާނޭރު ނެރެވެ. ސަބަބަކީ އެ ނެރުގެ ބޭރަށް ދަމާ އޮއިވަރު އާދަޔާ ހިލާފަށް ބާރުވުމާ އެކު ނެރުގެ ބޭރުކޮޅުގައި ނެރުގެ މެދާ ދިމާއިން ކުއްލިއަކަށް ފުންވެ އެނބުރޭ އޮއިވަރެއް ހުންނަ ހޮހޮޅަ ފާޑުގެ ތަންތަން ހުންނާތީ އެވެ. މިދެންނެވި ތަންތަނުން ބައެއް ފަހަރު ބޭރަށް ބައެއް ފަހަރު އެތެރެޔަށް އޮއިވަރާއެކު ލޮނުވައްދާއިރު އެއިން ދިމާލަކަށް މީހަކު ދިމާވެއްޖެ ނަމަ އެތާގައި އެމީހަކު ހިފަހައްޓައެވެ. ނެރުން ބޭރަށް ދަމައިގަތުމުން އެންމެ ރައްކާތެރި ގޮތަކީ ރަށަށް އެރުމަށް މަސައްކަތް ކުރުމުގެ ބަދަލުގައި އެބޭރަށް ދަމާ އޮއިވަރުން ކެނޑެންދެން ރަށުގެ ދިގަށް ފެތުމެވެ. މާނޭރުން ނަމަ ފަތަން ވާނީ ރަށުގެ އުތުރުކޮޅަށެވެ. ނެރެގަނޑުންވެސް އުތުރުކޮޅަށެވެ. އޮއިވަރު ކެނޑުމުން ރަށަށް އެރުމަށް މަސައްކަތް ކުރާނީ އެވެ. މޫދަށް ފޭބުުމުގެ ކުރީން ބޭރަށް ދަމާ އޮއިވަރުގެ މިސްރާބު ބަދަލުވާ ދިމާ ވިސްނުމަކީ މުހިންމު ކަމެކެވެ.\nފުވައްމުލަކު ރަސްގެފަންނު ސަރަހައްދު ---\nކޮންމެއަކަސް، ގެނބިގެންނާއި ދަމައިގަނެގެންނާއި އަދި މިނޫންވެސް ނެރުތަކާ ގުޅިފައިވާ ހިތާމަވެރި ހާދިސާތަކުގައި މި ރަށުގެ އެތައް ބަޔަކު ނިޔާވެ ގޮސްފައިވާއިރު، އެ ހިތި ހަނދާންތައް މި ރަށު ރައްޔިތުންނާ ވަކިވުމެއް ނެތެވެ. ރަށުގެ ވަށައިގެން ހުރި ނެރުތަކަކީ ރައްޔިތުންނަށް ބިރުވެރި ތަންތަނަށް ވެފައި އޮންތަނާ އެތައް އަހަރެއް ވެއްޖެ އެވެ. މި ނެރުތަކާ ގުޅިފައިވާ ހާދިސާތަކުގައި ނިޔާވެ އަޅުގަނޑުމެންނާ ވަކިވެގެން ދިޔަ އުޚުތުންނާއި އަޚުންގެ އަދަދު ދުވަހެއް ދުވަހަކަށް މި ދަނީ މައްޗަށެވެ.\nފުވައްމުލަކު މާނޭރުން ބަޔަކު ބޮއްކުރައެއްގައި ބޭރަށް ނުކުންނަނީ --- ވީޑިއޯ: ހިސްޓްރީ އޮފް މޯލްޑިވްސް އެފްބީ ޕޭޖު\nމި ރަށު ރައްޔިތުން ގަބޫލުކުރާ ގޮތުގައި މިކަމަށް އޮތް ދާއިމީ ހައްލަކީ ރަށުގެ ތިމާވެއްޓާ އެންމެ އެކަށޭނެ، ރައްކާތެރި ގޮތެއްގެ މަތީން މި ނެރުތައް ބަންދުކޮށްލުމެވެ. އެތަންތަނަށް އެރި އުޅެން ނުޖެހޭނެ ގޮތަކަށް ކަންކަން އިންތިޒާމުވެ ފަހިވެގެން ދިއުމެވެ. ރައްޔިތުންގެ ކުދިބޮޑު އެންމެންނަށް ރައްކާތެރިކަމާ އެކު މޫދު އުފާ ހޯދޭނެ ފަދަ ތަނަވަސް ފަތާ ފެންގަނޑެއްވެސް މިރަށަށް ލިބުމެވެ.\nއެކި އެކި ހާދިސާތަކުގައި ގެނބިގެން ނިޔާވި އެންމެހައި ލޮބުވެތި އުޚުތުންނާއި އަޚުންނަށް ސުވަރުގޭގެ ދާއިމީ ނިއުމަތް މިންވަރު ކުރައްވާށި އެވެ. އަދި މިފަދަ ހާދިސާއެއް އިތުރަށް ތަކުރާރު ނުކުރައްވާށި އެވެ. އާމީން\nފުވައްމުލަކު މާނޭރު ---\nއެޑިޓަރުގެ ނޯޓު: މުނީރު ހަސަން އަކީ ފުވައްމުލަކު ކަތީބު ކަމާއި ބޮޑުކަތީބުކަން ކުރައްވާފައިވާ ބޭފުޅެކެވެ. އޭނާއަކީ ފުވައްމުލަކުގެ ތާރީހު ދިރާސާ ކުރެއްވުމަށް ގިނަ މަސައްކަތްތަކެއް ކުރައްވާ ބޭފުޅެކެވެ. އަދި މި ވަގުތު ފުވައްމުލަކުގައި ތިއްބެވި ބޭފުޅުންގެ ތެރެއިން ރަށުގެ ތާރީހީ މައުލޫމާތު އެންމެ ރަނގަޅަށް ދެނެވަޑައިގަންނަވާ ބޭފުޅުންގެ ތެރޭގައި މުނީރު ހިމެނިވަޑައިގަންނަވައެވެ.\nގުޅޭ ޓެގު ޏ. ފުވައްމުލައް މިނިސްޓްރީ އޮފް ނޭޝަނަލް ޕްލޭނިން ހައުސިން އެންޑް އިންފްރާސްޓްރަކްޗާ ކަނޑުމަތީގެ ހާދިސާތައް ތިމާވެށި ފުވައްމުލައް ސިޓީ މަރު ދިވެހިރާއްޖޭގެ ތާރީޚު\nދިވެހީންގެ ދަރިކޮޅުތަކާއި މަތިކޮޅުތައް - 6\nހުރަވީ ދުވަސް... ދިވެހީންގެ ހަގީގީ މިނިވަން ދުވަސް


Asaasee hidhumayi dheyn dhedhuvahah bank hulhuvanee\nއަސާސީ ހިދުމަތަށް ދެ ދުވަހަށް ބޭންކް ހުޅުވަނީ\nބޭންކް އޮފް މޯލްޑިވްސްގެ ބްރާންޗެއް: އަސާސީ ބޭނުންތަކަށް ބޭންކް ހުޅުވާނެ ދުވަސްތައް ވަނީ އާންމުކޮށްފައި -- އަހުމަދު އަޝްހާދު އަބްދުﷲ (ޖެރީ)\nބޭންކިންގެ އަސާސީ ހިދުމަތްތަކަށް މިމަހުގެ 11 ވަނަ ދުވަހާއި 13 ވަނަ ދުވަހު ބޭންކް އޮފް މޯލްޑިވްސް (ބީއެމްއެލް) ހުޅުވަން ނިންމައިފި އެވެ.\nބީއެމްއެލް އިން ބުނީ އެ ބޭންކުން ފޯރުކޮށް ބައެއް އަސާސީ ހިދުމަތްތަކަށް އަންނަ ހޯމަ ދުވަހާއި ބުދަ ދުވަހު ބޭންކް ހުޅުވާފައި ހުންނާނީ އެ ދުވަސްތަކުގެ ހެނދުނު 9:30 އިން ފެށިގެން މެންދުރު 12:00 އަށް ކަމަށެވެ.\nއެ ދެ ދުވަހު ރާއްޖޭން ބޭރަށް ފައިސާ ޓްރާންސްފާ ކުރުމުގެ ހިދުމަތް ދޭނެ އެވެ. އެ ހިދުމަތް ހޯދަން ފުރިހަމަ ކޮށްފައިވާ ޓީޓީ އެޕްލިކޭޝަނާއި އެހެން ލިޔުންތައް ފޮނުވަން ޖެހޭ އީމެއިލް މެދުވެރިކޮށް ފޮނުވޭނެ އެވެ. އިންޓަނެޓް ބޭންކިން މެދުވެރިކޮށް ވެސް ހުށަހެޅޭނެ އެވެ.\nމުސާރަ ޖަމާކުރުމުގެ ހިދުމަތް ވެސް އެ ދެ ދުވަހު ބީއެމްއެލް އިން ދޭނެ އެވެ. އެ ހިދުމަތައް އެދި ހުށަހެޅުމަށް ބޭނުންވާ ލިޔުންތަކުގެ ތަފްސީލްތައް ބޭންކުގެ ވެބްސައިޓް ލިބޭނެ ގޮތް ހަދާފައިވާއިރު ބީއެމްއެލްގެ އެކައުންޓަކުން ޕޭރޯލް ހަމަޖައްސާނަމަ އެ ދެ ދުވަހުގެ 11:00 ޖެހުމުގެ ކުރިން ލިބޭ ހުށަހެޅުންތައް ޕްރޮސެސް ވާނެ އެެވެ.\nބޭންކް އޮފް މޯލްޑިވްސް ކޮވިޑް-19\nބީއެމްއެލް ލޯނު ފައިސާ އިތުރަށް ފަސްކޮށްދީފި\nބީއެމްއެލް ހުޅުވާނީ ތިން ދުވަހު


18 އޮކްޓޯބަރ 2020 07:55\n1442 ވަނަ އަހަރުގެ ޤައުމީ ދުވަހުގެ މުނާޞަބަތުގައި އެމްއެންޑީއެފުން ތައްޔާރުކޮށް ނެރޭ "ޤައުމީ ލަވަ އަލްބަމް" މިއަދު ނެރެފިއެވެ.\nމި އަހަރުގެ ޤައުމީ ލަވަ އަލްބަމް ޚާއްޞަ ވެފައިވަނީ "ތެދުވެރިކަން-ޤައުމިއްޔަތުގެ އަސްލު" މި ތީމަށެވެ. ޖުމްލަ 07 ލަވަ ހިމެނޭ މި ލަވަ އަލްބަމްގައި ހިމެނޭ ލަވަތައް ހުށަހަޅައިދީފައިވަނީ ރާއްޖޭގެ ފުންނާބު އުސް ލަވަކިޔުންތެރިންނެވެ. މިފަހަރުގެ ލަވަ އަލްބަމަށް ޅެން ހައްދަވާފައި ވަނީ އަމީނާ މުފީދު، ޕްރައިވެޓް މުޙައްމަދު މާޙިދު (މާޓު)، ޢަލީ ޖައިޝާން ޢާމިރު، ކޮމާންޑް ސާޖަންޓް މޭޖަރ ޢަބްދުﷲ ސަޢީދު، ޖައުފަރު ޢަބްދުލް ރަޙްމާނު، އަދި މުޙައްމަދު ޢަބުދުލް ޣަނީ އެވެ.\nއެހެން އަހަރުތަކެކޭ އެއްފަދައިން މިފަހަރުގެ އަލްބަމްގައި ވެސް ޤައުމީ ރޫޙާއި ޤައުމީ ޖޯޝުން ލޭ ކައްކުވާލާފަދަ ޅެންތަކެއް ހިމަނޭ ލަވަތައް ހިމެނެއެވެ.\nމި އަލްބަމަށް ލަވަކިޔުއްވާފައިވާ ލަވަ ކިޔުންތެރިންގެ ތެރޭގައި މުޙައްމަދު ޢަބުދުލް ޣަނީ، އައިމިނަތު ސައިނާ މުޙައްމަދު ރަޝީދު، ސަމާހާ މޫސާ ދީދީ، އައިޝަތު ޖައިޝާ ވަޙީދު، ޙުސައިން ހަމްދޫން، ރާފިޔަތު ރަމީޒާ، އިބްރާހީމް ވަޙީދު (ބޮޑުބެ)، އިބްރާހީމް މަމްދޫހު (މަންޑޭ)، ޙަސަން ތޮލާޤް، ނާޝިދާ އަޙްމަދު، ޕ. މުޙައްމަދު މާޙިދު (މާޓު)، ފަސްޓް ލެފްޓިނަންޓް ހުސައިން ޢަލީ، ވޮރަންޓް އޮފިސަރ 1 ޢަބްދުﷲ އިލްހާމް އިބްރާހީމް (އިއްލެ)، ޕްރައިވެޓް އައިމިނަތު ޢަނާނާ، މުސާ ޠާރިޤު، ޚަދީޖާ މުޙައްމަދު (ރިޒޫ)، މުޙައްމަދު ޝުހެއިލް، އަޙްމަދު ޖައިލަމް (ބޭ)، ޑރ. ފާތިމަތު ޝިފްނާ (ޝިފޫ)، ޕްރައިވެޓް މޫސާ ކަލީމް، އަދި ޝަލަބީ އިބުރާހިމްގެ އިތުރުން މަރިޔަމް އަޝްފާ ހިމެނެއެވެ.\nމި އަލްބަމްގެ ރާގު ހައްދަވާފައިވާ ފަރާތްތަކުގެ ތެރޭގައި ލެފްޓިނެންޓް ކާނަލް ޢަލީ މަނިކު (ދާރީ)، ވޮރަންޓް އޮފިސަރ 1 ޢަބްދުﷲ އިލްހާމް އިބްރާހީމް (އިއްލެ)، ވޮރަންޓް އޮފިސަރ 1 ޔޫސުފް ޝިމާޒް، އިބްރާހީމް މޫސާ ފިކްރީ، ލާންސް ކޯޕްރަލް ފަތުޙުﷲ ޝަކީލް ޙުސައިން، ޕްރައިވެޓް މުޙައްމަދު މާޙިދު (މާޓު) އަދި އަމްރާ މުޙައްމަދު ޢާމިރު ހިމެނެވެ.\nމިއަހަރުގެ ޤައުމީ ދުވަހުގެ މުނާޞަބަތާ ގުޅުވައިގެން ނެރުނު މި އޯޑިއޯ އަލްބަމްގެ ބައެއް ވީޑިއޯ ލަވަތައް ވެސް ވަނީ އެމްއެންޑީއެފްގެ އޮފިޝަލް ޔޫޓިއުބްއަށް ޗެނަލް އަށް އަޕްލޯޑު ކުރެވިފައެވެ. މިއަލްބަމްގެ ލަވަތަކަށް މިޔުޒިކް ތައްޔާރުކޮށްފައިވަނީ އެމްއެންޑީއެފް ބޭންޑު އެންޑް މިޔުޒިކް ވިންގުންނެވެ. އަދި އަލްބަމްގެ ވީޑިއޯ ލަވަތައް ތައްޔާރުކޮށް، އެޑިޓްކޮށްފައިވަނީ އެމްއެންޑީއެފް މީޑިއާ އެންޑް ޕަބްލިޝިންގ ސަރވިސް އާއި ވއ2 އިބްރާހީމް އަޙްމަދު އަދި އަލްފާޟިލް އައްޝަރު ވަޙީދެވެ.\n2002ވަނަ އަހަރުން ފެށިގެން ނެރެވެމުން އަންނަ ޤައުމީ ލަވަ ސީޑީގެ މިއީ 19 ވަނަ އަލްބަމެވެ. މި އަލްބަމްގެ ލަވަތައް އެމްއެންޑީއެފް ޔޫޓިއުބް ޗެނަލްއިން ޑައުންލޯޑު ކުރެވޭނެއެވެ.\nއެމްއެންޑީއެފް ޔޫޓިއުބް ޗެނަލްގެ ލިންކް:


Hageegee Loabi Ge Agakahvee Maru - Vaguthu\nޙަޤީޤީ ލޯބީގެ އަގަކަށްވީ މަރު!\nއިންޑިއާގެ ބިހާރު ސްޓޭޓުގައި ލޯބި ވުމަކީ ކުށެއް ކަމަށް ބަލައި އަދަބެއްގެ ގޮތުން މީހަކު މަރާލުމަށް ފަހު ކުދިކޮށް ކޮށާލައިފިއެވެ.\nއިންޑިއާގެ ބެންގާވަލީ އަވަށުގައި މި ހާދިސާ ހިންގަން މެދުވެރިވީ އަބީޝެކް ކުމާރު ނަމަކަށް ކިޔާ ކޯޗެއް ބެންގާވަލީ ގައި ކޯޗިން ކްލާސް ތަކެއް ނަގަމުން ދަނިކޮށް ދިމާވި ޒުވާން އަންހެނަކާއި ލޯބީގެ ގޮތުން ގުޅުނު ހިސާބުންނެވެ.\nރިޕޯޓްތައް ބުނާ ގޮތުން އަބީޝެކް ދިޔައީ މި އަންހެން މީހާގެ އިންޓަވަލް ގަޑިތަކުގައި ދިމާ ކުރަމުންނެވެ. ދެ މީހުންގެ ބައްދަލުވުތަށް ގިނަވެ މި ކަން އަންހެން މީހާގެ އާއިލާ އަށް އެންގި އޭނާގެ އާއިލާއިން މި ކަމާ ރުޅިގަދަވެ އަންހެން މީހާގެ ކައިވެނި އެހެން މީހަކާއި ވަނީ ކުޑަ ދުވަސް ކޮޅެއް ފަހުން ކުރުވާފައެވެ.\nބެންގާވަލީ އަވަށުގެ ފުލުހުން ބުނިގޮތުގައި އަންހެން މީހާ ކައިވެނި ކުރުމުން ވެސް އަބީޝެކް ދިޔައީ ސިރުން އޭނާ އާއި ކޮންމެ ދުވަހު ބައްދަލު ކުރަމުން ކަމަށެވެ. ނަމަވެސް މިދިޔަ ހަފްތާގައި އަބިޝެކް ގެއިން ނުކުމެގެން ދިޔަ ގޮތަށް ހަބަރެއް ނުވެގެން އާއިލާގެ ފަރާތުން ފުލުހަށް ވަނީ މައްސަލަ އެއް ހުށައަޅާފައެވެ.\nމައްސަލަ ހުށައަޅާފައި ވަނިކޮށް ބެންގާވަލީގެ ހަނޑޫ ދަނޑަކުން މަރުވެފައި އޮތް މީހަކުގެ ހަށިގަނޑު ފެނުމުން މިދިޔަ ހޮނިހިރު ދުވަހު ފުލުހުން ގޮސް ބެލިބެލުމުން އެއީ ގެއްލުނު އަބީޝެކް ކަން އެގުނެވެ.\nފުލުހުން ބުނީ އަބީޝެކް އޮތީ މަރާލުމަށް ފަހު ތޫނު ހަތިޔާރަކުން ފޮތި ފޮތި ކޮށްލާފައެވެ.\nމި ހާދިސާ އިތުރަށް ތަޙްޤީޤު ކުރަމުންދާއިރު އަބީޝެކްގެ މަންމަ ބައެއް މީޑިއާތަކާއި ވާހަކަ ދައްކަމުން ބުނީ އޭނާގެ ދަރިފުޅު ލޯބިވި އަންހެން މީހާގެ އާއިލާއިން އަބީޝެކް މަރާލީ ކަމަށެވެ.\nއޮގަސްޓް 26, 2019 18:54


Supar mashuneege raha balaabala!\nޑިސްކާއި މަސްހުންޏާއެކު ސައިތައްޓެއް ބޯލުމުން އެންމެ ފުރިހަމަ ނާސްތާއެއް ކޮށްލެވުނީ އެވެ. ދިވެހި ރަަހަތަކުގެ ތެރެއިން ހެނދުނުގެ ނާސްތާއަށް އެއްމެ ކަމުދާ އަދި މަގުބޫލު އެއްޗަކަށް މަސްހުނިވާ އިރު އެކި ކަހަލަ ތަރުކާރީ އަޅައިގެން ވެސް މަސްހުނި ތައްޔާރު ކުރެއެވެ. ބަރަބޯ، ތޮރާ އަދި ބަށި ވަރަށް އާއްމެވެ.\nކޮޕީފަތް އަޅައިގެން ވެސް މަސްހުނި ތައްޔާރުކޮށް އުޅެއެވެ. މިގޮތަށް ފަތްއަޅައިގެން ތައްޔާރުކުރާ މަސްހުންޏަކީ ގިނަ ބައެއްގެ ފެވަރިޓެކެވެ. ފެހިކަން ގަދަ ފަތަކީ އޭގެ ސަބަބުން ހަށިގަނޑަށް ނުހަނު ފައިދާވާ ވެސް އެއްޗެއްކެވެ. މަސްހުނި ހަދާއިރުވެސް މި ފަދަ ފަތްތައް ބޭނުންކޮށް އާއްމުކޮށް ކައިއުޅޭ މަސްހުނި ނިއުޓިރިއެންޓްގެ ގޮތުން ސުޕ މަސްހުންޏަކަށް ހެދިދާނެ އެވެ.\nފެހިކަންގަދަ ފަތްތައް ކަމުގައިވާ ކޭލް އާއި ސްޕިނޭޗަކީ އޭގެ ނިއުޓިރިޝަން ކޮންޓެންޓް މަތިވުމުގެ ސަބަބުން "ސުަޕަފުޑް" ގެ ގޮތުގައި ކްލެސިފައި ކޮށްފައިވާ ތަކެއްޗެވެ. މިތަކެތި ޑައެޓްގެ ތެރެއަށް ވައްދައި ހުހާއި ކެއުމުން ހިތިކަމެއް ހުރެދާނެ އެވެ. އަދި ކުޑަކުދިންވެސް މާ ގަޔާ ނުވެދާނެ އެވެ. ނަމަވެސް ދިވެހިރަހަ ލާ މަސްހުނިގަނޑަކަށް މ ފަތް ލައި ތައްޔާރު ކޮށްލައިގެން ބޭނުން ކުރެވިދާނެ އެވެ.\nބޭބީ ސްޕިނޭޗް ފަތާއި ކޭލް ފަތް މަސްހުނި މޮޑެ ނިމިގެން އެއަށް އަޅާލުމުން މި ޑިޝްގެ ނިއުޓިރިއެންޓްސް އިން މުއްސަންދިވީ އެވެ. ކޭލް އާއި ސްޕިނޭޗްގެ ފައިދާތަކަށް ބަލާއިރު ސްޕިނޭޗް އަކީ ނުކައި ދޫކޮށްލެވޭވަރުގެ ފަތެއް ނޫނެވެ. މީއީ ގައިގެ ހަންގަނޑު، ބޮލުގެ އިސްތަށިގަނޑު އަދި މީހާގެ ގައިގެ ކަށިތަކަށް ވެސް ގިނަ ފައިދާތަކެއް ކުރާ ފަތެކެވެ. ހަށިގަނޑަށް ބޭނުންވާ ދަގަނޑުގެ މާއްދާ ވަރަށް ގިނައިން އޭގައި އެކުލެވިގެންވާ ވެސް ފަތެކެވެ.\nކޭލްގައި ވިޓަމިން ކޭ ވަރަށް ގިނަ މިންވަރަކަށް އެކުލެވިގެން ވެއެވެ. އަދި ޕޮޓޭސިއަމް މާއްދާ ކޭލްގައި ގިނަވުމުގެ ސަބަބުން ހިތުގެ ބަލިތަކުން މީހާ ރައްކާތެރި ކޮށްދެއެވެ. ގިނަ ކޭލްގައި ހުންނަ ފައިބާ އަދި އެންޓިއޮކްސިޑެންޓްގެ ސަބަބުން ހަކުރު ބައްޔާއި ދުރުކޮށް ދެއެވެ.\nމަސްހުނި ހެދުމަށް މި ދެފަތުގެ އިތުރުން ދެން ބޭނުން ކުރެވިދާނެ އެހެން ފަތަކީ ލެޓިއުސް އެވެ. ލެޓިއުސް އަކީ ފެން ގިނަ ފަތެކެވެ. ހޫނު ދުވަސްވަރު މީހާ ހައިޑްރޭޓްކޮށްލަދޭނޭ އެއްޗެއްކެވެ. ކޭލް އަދި ސްޕިނޭޗް އާއި އަޅާބަލާއިރު ލެޓިއުސްގައި ރަހަމަޑުވުމުން މަސްހުންޏާއި ވަރަށް ބޮޑަށް ގުޅެއެވެ. ލެޓިއުސްގެ ނިއުޓިރިއެންޓް ފައިދާއަށް ބަލާއިރު މީގައި ކެލްސިއަމް، ޕޮޓޭސިއަމް، ވިޓަމިން ސީ އަދި ފޮލޭޓް މާއްދާ ގިނައެވެ.\nނާދިޔާ ޓޭސްޓް ބްލޮގްގައި ވާ ލެޓިއުސް އިން މަސްހުނި ހަދާނެ ގޮތުގެ ރެސިޕީއެއް\nއިތުރު ސުޕަރ މަސްހުންޏެއް އަޖުމަ ބަލާލަން ބޭނުންނަމަ މުރަނގަ ފަތް އަޅައިގެން ވެސް މަސްހުނި ތައްޔާރު ކުރެވިދާނެ އެވެ. މުރަނގަފަތް އަަހަރުމެން ބިސްގަނޑު އަޅައިގެންނާއި ތެއްލާއިގެން ބޭނުން ކުރެއެވެ. މުރަނގަފަތުގައި ފައިދާ ކިތަންމެ ބޮޑަސް ތެއްލުމުން ހަށިގަނޑަށް އެތަށް ކެލޮރީއެއް އިތުރުވެއެވެ. އަދި ކެއްކުމުން މީގައި ހުންނަ ނިއުޓިރިއެންޓް މަދުވެއެވެ. އެހެންކަމުން ފަތް ތާޒާކަންމަތީ ބޭނުންކުރުމަށް މަސްހުންޏަކަށް އަޅައިގެން އަޖުމަ ބަލާލަން މިއީ ސަޅިގޮތެކެވެ.


Nazim ves JP in vakive vadaigenfi\nނާޒިމްވެސް ޖޭޕީން ވަކިވެވަޑައިގެންފި\nދަނގެތި ދާއިރާގެ މެންބަރު މުހައްމަދު ނާޒިމް: އޭނާ ވަނީ މިއަދު ޖޭޕީން ވަކިވެ ވަޑައިގެންފައި\nއިސްވެ ހުންނަވައިގެން ސިޔާސީ ޕާޓީއެއް އުފައްދަން ބޭނުންފުޅުވާތީ ރައްޔިތުންގެ މަޖިލީހުގެ ދަނގެތި ދާއިރާގެ މެމްބަރު މުހައްމަދު ނާޒިމު ވެސް ޖުމުހޫރީ ޕާޓީ (ޖޭޕީ) އިން ވަކިވެ ވަޑައިގެންފި އެވެ.\nނާޒިމް ވަނީ ޓްވިޓާ މެދުވެރިކޮށް އޭނާ ޖޭޕީން ވަކިވެ ވަޑައިގެންނެވިކަން އިއުލާނު ކުރައްވާ ސިޓީއެއް ވެސް ނެރެފަ އެވެ. އޭނާގެ އެ ސިޓީގައި ބުނެފައި ވަނީ ސިޔާސީ ޕާޓީއެއް އުފައްދާ ދިވެހިގައުމާ ރައްޔިތުންނަށް މިހާރަށްވުރެ ފުޅާ ދާއިރާއެއްގައި\nހިދުމަތް ކުރައްވަން ގަސްތުކުރައްވާތީ މިއަދުން ފެށިގެން ޖޭޕީގެ މެމްބަރުކަމުން އޭނާ ވަކިވެވަޑައިގަންނަވާ ކަމަށެވެ.\nއަދި ޖުމްހޫރީ ޕާޓީގެ ލީޑަރާއި ޕާޓީގެ މެމްބަރުން ދެއްވި އެއްބާރުލުމަށް ޝުކުރު އަދާކުރައްވާ ކަމަށް ވެސް ނާޒިމް ވިދާޅުވި އެވެ.\nމެމްބަރު ނާޒިމް މިއަދު ޖޭޕީން ވަކިވެ ވަޑައިގެންފައި ވާއިރު، އެ ޕާޓީގެ ޕާލިމަންޓްރީ ގުރޫޕްގެ މެންބަރު އަދި ތިމަރަފުށީ ދާއިރާގެ މެންބަރު އަބްދުﷲ ރިޔާޒް ވެސް ވަނީ އެ ޕާޓީން ވަކިވެ ވަޑައިގެންފަ އެވެ.\nނާޒިމާއި ރިޔާޒު ޖޭޕީން ވަކިވެވަޑައިގެންފައި ވާއިރު މަޖިލީހަށް ދެ ބޭފުޅުން އިންތިހާބުވީ އެ ޕާޓީގެ ޓިކެޓުގަ އެވެ. ޖޭޕީއަށއް ނިސްބަތްވާ ދެ މެމްބަރުން ޕާޓީން ވަކިވުމާ ގުޅިގެން އެ ޕާޓީގެ ރައީސް ގާސިމް އިބްރާހިމްގެ ބަހެއް ލިބޭގޮތެއް އަދި ނުވެ އެވެ. ގާސިމަށް ގުޅުމުން ފޯނަށް ޖަވާބެއް ނުދެއްވަ އެވެ.\nއަވަސް އަށް އެނގިފައިވާ ގޮތުގައި ނާޒިމް އުފައްދަވާ ޕާޓީއަށް 3،000 މެންބަރުންގެ ސޮއި ވެސް ވަނީ ހަމަކޮށްފަ އެވެ. މި މަހުގެ ތެރޭގައި ޕާޓީ ރަޖިސްޓްރީ ކުރަން ހުއްދަ ހޯދުމަށް އިލެކްޝަންސް ކޮމިޝަނަށް ހުށަހަޅާނެ އެވެ.\nގާސިމް އިބްރާހިމް މުހައްމަދު ނާޒިމް އަބްދުﷲ ރިޔާޒް + ޖުމްހޫރީ ޕާޓީ ކޮންގްރެސް 2018


Aa police commissioner ah home minister ge thaureefu\nއާ ޕޮލިސް ކޮމިޝަނަރަށް ހޯމް މިނިސްޓަރުގެ ތައުރީފު\nކޮމިޝަނަރު އޮފް ޕޮލިސްގެ މަގާމަށް މުހައްމަދު ހަމީދު މިއަދު އައްޔަނުކުރެއްވުމަށް ރައީސް އޮފީހުގައި ބޭއްވި ރަސްމިއްޔާތުގެ ތެރެއިން. -- ފޮޓޯ: ރައީސް އޮފީސް\nކޮމިޝަނަރު އޮފް ޕޮލިސްގެ މަގާމަށް މުހައްމަދު ހަމީދު މިއަދު އައްޔަނުކުރެއްވުމާއި ގުޅިގެން، އެކަމަށް ހޯމް މިނިސްޓަރު ޝެއިޚް އިމްރާން އަބްދުﷲ މަރުހަބާ ވިދާޅުވެއްޖެ އެވެ.\nރައީސް އިބްރާޙިމް މުހައްމަދު ސޯލިހް، އެކްޓިން ސީޕީގެ މަގާމުގައި ހުންނެވި ހަމީދު އައްޔަން ކުރެއްވުމާއި ގުޅިގެން، އެކަމަށް މަރުހަބާ ވިދާޅުވެ އިމްރާން ކުރެއްވި ޓްވީޓެއްގައި ވިދާޅުވީ ހަމީދަކީ ޕޮލިސް ކޮމިޝަނަރުގެ މަގާމަށް ވަރަށް ގާބިލު ބޭފުޅެއް ކަމަށެވެ.\n"މިއީ މޯލްޑިވްސް ޕޮލިސް ސާވިސްގެ މަސައްކަތް އިތުރަށް ހަރުދަނާ ކުރުމަށް އެޅުނު މުހިންމު ފިޔަވަޅެއް،" އިމްރާންގެ ޓްވީޓުގައި އިތުރަށް ވިދާޅުވި އެވެ.\nހަމީދަކީ ފުލުހުންގެ އިންޓެލިޖެންސްގެ ކުރީގެ ވެރިޔާ އެވެ.\nއެސިސްޓެންޓް ކޮމިޝަނަރުގެ ރޭންކްގައި ފުލުހުންގެ ވަޒީފާއަށް އަލުން ވެއްދި ހަމީދު އެކްޓިން ސީޕީގެ މަގާމަށް އައްޔަން ކޮށްފައިވަނީ މިދިޔަ އަހަރުގެ ޑިސެމްބަރު މަހުގެ 12 ވަނަ ދުވަހު އެވެ. އޭނާ އެ މަގާމަށް ހަމަޖެއްސީ ޑެޕިއުޓީ ކޮމިޝަނަރަކަށް ޕްރޮމޯޓް ކުރުމަށް ފަހު އެވެ.\nސުޕްރީމް ކޯޓުން އޭނާއަށް އަލުން ވަޒީފާ ދިނުމަށް ނިންމި ނިންމުމާ ގުޅިގެން، މިދިޔަ ޑިސެމްބަރު މަހުގެ ހަތަރު ވަނަ ދުވަހު އެމްސީ ހަމީދަށް ފުލުހުންގެ ވަޒީފާ އަލުން ދިނުމަށް ފަހު އޭނާ ހަމަޖެއްސީ ފުލުހުންގެ އިންޓެލިޖެންސް ޑިޕާޓްމަންޓް ނޫނީ ސިއްރު ފުލުހުންގެ ވެރިއަކަށެވެ.\nރައީސް ސޯލިހުގެ ޅިޔަނު، އެމްސީ ހަމީދު ޗީފް ސުޕްރިޓެންޑެންޓްގެ ރޭންކްގައި ހުއްޓައި އޮގަސްޓް، 2012 ގައި ފުލުހުންގެ ވަޒީފާއިން ވަކިކުރީ ފުލުހުންގެ އެތެރޭގެ މައުލޫމާތުތަކެއް ހާމަކުރިކަމަށް ތުހުމަތުކޮށްފަ އެވެ. އެހެން ނަމަވެސް ސުޕްރީމް ކޯޓުން އެ މައްސަލަ ބަލައި، އަމުރުކޮށްފައި ވަނީ އޭނާ ފުލުހުންގެ ވަޒީފާއިން ވަކިކުރީ އުސޫލުތަކާ ހިލާފަށް ކަމަށާއި ކުރިން އޭނާ ވަކިކުރި އިރު ހުރި ފެންވަރުގެ ވަޒީފާއެއް އަލުން ދިނުމަށެވެ.\nޝިޔާމަށް ހަމަލަދިން މައްސަލަ ބަލާނެ: އިމްރާން\nކާފިއުއާއެކު މާލޭގެ މަގުތައް ފަޅު ވެއްޖެ


ރަސޫލް ޞޢޥ, ގެ ސީރަތު: ޤުރައިޝުން ގެފުޅު އަލުން ބިނާކުރުން އަދި ﷲ ތަޢާލާ ރޯމުން ލަކުޑިއާ ވަޑިއަކު ފޮނުއްވެވުން\nޤުރައިޝުން ގެފުޅު އަލުން ބިނާކުރުން:\nރަސޫލުﷲ ޞައްލަﷲ ޢަލައިހި ވަސައްލަމްގެ އުމުރުފުޅުން 35 އަހަރުފުޅުގައި ޤުރައިޝުން ގެފުޅު އަލުން ބިނާކުރިއެވެ. މައްކާގެ ޙަރަމަށް ބޮޑު ސައިލެއް އަރައި ގެފުޅުގެ ފާރުތައް ބަލިކަށިވެ ވެއްޓެއް ކައިރިވެފައިވުމުން ޤުރައިޝުން އަލުން ގެފުޅު ބިނާކުރަން ނިންމީއެވެ. އެމީހުންގެ މެދުގައި ގެފުޅަށް ދެވިފައިވާ ޤަދަރެއްގެ ބޮޑުކަމުންނެވެ. އަދި ގެފުޅު ބިނާކުރުމަށްޓަކައި ޙަލާލް ގޮތުގައި ހޯދާފައިވާ މުދާ ފިޔަވައި އެހެން އެއްޗެއް ބޭނުން ނުކުރުމަށް އެމީހުން ނިންމިއެވެ.\nއެހެންކަމުން ހަށިވިއްކައިގެން ހޯދާފައިވާ ފައިސާއާއި ރިބާގެ މުޢާމަލާތްތަކުން ހޯދާފައިވާ މުދަލުންނާއި މީހުންގެ އަތުން އަނިޔާވެރިގޮތުގައި ފޭރިގެންފައިވާ މުދަލުން ގެފުޅު ބިނާކުރުމަށް ހޭދަ ނުކުރުމަށް އެމީހުން ނިންމިއެވެ. ގެފުޅު އަލުން ބިނާކުރުމަށްޓަކައި އޭރު ހުރި ފާރުތައް ތަޅާލަންޖެހުނެވެ. ނަމަވެސް ޤުރައިޝުންގެ މީހުން އެކަމާއި ބިރުގަނެ ފަސްޖެހުނެވެ.\nމިހެން ތިއްބާ ވަލީދު ބުން މުޣީރަތުލް މަޚްޒޫމީ ކިޔާ މީހަކު ކޯރާޑިއެއް ހިފައިގެން އައިސްބުންޏެވެ. ﷲ ގަންދީބުނަމެވެ. އަހަރެން ހެވަކަށް މެނުވީ ނޭދެމެވެ. ދެން ގެފުޅު ތަޅަން ފެށިއެވެ. ދެން ޤުރައިޝުން މަންޒަރު ބަލަތިބެފައި ވަލީދަށް އެއްވެސް ނުބައިކަމެއް ދިމާ ނުވުމުން ޖެހިގެން އައިދުވަހު ކޯރާޑީތައް ހިފައިގެން އައިސް ގެފުޅު ތަޅަން ފަށައިފިއެވެ. އިބްރާހީމް ޢަލައިހިއްސަލާމް އެޅުއްވި ބިންގަލާއި ހަމަޔަށް ދާންދެން ގުރައިޝުން ގެފުޅުތެޅިއެވެ. އަދި އެހާހިސާބުން ހުއްޓާލިއެވެ. އަދި ގެފުޅު ރޭނުމުގެ ކަންތައް ކުރިޔަށް ގެންދަނެގޮތެއް ނިންމިއެވެ. މިގޮތުން އެމީހުން ނިންމީ ކޮންމެ ޤަބީލާއަކުންވެސް ގެފުޅުގެ ވަކިތަންކޮޅެއް ރޭނުމަށެވެ.\nކޮންމެ ޤަބީލާއަކުންވެސް އެބަޔަކު ރާނަންޖެހޭ ތަނަކަށް ވާ ވަރަށް ގާތައް އެއްކުރުމަށްފަހު ރާނަންފެށިއެވެ. އެމީހުން ރާނަމުންގޮސް ޙަޖަރުލް އަސްވަދު ހުންނަ ހިސާބަށް ފޯރުމުން ޙަޖަރުލް އަސްވަދު އޭގެ މަޤާމުގައި ބާއްވަން އެންމެ އައުލާކަން ބޮޑުވެގެންވަނީ ކާކަށް ކަމާއިމެދު އެމީހުންގެ މެދުގައި ޚިލާފު އުފެދިއްޖެއެވެ. އަދި މި ޚިޔާލުތަފާތުވުން އެތައްދުވަސްތަކަކަށް ދެމިގެން ހިނގައްޖެއެވެ. މިމައްސަލަ ބޮޑުވި މިންވަރަކީ ބަނޫ ޢަބްދުއްދާރާއި ބަނޫ ޢަދިއްޔު ދަރިކޮޅުގެ މީހުން ލެއިން ފުރިފައިވާ ރުނބައެއްގެ ތެރެޔަށް އަތް ލައި މަރުވަންދެން ހަނގުރާމަކުރުމަށް ހުވާވެސް ކުރިއެވެ. މިޙާލުގައު ޤުރައިޝުން މިމައްސަލައިގައި ގޮތެއް ނުނިންމިގެން4ރޭ ނުވަތަ5ރޭ ވަންދެން ތިއްބެވެ.\nޤުރައިޝުންގެ މެދުގައި މަޝްވަރާކުރެވެމުންގޮސް ޚިޔާލެއް ހުށައެޅުނެވެ. އެ ޚިޔާލަކީ އެމީހުންގެ ތެރެއިން ޙުކުމް ކުރާނެ މީހަކު ކަނޑައެޅުމެވެ. އަދި އެމީހަކު ކުރާ ޙުކުމަކަށް އެންމެން ރުހުމެވެ. މިގޮތުން މިސްކިތުގެ ދޮރުން އެންމެ ފުރަތަމަ ވަދެގެން އަންނަ މީހަކާއި މި މައްސަލައިގައި ޙުކުމްކުރަން ޙަވާލުކުރާގޮތަށް އެމީހުން ނިންމިއެވެ. މިސްކިތުގެ ދޮރުން ރަސޫލުﷲ ޞައްލަﷲ ޢަލައިހި ވަސައްލަމް ވަދެވަޑައިގެންނެވުމަށް ﷲ ތަޢާލާ އިރާދަކުރެއްވިހިނދު އެކަލޭގެފާނު ވަޑައިގެންފިއެވެ. ދެން ޤުރައިޝުންގެ މަޖުލީހާއި އެކަލޭގެފާނު ކައިރިވެވަޑައިގަންނަވާވަރަކަށް އެންމެންވެގެން "އަލްއަމީނޭ" "އަލްއަމީނޭ" ކިޔައި ގޮވައެވެ. އަދި ތިމަންނަމެން ރުހިއްޖެއީމޭވެސް އެމީހުން ބުންޏެވެ. އަދި އެއަށްފަހު ޙަޖަރުލް އަސްވަދު ބެހެއްޓުމުގެ މައްސަލައިގައި އެކަލޭގެފާނު ޙުކުމްކޮށްދެއްވުމަށް އެމީހުން އެދުނެވެ. ދެން އެކަލޭގެފާނު ޢަމަލުކުރެއްވިގޮތަކީ ރިދާއެއް ގެންނެވުމަށްފަހު އޭގެ މެދަށް ޙަޖަރުލް އަސްވަދު ލެއްވިއެވެ. އަދި ޤުރައިޝުންގެ މެދުގައި ޚިލާފުއުފެދިފައިވާ ޤަބީލާތަކުގެ އިސްވެރިން ލައްވައި ރިދާގެ ކަންކަނުގައި ހިއްޕަވައިގެން ގެފުޅާއި ހަމަޔަށް ޙަޖަރުލް އަސްވަދު އުފުލުވިއެވެ. އަދި އެހާ ހިސާބަށް އެމީހުންނަށް އާދެވުމުން ރަސޫލުﷲ ޞައްލަﷲ ޢަލައިހިވަސައްލަމްގެ ދެއަތްޕުޅުން އެ ހިލަކޮޅު ނަންގަވައި އޭގެ މަޤާމުގައި އޭތި ބޭއްވިއެވެ. އަދި އެކަލޭގެފާނުގެ މި ނިންމުމަކީ ވަރަށް ރަނގަޅު ނިންމުމެއްކަން ޤައުމުގެ އެންމެން ޤަބޫކޮށް ރުހިއްޖެއެވެ.\nއަދި ގެފުޅު ރާނާ ނުނިމެނީސް ޤުރައިޝުންގެ އަތުގައި ޙާލާލުގޮތުގައި ހޯދާފައިހުރި ލާރި ހުސްވެއްޖެއެވެ. އެހެންކަމުން ގެފުޅުގެ އުތުރު ފަރާތުން ބައެއް ފާރުގެ ބޭރަށްލިއެވެ. މިތަނަށް މިހާރު ކިޔަނީ ޙިޖުރެވެ. ގެފުޅުކައިރީގައި ވަށްކޮށް ހުންނަ ގާފޮޅަކީ މިތަނެވެ. މިތާގެ އެތެރޭގައިވާ ބިންކޮޅަކީ ގެފުޅުގެ ތެރެއިންވާ ތަންކޮޅެކެވެ. އަދި ޠަވާފުކުރާއިރު ބުރުއަޅަންވާނީ މި ގާފޮޅުގެ ބޭރުންނެވެ. ޤުރައިޝުން ގެފުޅު ބިނާކުރިއިރު ގެފުޅުގެ ދޮރުކޮޅުވެސް މައްޗަށް ޖެއްސިއެވެ. މިގޮތަށް ޢަމަލުކުރީ ހިތައްއެރި ކޮންމެ މީހަކަށް ގެފުޅަށް ނުވަދެވޭގޮތް ހެދުމަށްޓަކައެވެ. 15 މުށަށް ރޭނުމަށްފަހު ގެފުޅުގެ އެތެރޭގައި6ތަނބު ޖަހައި އޭގެ މައްޗަށް ގެފުޅުގެ ފުރާޅުއެޅިއެވެ.\nގެފުޅު ރާނާ ނިމުނު ދުވަސްވަރު ރޯމް އިން ބޯޓެއް ފޮނުއްވުމަށް ﷲ ތަޢާލާ އިރާދަކުރެއްވިއެވެ. އަދި ޖިއްދާ އާއި ކައިރި ހިސާބެއްގައި އެ ބޯޓު ހަލާކުވިއެވެ. ދެން މިކަން އެނގިގެން އެބޯޓުން ލަކުޑި ހޯދުމަށް ޤުރައިޝުން ނިކުމެއްޖެއެވެ. އަދި އެމީހުން އެސަރަހައްދައް ދިޔައިރު އެ ބޯޓާއެކު ރޯމްގެ ވަޑާންކުރާ މީހަކުވެސް ވެއެވެ. އަދި އޭނާގެ ހުއްދައާއި އެކު އެމީހުން އެބޯޓުން ލަކުޑި ނެގިއެވެ. އަދި ލަކުޑިއާއި ވަޑާންކުރާ މީހާ ގޮވައިގެން މައްކާއަށްގޮސް އޭނާ ލައްވާ ގެފުޅުގެ މަތި ހެއްދިއެވެ.


REPORT: Viyfaari thakah ehee nuvejje nama rahthah fageeru vaane!\nވިޔަފާރިތަކަށް އެހީ ނުވެއްޖެނަމަ، ރަށްތައް ފަގީރުވާނެ!\nއުކުޅަހުގައި ގެސްޓުން ގޮވައިގެން ގައިޑަކު ހަރަކަތްތެރި ވަނީ: މިހާރުގެ ހާލަތުން ރަށްތަކަށް ލިބޭ ގެއްލުން ބޮޑު -- ފޮޓޯ: އަވަސް\nރާއްޖޭގެ ރަށްތަކަކީ މީގެ 15 ވަރަކަށް އަހަރު ކުރިން އިގްތިސޯދީ ގިނަ ހަރަކާތްތަކެއް ނެތް ތަން ތަނެވެ. ނަމަވެސް ގެސްޓްހައުސް ވިޔަފާރި ފުޅާ ވެގެން ދިއުމާއެކު ވަރަށް ގިނަ ރަށްރަށަށް ތިޔާގިކަން އައެވެ. އާއިލާތައް ގުޅިގެން ފެށި ކުދި އަދި މެދުފަންތީގެ ވިޔަފާރި ތަކުން އެތައް އާއިލާއެއްގެ ފުދުންތެރިކަން އިތުރުވި އެވެ. އެހެންވެ، އެ ވިޔަފާރި ފުޅާ ކުރަން ލޯނު ނަގައިގެން ގެސްޓްހައުސް ތަރައްގީ ކުރި އެތައް ބަޔަކު އެބަތިއްބެވެ.\nތަޖުރިބާކާރުންގެ ނަޒަރުގައި ރާއްޖޭގެ ރަށު ޓޫރިޒަމް ވިޔަފާރިތަކަށް ބަލާއިރު ގިނަ ބަޔަކު މި ވިޔަފާރި ފުޅާ ކޮށްފައި ވަނީ ކޮންމެވެސް ލޯނަކުންނެވެ. ބައެއް މީހުން ނެގީ ލުއި ލޯނެވެ. އަނެއް ބަޔަކު ނެގީ ކޮންމެވެސް ފައިނޭންޝަލް ފެސިލީޓ އެވެ. އަދި ދިރި އުޅޭ ގެ މޯގޭޖު ކޮށްފައި މިލިއަނުން ލޯނު ނެގި އެތައް ބަޔަކު ވެސް އެބަތިއްބެވެ.\nލޯނުގެ އެހީގައި ވިޔަފާރިތައް ފުޅާކޮށް، ހިނގައިގަތްތަނާ އެތައް ބަޔަކަށް މިވަނީ ނުތަނަވަސްކަން ލިބިފަ އެވެ. ކޮރޯނާ ވައިރަސް ދުނިޔޭގައި ފެތުރެން ފެށުމާއެކު ދުނިޔޭގެ ޓޫރިޒަމްގެ މައްޗަށް ނެގި ބޮޑު ބިޔަ ރާޅު ރާއްޖެއާ ހަމައަށް ވެސް ފޯރައިފި އެވެ. އޭގެ ނަތީޖާއަކަށްވީ މި ވިޔަފާރިއަށް ބަރޯސާ ވެގެން ތިބި އެތައް ބައެއްގެ ވިޔަފާރި އާއި ދިރިއުޅުން ގޮސް ހަތަރު އަނގޮޅިއެއްގައި ހުއްޓިފައި ވުމެވެ.\n"އަޅުގަނޑުމެން މިއީ ރާއްޖޭގެ އެންމެ ބޮޑު އެއް ތަން. މި ތަނުގައި އެބަ އޮތް 54 މިލިއަން ރުފިޔާގެ ލޯނެއް. މިގޮތަށް އެތަށް ތަނެއް ހަދާފައި ހުރީ ލޯނުން. އެހެންވީމަ [ކޮވިޑް-19 އިގެ ސަބަބުން] ވަރަށް ބޮޑު ގެއްލުމެއް ވާނެ. މިހާރު ވެސް މިދިޔަ މަހު 90 ޕަސެންޓުގައި ހުރި އޮކިއުޕެންސީ ވަނީ 40 ޕަސެންޓަށް ވެއްޓިފައި،" ރާއްޖޭގައި އެންމެ ފުޅާކޮށް ގެސްޓްހައުސް ވިޔަފާރި ކުރާ ކ. މާފުށީ، ކާނި ކުންފުނީގެ ވެރިޔާ އަބްދުﷲ ނަސީރު ވިދާޅުވި އެވެ.\nކާނި އެއީ މަޝްހޫރު ބޮޑު ގެސްޓްހައުސް އެކެވެ. މީގެ އިތުރުން ވެސް ކުދި ކުދި އެތައް ގެސްޓްހައުސްތަކެއް އާއިލާ ތަކުން މިގޮތަށް ހަދާ ތަރައްގީކޮށްފައި އެބަހުއްޓެވެ. އަދި މި ވިޔަފާރި ފުޅާ ކުރުމަށްޓަކައި ރެސްޓޯރެންޓުތަކާއި ކެފޭތަކާއި މޫދު ކުޅިވަރުގެ ވަސީލަތްތައް ގާއިމް ކޮށްފައި ވެއެވެ. އެހެންވެ މިހާރުގެ ހާލަތުން މި ވިޔަފާރިތައް ވެސް ފުން ވަޅުގަނޑެއްގެ ފުނަށް ދިއުމުގެ ބޮޑު ފުރުސަތެއް އެބަ އޮތެވެ.\nކ. ގުރައިދޫ ގެސްޓްހައުސްއަކުން ވާހަކަ ދެއްކި އެތާނގެ އޮފިޝަލަކު ވިދާޅުވި ގޮތުގައި ކޮރޯނާ ބަލާއާފާތާއެކު އެތަނަށް މިހާރު ދުވާލެއްގެ މައްޗަށް 19،000 ޑޮލަރުގެ ގެއްލުމެއް ވެއެވެ. އެއީ ފޫބައްދަން ދަތި ގެއްލުމެއްގެ ގޮތުގައި އޭނާ ސިފަކުރެ އެވެ.\nރާއްޖޭގެ ޓޫރިޒަމްގައި ރަށު ޓޫރިޒަމްގެ ދައުރު މިވަނީ ވަރަށް ފުޅާވެފަ އެވެ. މިހާރު ރާއްޖޭގައި 700 އާ ގާތް ކުރާ އަދަދަކަށް ގެސްޓްހައުސްތައް އެބަހުއްޓެވެ، މަސްވެރި ކަމުގެ ބަދަލުގައި އެތަންތަން ބަދަލުވެފައި ވެފައިވަނީ ރަށްތަކުގެ އިގްތިސޯދީ ލޭނާރަށެވެ.\nމީގެ ކުރިން މަސްވެރިކަމުން ރަށްރަށަށް ބޮޑު އާމްދަނީއެއް ލިބުނު ނަމަވެސް މިހާރު މަސްވެރިކަން ވެސް ގުޅިފައި އޮތީ ގެސްޓްހައުސް ވިޔަފާރިއާ އެވެ. ކުދި ޑިންގީތައް ހޯދައި ގެސްޓުން ގޮވައިގެން އެކްސްކާޝަނަށް ގޮސް ހިދުމަތްތައްދޭ އާއިލާތައް ބައިވަރެވެ. އަދި އެފަދަ އުޅަނދު ފަހަރުގައި ކެޔޮޅުކަމު ގޮސް މަސް ކޮޅު ގެސްޓްހައުސްތަކަށް ވިއްކާލުމުން ބޮޑު އާމްދަނީއެއް ލިބެ އެވެ. މިފަދަ ވިޔަފާރިތަކަކީ ވެސް ލޯނުން ފުޅާ ކޮށްފައިވާ ކަންކަމެވެ.\nއަދ ގެސްޓްހައުސް ސަބަބުން ރާއްޖޭގެ ރަށްތަކާއި ވެރިރަށް މާލެ ދެމެދު ވަނީ ވަރުގަދަ ޓްރާންސްޕޯޓް ލިންކެއް ވެސް އެޅިފަ އެވެ. މާލެ އާއި ރަށްރަށާ ދެމެދު އޮންނަ ސްޕީޑް ލޯންޗު ދަތުރުތަކުގެ ވިޔަފާރި ވެސް ތަރައްގީކޮށްފައި ވަނީ ލޯނު ފަދަ ފައިނޭންޝަލް ފެސިލިޓީތަކުންނެވެ.\nނިމިދިޔަ ހައެއްކަ އަހަރު ދުވަހަށް ބަލާނަމަ އިމާރާތް ކުރުމުގެ ދާއިރާ ނަގާފައި އެންމެ ބޮޑަށް ފުޅާވި އެއް ދާއިރާއަކީ ޓްރާންސްޕޯޓް ސެކްޓާ އެވެ. އެ ދާއިރާވެސް ގުޅިފައި ވަނީ ރަށްރަށް ފުރާ އަދި އަންނަ ޓޫރިސްޓުންގެ ދަތުރު ކުރުމަށެވެ.\nއެތައް ބައެއްގެ ވަޒީފާ ގެއްލުމުގެ ބިރު\nގެސްޓްހައުސް ތަކަށް އަންނަ ގެއްލުމުގެ ބުރަ ރަށުގެ ހުރިހާ ވިޔަފާރި ތަކަށް ކުރާނެ އެވެ. ސަބަބަކީ މި ވިޔަފާރިތަކާ ގުޅިގެން އެތަށް ވަޒީފާއެއް ރަށުގައި އުފެދިފައި ވުމެވެ. މި ވިޔަފާރިތަކުގައި ގިނަ ބަޔަކު ވަޒީފާގައި އުޅެ އެވެ. ގިނަ އަދަދެއްގެ ދިވެހި ޒުވާނުން މި ދާއިރާގައި މަސައްކަތް ކުރެ އެވެ. އެހެންވެ ކޮރޯނާއާއެކު މިހާރު އޮތް ގެއްލުމުން އަރައި ނުގަނެވިއްޖެނަމަ އެތައް ބައެއްގެ ވަޒީފާތައް ގެއްލިގެން ދާނެ އެވެ. މިއީ ރަށްރަަށަށް އިގްތިސޯދީ އަދި އިޖުތިމާއީ ބޮޑެތި މައްސަލަތަކެއް ކުރިމަތިވާނެ ކަމަކަށްވާނެ އެވެ.\nރާއްޖޭގައި ލޯންޗުގެ ހިދުމަތް ދޭ ކުންފުންޏެއްގެ އިސްވެރިއަކު ވިދާޅުވި ގޮތުގައި މިހާރު ވެސް ޓްރާންސްޕޯޓް ސެކްޓާއަށް އަސަރު ކޮށްފައިވެ އެވެ.\n"އަޅުގަނޑުމެން މި ތިބެނީ ވާގޮތެއް ބަލަން. މިހާރުވެސް އަނެއްހެން ކުރާނެ ކަމެއް ނެތް... އެކަމަކު ދައްކަން ޖެހޭ ލޯނު އެބަ އޮތް. ސަރުކާރުން އެބަޖެހޭ މިކަމަށް ކޮންމެ ވެސް ލުޔެއް ހޯދައި ދޭން،" އޭނާ ވިދާޅުވި އެވެ.\nއަންދާޒާތައް ދައްކަނީ ގޯސްކޮށް\nރާއްޖޭގެ އިގްތިސޯދު މި އަހަރު ކުރިއަރާނެ ކަމަށް ކުރިން ލަފާކުރީ 7.5 ޕަސެންޓްގަ އެވެ. ނަމަވެސް މި ބަލާއާފާތާއެކު އަންނަ ލޮޅުންތަކުގެ ސަބަބުން އިގްތިސޯދީ ދުވެލި 0.5 ޕަސެންޓާއި މައިނަސް 5.6 ޕަސެންޓަށް ވެއްޓޭނެ ކަމަށް އަންދާޒާ ކުރެވެ އެވެ. އަދި މި އަހަރަށް އާމްދަނީ ލިބޭނެ ކަަމަށް ކުރިން ލަފާކުރި ވަރަށް ވުރެ 2.1 ބިލިޔަން ރުފިޔާ އާއި 6.9 ބިލިޔަން ރުފިޔާއާ ދެމެދުގެ އަދަދަކުން ދަށް ވާނެ ކަމަށް ވެސް މިހާރު ބެލެވެ އެވެ. އެހެންކަމުން މިއީ ސަރުކާރަށް ވެސް ކުރިމަތިވާނެ ބޮޑު ގޮންޖެހުމަކަށް ވާނެ އެވެ.\nބޮޑު ބަލާއާފާތެއްގެ ތެރޭގައި ދުނިޔެ އޮތް އިރު އަދި ރާއްޖެ ވެސް އޭގައި ޖެހިފައިވާއިރު މި ވިޔަފާރި ތަކަަށް ހަމަ ނޭވާއެއް ލާން ސަރުކާރަށް ދެވޭނީ ކޮން އެހީއެއް ހެއްޔެވެ؟\nދުނިޔޭގެ އެހެން ގައުމުތަކަށް ބަލާއިރު ތަފާތު އެހީތަކާއި ލުއިތައް ސަރުކާރުތަކުން ދެއެވެ. ބައެއް ގައުމުތަކުން ވަނީ ވިޔަފާރިތަކަށް ފައިސާގެ އެހީ ލިބޭނެ ހާއްސަ ޕެކޭޖުތައް ހަދާފަ އެވެ. އިޓަލީ އާއި ސިންގަޕޫރު ފަދަ ގައުމުތަކުން ވަނީ ވިޔަފާރިތަކުގައި ހުރި ލޯނުތައް ދައްކަން ލުއި ގޮތް ތަކެއް ހަމަޖައްސައިދީފަ އެވެ. އިޓަލީން ވަނީ ލޯނުތައް ފަސް ކޮށްދީފަ އެވެ. އަދި ލޯނުތައް ފަސްކޮށް ދިނުން ހިމެނޭ ގޮތަށް 28 ބިލިއަން ޑޮލަރުގެ އެހީގެ ޕެކޭޖެއް ވެސް ނެރެފައި ވެއެވެ.\nއެންމެ ގިނަ ގެސްޓްހައުސް ހުރި އެއް ރަށް ކަމަށްވާ ކ. މާފުށި\nދުނިޔޭގެ އެހެން ގިނަ ގައުމު ތަކުން ވެސް ދަނީ މި މުއްދަތުގައި ލޯނަށް ދައްކަން ޖެހޭ އަދަދު ލޯނު ނިމޭ ތާރީހުގެ ފަހަށް ލަސް ކޮށްދެމުންނެވެ. އެ ފިޔަވަޅުތައް ވާނީ އެ ވިޔަފާރި ތަކަށް ލިބޭނެ ލުޔަކަށެވެ.\nޔޫއޭއީގެ ސަރުކާރުން ވަނީ ތިން މަސް ދުވަހުގެ އިކޮނޮމިކް ޕެކޭޖެއް ނެރެފަ އެވެ. ޔޫއޭއީގެ ވަލީއަހުދުގެ އިސް ނެންގެވުމާއެކު ނެރުނު 1.5 ބިލިއަން ދީނާރުގެ ޕެކޭޖުގެ ދަށުން އެ ގައުމުގެ ވިޔަފާރިތަކާއި އާއްމުންގެ ދިރިއުޅުމަށް ލުއިތަކެއް ލިބިގެންދާނެ އެވެ. މި ޕެކޭޖުގެ ދަށުން ފެން ބިލާއި ކަރަންޓު ބިލް ފަދަ އަސާސީ ހިދުމަތްތަކުގެ އަގު 15 ޕަސެންޓް ވަނީ ހެޔޮކޮށްފަ އެވެ. އެހެންވެ އިގްތިސޯދީ މާހިރުންގެ ނަޒަރުގައި މި ދުވަސްވަރު ރާއްޖޭގެ ވިޔަފާރި ތަކަށް ވެސް ލުއި ތަކެއް ދޭން ޖެހެ އެވެ\n"ސަރުކާރުން އެބަޖެހޭ ވަރަށް އެކްޓިވްކޮށް މަސައްކަތް ކުރަން. ނޫނީ ވަރަށް ގެއްލުން ވާނެ. ބައިވަރު ލުއިތައް މިވަގުތު ދެވޭނެ ސަރުކާރަށް. ތަޖުރިބާކާރުން ވިދާޅުވަނީ މިއީ ހަތަރު މަހެއްހާ ދުވަހުގެ ކަމެއް ކަމަށް. އެހެންވީމަ މި މުއްދަތުގައި ލޯނުގެ ލުއިތަކެއް ދެވިދާނެ. މިކަމުން ބޭންކުތަކުގެ ޕްރޮފިޓް ދަށްވެދާނެ. އެކަމަކު ފިއުޗާއަށް ބަލާއިރު އެކަން ވެސް ރަނގަޅު ވާނެ،" ނަން ނުޖެހުމަށް އެދި ވިދާޅުވި އެވެ.\nއިގްތިސޯދުގެ މުހިންމު އެއް ނާރަކީ ކުދި އަދި މެދުފަންތީގެ ވިޔަފާރި އެވެ. މި ވިޔަފާރިތައް ފުނޑިގެން ދިއުމަކީ ގައުމު އެތައް ހިސާބެއްގެ ފަހަތަށް ސޮއްސައިލާނެ ކަމެކެވެ. އެހެންވެ ވިޔަފާރިތަކަށް ލުއިތަކެއް ދޭން ޖެހެ އެވެ. ނޫންނަމަ ރާއްޖޭގެ ގިނަ ރަށްތައް ފަގީރުވުމުގެ ބިރު އެބައޮތެވެ.\nއިގްތިސޯދު ކޮވިޑް-19 ބޭންކް އޮފް މޯލްޑިވްސް + ގެސްޓް ހައުސްތައް ސްޓޭޓް ބޭންކް އޮފް އިންޑިއާ އެސްއެމްއީ ބޭންކް ކޮރޯނާ ވައިރަސް\nލޯނު ފަސްވެއްޖެ، ދެން ކުލި ކުޑަކޮށްދީ!


PC ge ufan dhuvahu mi faharu enmenah ves cake fonuvaane\nޕީސީ އުފަން ދުވަހު މިފަހަރު އެންމެނަށްވެސް ކޭކު ފޮނުވޭނެ\nޕްރިޔަންކާ ޗޯޕްޅާގެ ނަމްބާ ވަން ފޭން ސުނީތާއަކީ ޕީސީގެ އުފަންދުވަހު އެންމެ ހާއްސަ ހަދިޔާ ދޭ އެއް ފަރާތެވެ. ދެގޮތެއް ނެތި ކޮންމެ އަހަރަކުވެސް ހާއްސަ ހަދިޔާއެއް ދެ އެވެ. ތަފާތު ތަކަކާއެކީގަ އެވެ. މިއަހަރުވެސް ސުނީތާ މިވަނީ ވަރަށް ތަފާތުކޮށްލާފަ އެވެ.\nޕީސީގެ އުފަންދުވަހަށް ކޭކު އަޅައިދޭނެ މީހުން ހޯދަން ސުނީ މިވަނީ ފޭސްބުކް ޕޯސްޓެއްގައި އެދިފަ އެވެ. އެއާއެކު ސުނީގެ ހަގީގީ ފޭނުންނާއި ފޭނުން ކަމަށް ހެދިގެން ދެއްކޭ މީހުން އަދި ފާޅުގައި ސުނީއަށް މަލާމަތް ކުރާ މީހުން ކެކިގަނެގެން އެރި އެވެ. އެކަކު އަނެކަކަށް ޓެގުކޮށް ނިކަން ފޯރި އަރުވާލި އެވެ. އެކަމަކު އެނގޭ ހެއްޔެވެ؟ އެއީ ސުނީ ސީރިއަސްކޮށް ޖެހި ޕޯސްޓެއް ނޫނެވެ. ސުނީގެ ފަރާތުން ވަރަށް ހާއްސަ ކޭކެއް މިއަހަރުވެސް ޕީސީއަށް ދޭނެ އެވެ.\nއެކަމަކު ސުނީގެ އިތުރުންވެސް ޕީސީގެ ހަގީގީ ފޭނުން ރާއްޖޭގައި އެބައުޅެ އެވެ. ޕީސީއަށް އުފަން ދުވަހުގެ ތަހުނިޔާ ކިޔާލާ ކޭކު ހަދިޔާ ކުރަން ބޭނުން މީހުންނަށް ސުނީ މިވަނީ އެފުރުސަތު ހުޅުވާލަ ދީފަ އެވެ.\n"ގިނަ ބަޔަކު އަޅުަގަނޑަށް ރިކުއެސްޓްކުރި ޕީސީއަށް ކޭކު ފޮނުވަން ބޭނުންވަން ވެގެން. އެހެންވެ އަޅުގަނޑު މި އެދެނީ ކޭކު ފޮނުވަން ބޭނުން ފޮނުވަން އެންމެން ކޭކު އަޅާފައި އަޅުގަނޑަށް ފޮޓޯ ފޮނުވައިދެންވީ. ބައިވަރު ކޭކު ބޭނުން. ނަން ޖަހަން ބޭނުން ކުދިން ނަން ޖަހާފައި ވިޔަސް ފޮނުވަންވީ،" ސުނީގެ ޕްލޭން ކިޔައިދިނެވެ.\nސުނީތާއި އާއި ޕްރިޔާންކާ: -- އަވަސް ފައިލް ފޮޓޯ\n"އަޅުގަނޑަސް ލިބޭ ފޮޓޯތައް އެފްބީ ޕޭޖުގައި ޕޯސްޓު ކުރާނަން. ޕީސީ ބަލާނެ އަޅުގަނޑުގެ ޕޭޖު. އެހެންވީމަ ހުރިހާ ކުދިންގެ ތަހުނިޔާ ކިޔާފައި ފޮނުވާފައި ހުރި ކޭކުތައް ޕީސީއަށް ފެންނާނެ"\nއަޅެ "ސްވީޓެއް" ނޫން ހެއްޔެވެ؟ އެހެންވީމަ މިވަރުގެ ތެދުވެރި ލޯތްބެއް އެބައޮތް ހެއްޔެވެ؟ ޕްރިޔަންކާގެ 35 ވަނަ އުފަން ދުވަސް ކައިރިވެގެން އައި އިރު ސުނީ މިއޮތީ މި ފަހަރުވެސް ލަވައެއް ތައްޔާރުކުރި އެވެ.\nހިތް ދީވާނާ ހަތެއްގެ ޕްރޮމޯޝަނަލް ލަވައެއްގަ ދޫކޮށްލާ އެ ލަވަގެ ނަން ވަރަށް ހާއްސަ އެވެ. "ޕީސީ އިޒް މައި ނޭމް" ނުވަތަ " އަހަރެންގެ ނަމަކީ ޕީސީ" އެވެ. އެހެންވީމަ ހާއްސަ އެއް ނޫން ހެއްޔެވެ؟ އަންނަ ހަފްތާގެ އަންގާރަ ދުވަހު އެ ލަވަ ރިލީޒް ކުރާނެ އެވެ. އެއީ ޕީސީގެ އުފަން ދުވަހެވެ. މިހާރު ޓްރެއިލާއެއް ނެރެފި އެވެ.\nހިތް ދީވާނާ ހަތެއް ނެރެނީވެސް ޕްރިޔަންކާއަށް ހާއްސަކޮށްގެންނެވެ. ހިތް ދީވާނާ ސިލްސިލާގެ ދަށުން އެންމެ ފަހުން ސުނީ ގެނެސްދީފައިވަނީ 2014 ވަނަ އަހަރު "ސުނީ ސްޕެޝަލް" ގެ ލަވަތަކެކެވެ. އެ ސިލްސިލާގެ ސީޑީއެއް ނެރެފައިވަނީ 2013 ވަނަ އަހަރެވެ.\nހިތް ދީވާނާ ހަތެއްގައި 10 ލަވައެއް ހިމެނެ އެވެ. މިހާރު ކުރިއަށް ދަނީ ލަވަތަކުގެ ރިކޯޑިންގެ މަސައްކަތެވެ.


Nasheed ge faadukiyun anehkaaves China ah\nނަޝީދުގެ ފާޑުކިޔުން އަނެއްކާވެސް ޗައިނާއަށް\nރާއްޖޭގައި ބޭއްވި އިންޑިއަން އޯޝަން ކޮންފަރަންސްގައި ނަޝީދު އިއްޔެ ތަގުރީރު ކުރައްވަނީ: އޭނާ ވަނީ ޗައިނާއަށް ފާޑު ކިޔާފައި -- ފޮޓޯ: މަޖިލީސް\nއަނބުރާ އަދާ ނުކުރެވޭނެ ވަރުގެ ބޮޑެތި ލޯނުތައް ދީގެން، ގިނަ ގައުމުތަކެއްގެ މިނިވަންކަމާއި އިސްތިގުލާލު ޗައިނާއިން ފޭރިގަންނަމުންދާ ކަމަށް ވިދާޅުވެ، ރައްޔިތުންގެ މަޖިލީހުގެ ރައީސް މުހައްމަދު ނަޝީދު އަނެއްކާ ވެސް ޗައިނާއަށް ވަރަށް ބޮޑަށް ފާޑުވިދާޅުވެއްޖެ އެވެ.\nރާއްޖޭގައި ބޭއްވި އިންޑިއަން އޯޝަން ކޮންފަރަންސްގައި ވާހަކަފުޅު ދައްކަވަމުން ނަޝީދު ވިދާޅުވީ ޗައިނާ އާ ގުޅިގެން ކުރީގެ ރައީސް އަބްދުﷲ ޔާމީން އަބްދުލް ގައްޔޫމްގެ ސަރުކާރުން ރާއްޖެ ދަރަނީގެ ފުން ވަޅުގަނޑަކަށް ވައްޓާލާފައިވާ ކަމަށެވެ.\n"ސަރުކާރެއް އަތު އަޅުވާލައި، ގާނޫނު ހަދާ މަޖިލީސް ގަނެލައި، ގާނޫނުތައް ބަދަލު ކޮށްލައިގެން ވިޔަފާރީގެ ޕްލޭންތައް ފެއިލްވާފަދަ ބޮޑެތި އަގުތަކުގައި ކޮންޓްރެކްޓްތައް ހަދާލަނީ. އަދި ދޭ ކޮމާޝަލް ލޯނުތައް އަނބުރާ ދެއްކޭނެ ގޮތެއް ނޯވޭ. ދެން ދެއްކޭ ގޮތް ނުވުމުން މި ބުނަނީ އިކިއުޓީ ދޭށޭ. އިކުއިޓީ ދިނުމާއެކު އެ ދޫކޮށްލެވެނީ އިންޑިއާ ކަނޑުގެ ހަމަޖެހުމާއެކު ގައުމުގެ އިސްތިގުލާލު. އަޅުގަނޑު މި ދައްކަނީ ސީދާ ޗައިނާގެ ވާހަކަ،" ނަޝީދު އިއްޔެ ވެސް ވިދާޅުވި އެވެ.\nސިނަމާލެ ބްރިޖު ފަދަ މަޝްރޫއުތަކަށް ނެގި ލޯނުތަކާއެކު ޗައިނާއަށް އޮތް ދަރަނީގެ އަދަދު 1.5 ބިލިއަން ޑޮލަރަށް ވުރެ މަތިކަމަށް ސަރުކާރުން ވަނީ ބުނެފަ އެވެ. އެ ލޯނުތަކަކީ އިންޓްރެސްޓް ރޭޓް ބޮޑުކޮށް، ރާއްޖެއަށް ގެއްލުންވާ ގޮތަށް ނަގާފައިވާ ލޯނުތަކެއް ކަމަށް ރައީސް އިބްރާހިމް މުހައްމަދު ސޯލިހު ވެސް މީގެ ކުރިން ވަނީ ވިދާޅުވެފަ އެވެ. އަދި ޗައިނާއާއެކު ވެފައިވާ ބައެއް އެއްބަސްވުންތަކުގެ ތަފްސީލުތައް ފެންނަން ނެތް ކަމަށް ވެސް ވިދާޅުވެފައިވެ އެވެ.\nޗައިނާއާއެކު ވެފައިވާ ލޯނު އެއްބަސްވުންތައް މުރާޖައާކޮށް "ރީ ނެގޯޝިއޭޓް" ކުރުމުގެ މަޝްވަރާތައް ޗައިނާ ސަރުކާރާއެކު ކުރަމުންދާ ކަމަށް ރައީސް ސޯލިހު ވެސް ވަނީ ވިދާޅުވެފަ އެވެ. އަދި ޗައިނާއިން ނަގާފައިވާ ބައެއް ލޯނުތަކަށް އަންނަ އަހަރުން ފެށިގެން ފައިސާ ދައްކަންޖަހަން ޖެހޭ ކަމަށް ސަރުކާރުން މީގެ ކުރިން ވަނީ ބުނެފަ އެވެ.\nދަރަންޏާ ގުޅޭގޮތުން ނަޝީދުއާއި ރާއްޖޭގެ ހުންނަވާ ޗައިނާ ސަފީރާއި ދެމެދު މިދިޔަ މަހު ސޯޝަލް މީޑީއާގެ ތެރޭގައި ބޮޑު ބަހުސެއް ވެސް ހިނގި އެވެ.\nރައީސް މުހައްމަދު ނަޝީދު ޗައިނާ ފޮރިން މިނިސްޓްރީ + ޗައިނާ އެފްޓީއޭ\nޝާހިދުގެ ދަތުރުފުޅުގައި ޗައިނާ ލޯނުތަކުގެ ތަފްސީލް ހޯއްދަވަނީ


ޓޮންސިލް ދުޅަވޭތަ؟ | Jazeera\tޓޮންސިލް ދުޅަވޭތަ؟ - Jazeera\nއާމިނަތު އަޙުމާ April 8, 2019 81 views0\nޓޮންސިލައިޓިސް އަކީ ކޮބާ؟\nޓޮންސިލައިޓިސް އަކީ ބެކްޓީރިއާއާއި ވައިރަލް އިންފެކްޝަންގެ ސަބަބުން ޓޮންސިލްއަށް ދިމާވާ އިންފްލެމޭޝަން އެކެވެ. ޓޮންސިލް ދުޅަވުން ނުވަތަ ޓޮންސިލައިޓިސް އަކީ ގިނަ މީހުންނަށް ދިމާވާ އުނދަގުލެކެވެ.\nޓޮންސިލް އަކީ ކަރުގެ ފަހަތުގައި އިންނަ ޓިޝޫއިން ހެދިފައިވާ ވަށް ދެބޯޅައެވެ. އެ ހެދިފައިވަނީ ގްލޭންޑްތަކާއި ވައްތަރު ޓިޝޫއަކުންނެވެ. މީގެ އިތުރުން ޓޮންސިލްތަކަކީ އިންސާނުންގެ ދިފާއީ ނިޒާމުގެ ބައެކެވެ.\nޓޮންސިލްއަކީ ކުޑަކުދިންގެ ފުރަތަމަ އަހަރުގައި ހަށިގަނޑަށް ޖެހޭ ތަފާތު ވައްތަރުގެ އިންފެކްޝަންތަކުން ދުރުކޮށްދޭ އެއްޗެހިތަކެކެވެ. އޭގެ ފަހުން ޓޮންސިލްއަކީ މުޅި އުމުރުގައިވެސް ހަށިގަނޑު ދިފާއު ކުރުމުގައި މާ ބޮޑު ދައުރެއް އަދާކުރާ އެއްޗެއް ކަމަށް ހޯދިފައެއް ނުވެއެވެ. މީގެ އިތުރުން ޓޮންސިލް ނެގުމުން އިންސާނެއްގެ ދިފާއީ ނިޒާމަށް މާ ބޮޑު އަސަރެއް ކުރާ ކަމަށްވެސް ފާހަގަ ކުރެވިފައެއް ނުވެއެވެ.\nޓޮންސިލައިޓިސް ޖެހޭ ސަބަބުތައް\nޓޮންސިލައިޓިސްގެ ޝިކާރައަކަށްވާ މީހުންގެ ތެރެއިން އެ އުނދަގޫ ބެކްޓީރިއާގެ ސަބަބުން ތަހައްމަލުކުރަން ޖެހެނީ މަދު މީހުންނެކެވެ. އެއީ ގާތްގަނޑަކަށް 15 އިންސައްތަ އާއި 30 އިންސައްތަ އާއި ދެމެދުގެ ނިސްބަތެކެވެ. ބާކީ މީހުންނަށް ޓޮންސިލައިޓިސް ޖެހުމުގެ އަސްލަކަށްވަނީ ތަފާތު ބާވަތްތަކުގެ ވައިރަސް ތަކެވެ.\nއެންމެ ޢާންމުކޮށް ފެންނަނީ ކޯލްޑް ވައިރަސްގެ ސަބަބުން ޖެހޭ ޓޮންސަލައިޓިސް އެވެ. މީގެ އިތުރުން ހިމަބިހި ވައިރަސް، ސައިޓޯމެގަލޯވައިރަސް ގެ އިތުރުން ގްލޭންޑިއުލަރ ރޯގާއަށް މަގުފަހި ކުރުވާ ވައިރަސް ކަމަށްވާ އެޕްސްޓެއިން-ބަރް ވައިރަސް އަކީ ޓޮންސިލައިޓިސް އަށް މަގުފަހި ކުރުވާ ވައިރަސްތަކެވެ. ބެކްޓީރިއާތަކުގެ ތެރެއިން ޓޮންސިލައިޓިސް އަށް އެންމެ ގިނައިން މަގުފަހި ކުރުވާ ބެކްޓީރިއާއަކީ ސްޓްރެޕްޓޮކޮކަސް ޕަޔޮޖިންސް ނަމަކަށް ކިޔޭ ބެކްޓީރިއާއެވެ.\nޓޮންސިލައިޓިސް ޖެހިފައިވާނަމަ ފެންނާނެ އަލާމާތްތައް\nކަރަށް ތަދުވުމަކީ ޓޮންސިލައިޓިސް ހުންނަނަމަ ފެންނާނެ އެންމެ ޢާންމު އެއް އަލާމާތެވެ. މި ނޫންވެސް އެތައް އަލާމާތްތަކެއް ފެންނާނެއެވެ.\nކާއެއްޗެހި ދިރުވަން އުނދަގޫވުން ނުވަތަ ތަދުވުން.\nކަރުގެ އަރިމަތީގައިވާ ގްލޭންޑްތަކަށް ދުޅަވުން.\nނޭވާއިން ނުބައިވަސް ދުވުން.\nލޮޑުވެ ކަންނެތްކަން އިހުސާސް ކުރެވުން. ބޮލަށް ތަދުވުން. ކަންފަތަށް ތަދުވުން.\nބަނޑަށް ތަދުވުން ނުވަތަ އުނދަގޫވުން.\nޓޮންސިލް ބޮޑުވެ ރަތްވުން.\nއަނގައިން ނޭވާލުން، ބާރަށް ނޭވާލުން، ގުގުރި ދެމުން.\nޓޮންސިލައިޓިސް އިން ދުރުވުމަށް ކުރެވިދާނެ ކަންކަން\nގަވާއިދުން ސާފުކޮށް އަތް ދޮވުމަށްފަހު ފެންހިއްކުން. (ވީހާވެސް ގިނަގިނައިން)\nކެއްސައި، ކިނބިހި އަޅާއިރު އަނގަ ނިވާކުރުން.\nކާނާ، ބުއިން މީހުންނާ ހިއްސާނުކުރުން.\nބުއިމަށް ކަންވާރު ބޭނުން ނުކުރުން.\nތަންތަން ސާފުކޮށް ބެހެއްޓުން.


Faisaa Ahttakai Mask Aai Sanitizer Agubodu nukurey, Hiley Bahaifi Nama Savaabu Libeyne - Sheikh Zaid - Vaguthu\nފައިސާއަށްޓަކައި މާސްކާއި ސެނިޓައިޒާ އަގުބޮޑު ނުކުރޭ، ހިލޭ ބަހައިފިނަމަ ސަވާބު ލިބޭނެ - ޝެއިހް ޒައިދު\n2 މަސް ކުރިން ( ޖެނުއަރީ 31, 2020 )\nކޮރޯނާ ވައިރެސް ފެތުރެމުން ދިއުމާއި ގުޅިގެން ދިވެހި ވިޔަފާރިވެރިން މާސްކާއި ސެނިޓައިޒާ އަގުބޮޑު ކުރުމާއި ގުޅިގެން މަޝްހޫރު ދީނީ އިލްމުވެރިޔާ އައްޝައިހް އަލީ ޒައިދު ފާޑުވިދާޅުވެއްޖެއެވެ.\nޒައިދު އެކަމާއި ފާޑު ވިދާޅުވެފައި ވަނީ އޭނާ ކުރެއްވި ޓްވީޓެއްގައެވެ.\nޝެއިހް ޒައިދުގެ ޓްވީޓުގައި ވިދާޅުވެފައި ވަނީ މިއަދު ލާރިކޮޅަކަށްޓަކާ ހާލަތުގެ ނާޖާއިޒް ފައިދާ ނަގައިގެން މާސްކާއި ސެނިޓައިޒާގެ އަގު ބޮޑުކުރަން ހެޔޮ ނުވާނެ ކަމަށެވެ. އަދި މި ދުވަސްވަރު މާސްކާއި ސެނިޓައިޒާ ފަދަ ތަކެތި ހިލޭ ބެހުމުން އެކަމުން ލިބޭ ފައިސާ އަށްވުރެ ބޮޑަށް އެމީހަކަށް ސަވާލު ލިބޭނެ ކަމަށާއި، މިކަމަށް ހުރިހާ ވިޔަފާރިވެރިން ވިސްނުން މުހިންމު ކަމަށް އޭނާގެ ޓްވީޓުގައި ވަނީ ފާހަަގަ ކުރައްވާފައެވެ.\nޝެއިހް ޒައިދު މިހެން ވިދާޅުވެފައި ވަނީ މީގެ ކުރިން ހެޔޮ އަގުގައި އަތް ފޯރާފަށުގައި ލިބެންހުރި މާސްކާއި ސެނިޓެއިޒާ މިދުވަސްކޮޅު އިންތިހާ އަށް އަގު އުފުލުމާއި ގުޅިގެންނެވެ. މީގެ ކުރިން އެންމެ ތިން ރުފިޔާ އަށް ލިބެން ހުރި މާސްކުގެ އަގު މިހާރު ވަނީ ދެގުނައަށް އުފުލިފައެވެ. އަދި އެންމެ 20 ރުފިޔާ އަށް ބާޒާރުގައި ލިބެންހުރި ސެނިޓައިޒާގެ އަގު މިހާރު ހުރީ 35 ރުފިޔާ އާއި 40 ރުފިޔާ އާއި ދެމެދުެ އަގުތަކެއްގައެވެ.\nބައެއް ވިޔަފާރިވެރިން "ވަގުތު" އަށް މައުލޫމާތު ދެއްވަމުން ހާމަކޮށްފައިވާ ގޮތުގައި މިތަކެތީގެ އަގުތައް ކުއްލިއަކަށް މިހާބޮޑަށް އުފުލިގެން ގޮސްފައި ވަނީ ދުނިޔޭގެ އެކި ކަންކޮޅުތަކުގައިވެސް މިތަކެއްޗަށް އިންތިހާއަށް ބޭނުން ޖެހި މާކެޓުތަކުން ހުސްވެގެން ދާން ފެށުމުގެ ސަބަބުންނެވެ. އަދި މިހާރު ރާއްޖެއަށް ފާސް މާސްކާއި ހޭންޑް ސެނިޓައިޒާ ލިބުންވެސް ކުރިއަށްވުރެ ދަތިވެފައިވާ ކަމަށާއި، ކުރިއަށް އޮތްތަނުގައި އަދި މިއަށްވުރެ އަގު އުފުލިގެން ގޮސްދާނެ ކަމަށް އެފަރާތްތަކުން ވަނީ މައުލޫމާތު ދީފައެވެ.\nޗައިނާގައި ހަލުވި ކަމާއި އެކު ފެތުރެމުންދާ ކޮރޯނާ ވައިރަސް ހުރި ކަމަށް ޝައްކު ކުރެވޭ މީހަކު ކަރަންޓީނު ކޮށްފައި ރާއްޖޭގައިވެސް އެބަހުއްޓެވެ. އޭނާ ކަރަންޓީނު ކޮށްފައި ވަނީ ފުނަދޫގައެވެ.\nކޮވިޑް-19: ލަންކާއިން އިތުރު މީހަކު މަރުވެއްޖެ\nހުޅުމާލެ ފްލެޓުތަކަށް ފައިސާ ދެއްކުން ހަ މަހަށް ފަސްކޮށްދޭން އަލްހާން އެދިވަޑައިގެންފި\nފޯލްކްލޭންޑުން ފުރަތަމަ ފަހަރަށް ކޮވިޑް-19 ފެނިއްޖެ\nޖެނުއަރީ 31, 2020 17:52\nބަލަ ސަރުކާރުގަ ބުނަން ލަދު ގަތީތަ؟ހަދާން ނެތުނީ ތޯ މާލޭގަ ފެނުގެ މައްސަލަ ޖެހިގެން ހިލޭ ސަރުކާރުން ފެން ބެހިކަން ..\nޖެނުއަރީ 31, 2020 22:02\nހިލޭޔޭ...ސަރުކާރު ހިންގަނީީ އަހަރެމެންގެ ފައިސާއިންދޯ....އެ ފައިސާއިންދޯ ފެނަގަނެފަ ދިނީ...އެހެންވީމަ އެ ހިލޭވީކީ ނޫންދޯ....ސަރުކާރަކުން ރައްޔިތުން އަތުން ބަދަލެއް ނުނަގާ ކަމެއް ކޮށްދިނަސް އެ ހިލޭ ކަމަކަށް ނުވާނެ....އެއީީ ދޯ ގައުމުގެ ރައުސުލް މާލް ހަވާލުކުރާ މަގުސަދަކީ....ސަރުކާރުން ރައްޔިތުން އަތުން ހިދުމަތަށް ނަގާ ނަމަ އެއީ މައްސަލަ އެއް ހަގީގަތުގައި...ދެން ބުނޭ އެކަން ކަމެއް ނުހިންގޭނެޔޭ ނުނަގާ....ތާރީހުން ފެންނަން އެބައޮތް ހިންގޭނެކަން....\nޖެނުއަރީ 31, 2020 19:33\nމިފަދަ ޟަރޫރީ ޙާލަތުގަ މާސްކް ދޭން ޖެހެނީ ސަރުކާރުން.\nޖެނުއަރީ 31, 2020 20:40\nއެއްވެސް ކުށެއް ނެތް ނިކަމެތި އިންސާނަކު ބޮލުގައި ވަގުންތަކެއް ކުރި ބޮޑުވައްކަމެއް އަޅުވާފައި ނުހައްގު ޖަލަށް ލާންހެޔޮވާނެތޯ؟\nޖެނުއަރީ 31, 2020 20:44\nކޮންމެ މުސީބާތެއް ވެސް ޖައްސަވަނީ އިންސާނުންގެ އަމަލް ތައްފާސިދު ވުމުން. ދުނިޔެ އާއިމެދުޣާފިލްވެ އުޚްރަވީ ހަޔާތް\nބަރުބާދުކޮށްލަނީ ދުނިޔޭގެ ދަހިވެތިކަމުގަ. އެކަމަަކު ވަގުތީ މިދުނިޔެއަށްޓަކާ މިއަދު އަޅުގަނޑުމެންގެ މިކުޑަމުޖްތަމައުގަ ކޮށްފަނުކުރަނީ ކޮންކަމެއްތޯ؟ ކުދިފާފަތަކާއި ބޮޑެތިފާފަ ތަކަށް އަރައިގަންނަނީ އެއްވެސްޖެހިލުމެއްނެތި. މިފަދަނުބައިފާސިދް ފާޖިރު ކޮންމެފަދަ ނުބައިކަމެއްވެސް އިސްވެ އެްމެފުރަތަމަ ހިންގަނީ ގައުމުގެ ހިންގުމާހަވާލުވެތިބޭ ވެރިން. ކޮންމެކަމެއްގާމެ އިސްލާމީ ރީތިމާތްސިފަތަކުން ނަމޫނާ ދައްކާދޭންތިބި މީހުންގެ ނުބައިނުލަފާ އަމަލްގެ ސަބަބުން ގައުމުހަލާކުގެތެރެއަށް ވެއްޓެމުންދާއިރު ރައްޔިތުންނައް ވެގެންދާނީ ކިހިނެއްކަމާމެދު ވިސްނާ ފިކުރު ހިންގާނެ އަވައްޖެއްނުވެ އުޅުމުގެ ނަތީޖާ ހިތިވާނެ. ﷲއަށް ބިރުވެތިވާކަށް ނުވޭތޯ؟ ޔާﷲ އަޅަމެންގެ މިކުޑަގައުމުގެ ރައްޔިތުންގެ ހިތްތަކަށް އިނބައިލާހު ނޫރުންއަލިކަން ދެއްވަވާ ބަލާމުސީބާތް ތަކުން އަޅަމެން ރައްކައުތެރިކުރައްވާށި. ޢާމީން\nޖެނުއަރީ 31, 2020 21:09\nކަލޭމެން މާސްކް ބެހިއްޔާ ސަވާބެއް ނުލިބޭނެތަ؟ ކަލޭމެންނަށް ޚަރަދު ކުރެވެނީ ޖިހާދަށް ފޮނުވަން ވީމަ ދޯ؟\nފެބުރުއަރީ 1, 2020 10:26\nކަލޭ ނޫސް ނުކިޔާ ދޭބަލަ ޑޮކްޓަރަށް ދައްކަން.\nކަލޭ ބުއްދި ހަމަނުޖެހޭ.\nޖެނުއަރީ 31, 2020 21:12\nމާސްކު ނުބަހާ ކިޔާނެ ދުއާއެއް ބެހިއްޔާ މާ ރަނގަޅެއްނޫން. އަހަރެން އަޑުއެހިން މާސްކްތައް އުފައްދަނީ އިޒްރޭލުންނޭ ވެސް.


Ramadan mahu thaketheege agu ufuleyne: Viyafaariverin\nވިޔަފާރި - ތަކެތީގެ އަގުތައް\nމިއަހަރުގެ ރަމަޟާން މަހުވެސް ތަކެތީގެ އަގު އުފުލޭނެ: ވިޔަފާރިވެރިން\nލޯކަލް މާރުކޭންޓުގައި ރަމަޟާން މަހަށް ވިޔަފާރި ވެރިން އަންނަނީ ތައްޔާރުވަމުން\nފިޔަ، އަލުވި، އަދި ބިހުގެ އަގު އުފުލޭނެ\nކަރާގެ އަގު އުފުލޭނެ\nކ. މާލެ 17 މެއި 2017 | ބުދަ 23:17 2,507\nލޯކަލް މާރުކޭޓު ތެރޭގައި ވިޔަފާރި ކުރަނީ - ރާއްޖެ އެމްވީ\nކޮންމެ ރަމަޟާން މަހަކާއި ދިމާކޮށްވެސް ތަކެތީގެ އަގުތައް މައްޗަށް ދެއެވެ. އާންމުގޮތެއްގައި ތަކެތީގެ އަގުތައް މައްޗަށް ދަނީ، ރަމަޟާން މަހު ކެއުމަށް އެންމެ ގިނައިން ބޭރުން ކުރާ ސާމާނުންނެވެ.\nމީގެ އިތުރުން، ފަނި ގިރުމަށް ބޭނުން ކުރާ ސާމާނުންވެސް ތަކެތީގެ އަގުތައް އިތުރުވާނެ ކަމަށް ވިޔަފާރި ކުރާ ފަރާތްތަކުން ބުނެއެވެ. ވިޔަފާރި ކުރާ ފަރާތްތަކުން ވަނީ ވިޔަފާރީތަކަށް ރަމަޟާން މަހު އަންނާނެ ބަދަލުތައްވެސް ހިއްސާކޮށްފައެވެ.\nތަކެތީގެ އަގުތަކަށް އަންނާނެކަމަށް ލަފާ ކުރެވޭ ބަދަލުތަކަށް ބަލާ އިރު ކަރާ ގެ އަގު މިހާރު 15 ރުފިޔާގައި ހުރި ނަމަވެސް ރަމަޟާން މަހު ކަރާ ކިލޯއެއްގެ އަގު 20 ނުވަތަ 25 ރުފިޔާއަށް އުފުލިގެންދާނެ ކަމަށް ތަކެތި ވިއްކާ ފަރާތްތަކުން ބުނެއެވެ.\nމީގެ އިތުރުން ދޮންކޭލާއި، ޕެޝަން ފްރުޓްގެ އިތުރުން ތަކުރާރީގެ ބައެއް ބާވަތްތަކުގެ އަގުވެސް ބޮޑު ވާނެ ކަމަށް ވިޔަވާރިވެރިން ބުނެއެވެ. އެހެން ނަމަވެސް ކާށި އަދި ކިއުކަމްބާގެ އަގު ދަށަށްދާނެ ކަމަށް ބައެއް ވިޔަފާރިވެރިން ބުނެއެވެ.\nރަމަޟާންމަހު ބައެއް ތަކެތީގެ އަގު 10 ރުފިޔާއަށް އިތުރުވާނެ ކަމަށް ބައެއް ވިޔަފާރިވެރިން ބުނާ އިރު، ތަކެތީގެ އަގު އުފުލެނީ، ތަކެތި ހޯދުމަށް ކުރިމަތިވާ އުނދަގޫތަކާއި ރަމަޟާން މަހު އޮންނަ ޑިމާންޑުގެ ސަބަބުން ކަމަށް ވިޔަފާރިވެރިން ބުނެއެވެ.\nލޯކަލް މާރުކޭޓުގައި ތަކެތީގެ އަގުތައް ހުރި ގޮތައް ބަލާ އިރު މިރުހުގެ އަގު އުޅެނީ 100 ގްރާމް 10 ރުފިޔާ އަށެވެ. ކަރާގެ އަގު 12 ރުފިޔާ 15 ރުފިޔާ އާއި ދެމެދުގެ އަގުތަކެއްގައި އުޅޭ އިރު، ދޮންކެޔޮ އުޅެނީ، ދެ ރުފިޔާ އާއި ފަސް ރުފިޔާ އާއި ދެމެދުގެ އަގުތަކެއްގައެވެ. ފަޅޯ ކިލޯއެއް އުޅެނީ 20 ރުފިޔާއަށެވެ. ބައެއް ފަރާތްތަކުން ފަޅޮލެއް ފަސް ރުފިޔާއަށް ވެސް އަންނަނީ ވިއްކަމުންނެވެ.\nމާރުކޭޓުގައި ކިއުކަމްބާ އުޅެނީ، ކިލޯއެއް 45 ރުފިޔާ އަށެވެ. ލުނބޯގެ އަގު ކިލޯއެއް 40 ރުފިޔާއަށް ބޮޑުވި އިރު، ކާށި އުޅެނީ، 10 ރުފިޔާ އާއި 15 ރުފިޔާ އާއި ދެމެދުގެ އަގުތަކެއްގައެވެ. މީގެ އިތުރުން އަލަނާސި ގަނޑެއްގެ އަގު އުޅެނީ ވިހި ރުފިޔާ އާއި 30 ރުފިޔާ އާއި ދެމެދުގައެވެ.\nފުވައްމުލަކުންނާއި، އއ. ތޮއްޑޫގެ އިތުރުން ހުވަދު އަތޮޅުގެ ރަށްތަކުންވެސް ގިނަ ތަކެތި މިފަހަރުގެ ރަމަޟާން މަހަށް ގެންނާނެ ކަމަށް ވިޔަފާރިވެރިން ބުނެއެވެ\nރަމަޟާން މަހާއި ދިމާކޮށް، ފިޔާ، އަލުވި އަދި ބިހުގެ އަގު އުފުލޭނެ ކަމަށް ބައެއް ވިޔަފާރިވެރިން ބުނާ އިރު އަނެއް ބަޔަކުވަނީ މި ތަކެތީގެ އަގަށް މާބޮޑު ބަދަލެއް ނާންނާނެ ކަމަށް ބުނެފައެވެ.\nބާޒާރުމަތީގެ އަގުތަކަށް ބަލާ އިރު ބިސް ކޭހެއްގެ އަގު އުޅެނީ ގާތްގަނޑަކަށް 300 ރުފިޔާ އަށެވެ. އަލުވި ބަސްތާއެއްގެ އަގު 200 ރުފިޔާ އާއި 270 ރުފިޔާ އާއި ދެމެދުގައި ހުރިއިރު ފިޔާ ބަސްތާއެއް އުޅެނީ، 150 ރުފިޔާ އާއި 200 ރުފިޔާ އާއި ދެމެދުގެ އަގުތަކެއްގައެވެ. ރަމަޟާން މަހު ފޮނި އެއްޗެހި ހެދުމަށް ވަރަށް ގިނަ ބަޔަކު ބޭނުން ކުރާ ގެރި ކިރު ދަޅުގެ އަގު އުޅެނީ ކޭހެއް 450 ރުފިޔާ އާއި 580 ރުފިޔާ އާއި ދެމެދުގައެވެ. މަސްދަޅު ކޭހެއް 700 ރުފިޔާ އާއި 750 ރުފިޔާ އާއި ދެމެދުގެ އަގެއްގައި ހުރިއިރު ހިކި މިރުސް އުޅެނީ ކިލޯއެއް 80 ރުފިޔާއަށެވެ.\nބާޒާރުމަތީ ފިހާރަތަކުގެ އަގުތަކަށް ބަލާ އިރު އެންމެ ބޮޑަށް އުފުލިފައިވަނީ ލޮނުމެދުގެއެވެ. ކުރިން ލޮނުމެދު ކުޑަ ބަސްތާއެއް 450 ލިބެން ހުރި އިރު މިހާރު ލޮނުމެދުގެ ބަސްތާއެއްގެ އަގު އުޅެނީ 850 އާއި 900 އާއި ދެމެދުގައެވެ.\nރަމަޟާން މަސް މިމަހުގެ 27 ހުގައި ފެށޭނެ ކަމަށް ބެލެވޭ އިރު ލޯކަލް މާރުކޭޓުގެ ތަކެތި ވިއްކާ ފަރާތްތަކާއި ބާޒާރުމަތީގައި ތަކެތި ވިއްކާ ފަރާތްތަކުންވެސް އަންނަނީ ރަމަޟާން މަހަށް ޚާއްސަކޮށް މުދާ ގެނައުމުގެ މަސައްކަތްތައް ކުރަމުންނެވެ.


PADI member forum anna hafthaa baavvanee | Mihaaru\nޕަޑި މެމްބާ ފޯރަމް ބާއްވަނީ ފުރަވެރި ރިސޯޓުގައި-- ފޮޓޯ: ޕަޑި\n10 ސެޕްޓެމްބަރ 2019 - 13:352comments\nޑައިވް ކްލަބާއި ފުރަވެރި ރިސޯޓާ ގުޅިގެން ޕަޑިން ބާއްވާ މި ފޯރަމް ކުރިއަށްދާނީ ހަތަރު ދުވަހުގެ މުއްދަތަށެވެ. މި ފޯރަމުގައި ތިމާވެށި ރައްކާތެރިކުރުމާ ގުޅޭގޮތުން ބައިވެރިންނަށް މައުލޫމާތު ދިނުމަށް ވަނީ ހަމަޖެހިފަ އެވެ.\nއެންމެންނަށް ހުޅުވާލައިގެން ކުރިއަށްގެންދާ މި ފޯރަމް ފެށުމުގެ ގޮތުން މި މަހުގެ 15 ވަނަ ދުވަހުގެ ރޭ ފުރަވެރި ރިސޯޓުގައި މައުލޫމާތު ސެޝަނެއް ކުރިއަށްދާނެ އެވެ. ދެވަނަ ދުވަހު ހުރިހާ ބައިވެރިން އެ ރިސޯޓާ ކައިރި ރަށްރަށަށް ޒިޔާރަތްކޮށް މައުލޫމާތު ސެޝަންތައް ކުރިއަށް ގެންދިއުމަށް ވަނީ ހަމަޖެހިފަ އެވެ. މި ސެޝަނުގައި ގޮނޑުދޮށާއި ރަށް ސާފުކޮށް ބޭއްވުމަށް ކުރެވޭނެ ކަންތައްތަކާ ގުޅޭގޮތުން މައުލޫމާތު ދިނުމަށް ވަނީ ހަމަޖެހިފަ އެވެ.\nމި ފޯރަމުގެ ތިން ވަނަ ދުވަހު، އުކާލާފައި ހުންނަ ކުނި ނެގުމަށް ތަޖުރިބާކާރު ޑައިވަރުން މޫދަށް ފީނާނެ އެވެ. އަދި ހޯދާ ހުރިހާ ކުންޏެއް، މޫދަށް ކުނި އެޅުން ހުއްޓުވުމަށް ފަށާފައިވާ "ޕްރޮޖެކްޓް އެވެއާ" އާ ހަވާލު ކުރާނެ އެވެ. ޕްރޮޖެކްޓް އެވެއާ އަކީ މޫދަކީ ސާފުތަނަކަށް ހެދުމަށް ޑައިވަރުންނަށް އެހީވުމުގެ ގޮތުން އުފައްދާފައިވާ ބައިނަލްއަގްވާމީ ނޮން ޕްރޮފިޓް ޖަމިއްޔާއެކެވެ.\nޕަޑިން ކުރިއަށްގެންދާ މި ފޯރަމް ނިންމާލަން ހަމަޖެހިފައިވަނީ ޕްރޮޖެކްޓް އެވެއާ އާ ގުޅޭގޮތުން ތައްޔާރުކޮށްފައިވާ ޕްރެޒެންޓޭޝަނަކުންނެވެ. މި ފޯރަމުގައި ވީހާ ވެސް ގިނަ ފަރާތްތަކުން ބައިވެރިވުމަށް ޕަޑިން ވަނީ ދައުވަތު އަރުވާފަ އެވެ.\nއިތުރު ލިޔުންތައް ތިމާވެށި ހިމާޔަތްކުރުން ފުރަވެރި އައިލެންޑް ރިސޯޓް އެންޑް ސްޕާ


Budget eh Nei, Anehkaa Ves Siyaasee Magaamu Thakeh - Vaguthu\nބަޖެޓް ނެތް, އަނެއްކާވެސް ސިޔާސީ މަގާމު ތަކެއް\nއައްޔަން ކުރެވުނު ދެ ސްޓޭޓް މިނިސްޓަރުން- ފޮޓޯ: ރައީސް އޮފީސް\nސަރުކާރުން ތަރައްގީގެ މަޝްރޫއު ތަކަށް ބަޖެޓް ނެތް ކަމަށް ބުނުމަށް ފަހު އަނެއްކާވެސް ސިޔާސީ މަގާމު ތަކެއް އުފައްދާ އެމަގާމުތަކަށް ބޭފުޅުން އައްޔަން ކޮށްފިއެވެ.\nއެގޮތުން މިއަދު ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވަނީ ދެ މިނިސްޓްރީއެއްގެ ސްޓޭޓް މިނިސްޓަރުގެ މަޤާމަށް ދެ ބޭފުޅަކު ޢައްޔަން ކުރައްވައި އެ ބޭފުޅުންގެ މަޤާމުގެ ފަތްކޮޅު އަރުވާފައެވެ.\nމި ދެ ބޭފުޅުންގެ މަޤާމުގެ ފަތްކޮޅު އެރުވުމުގެ ރަސްމިއްޔާތު ބާއްވާފައި ވަނީ މިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައެވެ.\nމިއަދު ރައީސުލްޖުމްހޫރިއްޔާ ސްޓޭޓް މިނިސްޓަރގެ މަޤާމަށް އައްޔަން ކުރައްވާފައިވަނީ، މިނިސްޓަރ އޮފް ސްޓޭޓް ފޮރ އެޑިއުކޭޝަންގެ މަގާމަށް އައްޔަން ކުރެއްވި ފުވައްމުލަކު ސިޓީ، މާދަޑު، ހަޒާރުމާގެ ޢާއިޝަތު ޢާޠިޔާ ނަޞީރާއި މިނިސްޓަރ އޮފް ސްޓޭޓް ފޮރ ޖެންޑަރ، ފެމިލީ އެންޑް ސޯޝަލް ސަރވިސަސްގެ މަގާމަށް އައްޔަން ކުރެއްވި ހުވަދުއަތޮޅު ދެކުނުބުރި ތިނަދޫ، ނީލުގެ، ޒިފްލީނާ ޙަސަންއެވެ.\nމިއަދު ފަތްކޮޅު ހަވާލުކޮށްފައިވާ ޢާޠިޔާ ނަޞީރު މާސްޓަރސް ޑިގްރީ ހާޞިލުކުރައްވާފައި ވަނީ އިނގިރޭސި ވިލާތުގެ ޔުނިވަރސިޓީ އޮފް ނޮޓިންހަމް އިން އެޑިއުކޭޝަނަލް ލީޑަރޝިޕް ދާއިރާއިންނެވެ.\nޢާޠިޔާ އެންމެ ފަހުން އަދާކުރައްވާފައި ވަނީ އޭޑީކޭ ހޮސްޕިޓަލްގެ ޗީފް އެޑްމިނިސްޓްރޭޓަރ ގެ މަޤާމެވެ. އޭގެ އިތުރުން އަމީނިއްޔާ ސްކޫލުގެ ޕްރިންސިޕަލްކަމާ ތަޢުލީމީ ދާއިރާގެ އެކިއެކި މަޤާމުތައް ވެސް ޢާތިޔާ ވަނީ އަދާކުރައްވާފައެވެ.\nޖެންޑާ މިނިސްޓްރީގެ ސްޓޭޓް މިނިސްޓަރު ކަމަށް އައްޔަން ކުރެއްވި ޒިފްލީނާއަކީ މިހާރު ޕީއެޗްޑީއަށް ކިޔަވާ ވިދާޅުވަމުންގެންދަވާ ބޭފުޅެކެވެ. ޒިފްލީނާ މާސްޓަރސް ޑިގްރީ ޙާޞިލު ކުރައްވާފައި ވަނީ ބިޒްނަސް އެޑްމިނިސްޓްރޭޝަންގެ ދާއިރާއިން އޮސްޓްރޭލިޔާގެ ޔުނިވަރސިޓީ އޮފް ސަދަން ކުއީންސްލޭންޑުންނެވެ.\nޒިފްލީނާ ވަނީ އެމްޑީޕީގެ ކޮންގްރެސް ކޮމެޓީގެ މެންބަރުކަމާއި އެޕާޓީގެ އެކި އެކި މަޤާމުތަކުގެ އިތުރުން ބައެއް މެގަޒިން ތަކުގެ އެޑިޓަރކަމާއި ތަޢުލީމީ ދާއިރާގެ ބައެއް މަޤާމުތައް ވެސް ފުރުއްވާފައެވެ.\nސަރުކާރުގެ ގިނަ މުއަސާސާތަކާއި ކުންފުނިތަކުން ގިނަ ބަޔަކު ވަޒީފާއިން ވަކި ކުރަމުންދާ ދަޑިވަޅެއްގައި ސަރުކާރުން އިތުރު ސިޔާސީ ވަޒީފާތައް އުފައްދާ ބޭފުޅުން އައްޔަން ކުރަމުންދާތީ ގިނަ ބަޔަކު ދަނީ ފާޑު ކިޔަމުންނެވެ.\nރައީސް އިބްރާހީމް މުހައްމަދު ސޯލިހު ވިދާޅުވީ، ކުރީ ސަރުކާރުގެ ސިޔާސީ މަގާމުތަކަށް ވުރެ މި ސަރުކާރުގެ ސިޔާސީ މަގާމުތަށް އިތުރު ނުވާނެ ކަމަށެވެ.\nއޮގަސްޓް 19, 2019 17:25\nޒިފްލީނާ އާއި ފޮރިން މިނިސްޓަރު ޝާހިދު އާ ޤާނޫނީ ގޮތުން އެއްވެސް ގުޅުމެއް އޮތްތޯ މީޑިއާއިން ސާފުކޮށްލުން ކިހިނެއްވާނެތޯ؟ އެމް.ޕީ. އެއްގެ އަބިކަނބަލުންނަށްވެސް ސްޓޭޓް މިނިސްޓަރުކަން ދެއްވާއިރު!\nއޮގަސްޓް 19, 2019 17:53\nއަޑުު އަހަނީ ޝާހިދުގެ ހަގު އަނބި ޔޭ އެއީ\nއޮގަސްޓް 19, 2019 17:30\nއާތިޔާ އަކީއެމްޑީޕީގެ އިހަވަންދޫ ދާއިރާގެ ކުރީގެ މެމްބަރު އަހުމަދު އަބްދުﷲގެ އަންހެނުން. މިހާރުވެސް މެމްބަރެއް\nއޮގަސްޓް 19, 2019 18:39\nބަންޑުންވާއިރު ވެސް ދޭން ޖެހޭމީހުން ގިނަ ވެގެން ހުއްޓާނުލެވިގެން އުޅޭސަރުކާރެއް\nއޮގަސްޓް 19, 2019 18:49\nއަންހެންކުދިންނޭ މޑޕ މޕ އަކާ އިނދެވޭތޯ ބަލާ. ރަނގަޅު ވަޒީފާ އަށް އެޕްލައި ނުކޮށް ތަބަކަކަށްލާފަ ލިބޭނެ ކެރެންޏާ. މޕ އަކަށް މަފަހަރު ކުރިމަތިލާފ ނޮހޮވުނު އެންމެންނަށް އޮތީ ވަޒީފާ ކަށަވަރުވެފަ. ދެރަވޭ ފަގީރު އާއިލާ ތަކުގެ ކުދިންނަށް ރަނގަޅަށް ކިޔެވެނީކީވެސް ނޫން އުޅޭލެއް ދަތިކަމުން. ލިބޭ މީހުންނަށް އިތުރަށް ދެނީވެސް.\nބަލަދު އަރާމީހުންނައް ދޯ މަގާމްތައް ދެވޭނީ. ގޯހެއްނޫން... މައްސަލަޔަކީ ވަޒީފާ އިން ވަކިނުކުރާނަމޭ ކިޔާފަ ވަޒީފާ އިން އެންމެންތައް ކަޑާތީ\nތަމެން ހަމަ ތިބެންޖެހޭނީ ބޭނުން އެއްޗެއް ހަދާނީ...........\nއޮގަސްޓް 20, 2019 12:09\nބަޖެޓް ނެތްކަމަށްވޭ ރަށްޔިތުންނަށް ކަމެއްކޮށްދެއްވުަމަށް ސިޔާސީ މަގާމުތަކުގައި ތިއްބަވާބޭފުޅުން\nކުރައްވާކަމެއްކުރައްވަނީ ހިލޭސާބަހަށްތޯ؟ އެހެންވެތޯ ބަޖެޓްނެތް ސިޔާސީ މަގާމު އުފައްދަވަނީ އެހެންކަމަށްވާނަމަ އަރަތަކަށްވަނީ


Que gai nujehi boahiyaavahikamah edheveyne goiy hama jassaiffi\nކިއުގައި ނުޖެހި ބޯހިޔާވަހިކަމަށް އެދެވޭނެ ގޮތް ހަމަޖައްސައިފި\nކިއުގައި ނުޖެހި އިޖްތިމާއީ ބޯހިޔާވަހިކަމަށް އެދެވޭނެ ފަސޭހަ ނިޒާމެއް ހައުސިން މިނިސްޓްރީން ހަމަޖައްސައިފިއެވެ.\nސްޓެލްކޯގައި މިއަދު ބޭއްވި ރަސްމިއްޔާތެއްގައި ނޭޝަނަލް ސެންޓަ ފޯ އިންފޮމޭޝަން އެންޑް ޓެކްނޮލޮޖީ އާއި ގުޅިން ހައުސިން މިނިސްޓްރީން ތައާރަފްކުރި ފުލެޓް ސްކީމްތަކަށް ހުށަހެޅޭނެ އޮންލައިން ޕޯޓަލް އިފްތިތާހް ކޮށްދެއްވާފައިވަނީ ހައުސިން މިނިސްޓަރު އާމިނަތު އާތިފާއެވެ.\n“މަގޭ ހިޔާވެހި”ގެ ނަމުގައި ތައާރަފްކުރި އެ އޮންލައިން ޕޯޓަލް މެދުވެރިކޮށް، ކޮންމެ ދިވެހި ރައްޔިތަކަށް ވެސް ބޭނުން ވަގުތަކު ބޭނުން ތަނެއްގައި ހުރެގެން އޮންލައިންކޮށް އެއިރެއްގައި ހިންގާ ބޯހިޔާވަހިކަމުގެ ސްކީމްތަކަށް ފޯމް ހުށަހެޅޭނެ ކަމަށް ހައުސިން މިނިސްޓްރީން ބުނެއެވެ.\nހައުސިން މިނިސްޓްރީގެ ސްޓޭޓް މިނިސްޓަރު އަހުމަދު ރަޝީދު ވިދާޅުވި ގޮތުގައި، ޕޯޓަލް އިފްތިތާހް ކުރުމާއެކު މިއަދުން ފެށިގެން ކޮންމެ ދިވެހި ރައްޔިތަކަށް ވެސް އެ ޕޯޓަލްގައި ރަޖިސްޓްރީ ކުރެވޭނެއެވެ.\nޕޯޓަލްއަކީ: vehi.egov.mv އެވެ.\nހައުސިން މިނިސްޓްރީން މީގެ ކުރިން ބުނެފައިވާ ގޮތުގައި، އޮންލައިން ޕޯޓަލް މެދުވެރިކޮށް ފޯމް ހުށަހެޅުމުގެ އިތުރުން ފޯމު ހުށަހެޅި ބޯހިޔާވަހިކަމުގެ ސްކީމުން ލިބޭ މާކުހާއި އެމީހާގެ ހުރި ތަރުތީބު ނަންބަރު ވެސް ފަސޭހަކަމާއެކު ފެންނަން ހުންނާނެއެވެ.\nކިއުގައި ނުޖެހި ބޯހިޔާވަހިކަމުގެ މަޝްރޫއުތަކަށް ފޯމް ހުށަހެޅޭނެ ގޮތް ސަރުކާރުން ހެދިއިރު، މީގެ ކުރިން ފުލެޓަށް ކުރިމަތިލާން ހުޅުވާލާ ކޮންމެ ފަހަރަކު ހައުސިން މިނިސްޓްރީ ކައިރީގައި ދިގު ކިއުތައް ހަދައި އެތައް ގަޑިއިރުތަކެއް ވަންދެން ތިބެންޖެހެއެވެ.


Yameen Aai Vakeelun Ge Dhemedhugai Dhekevey Vaahaka Thah Sarukaaru Adu Ahaa Kamuge Thuhumathu! - Vaguthu\nއިންތިހާބުން ސަރުކާރު ބޮޑު ބައްޔަކާއި ދިމާއަށް! - 15 ގަޑިއިރު ކުރިން\nރައީސް ޔާމީންގެ ވަކީލުންގެ ޓީމް -\nފަސް އަހަރު ދުވަހުގެ ޖަލު ހުކުމެއް ތަންފީޒު ކުރަމުން އަންނަ ކުރީގެ ރައީސް އަބްދުﷲ ޔާމީނާއި އެމަނިކުފާނުގެ ވަކީލުންނާއި ދެމެދު ފޯނުން ދައްކާ ވާހަކަތައް ސަރުކާރުން އަޑުއަހާ ކަމުގެ ތުހުމަތު އެމަނިކުފާނުގެ ވަކީލުން ކުރައްވައިފިއެވެ.\nރައީސް ޔާމީންގެ ވަކީލުންގެ ޓީމުން މިއަދު ނެރުނު ބަޔާނެއްގައި ވިދާޅުވީ، ވަކީލާއި މުވައްކިލުގެ ބައްދަލުވުންތަކާއި ފޯނު ކޯލުތަކަކީ ގާނޫނީ ގޮތުން ރައްކާ ކުރެވިގެންވާ މުއާމަލާތްތަކެއް ކަމަށްވާއިރު އެ ޓީމާއި ޔާމީން އާއި ދެމެދު ކުރެވިފައިވާ، ވާހަކަތައް ބައެއް މީޑިއާތަކުން އާންމު ކުރަމުން އަންނަ ކަމަށެވެ. އެފަދަ ވާހަކަތަކަކީ ވަކީލުންގެ ފަރާތުންވެސް އެހެން ބައެއްގެ ކައިރީ ދެކެވޭ ވާހަކައެއް ނޫން ކަމަށްވެސް އެ ބަޔާނުގައި ވަނީ ވިދާޅުވެފައެވެ.\nޔާމީންގެ ވަކީލުން ވަނީ މި މައްސަލަ ސީރިއަސް މައްސަލައެއްގެ ގޮތުގައި ބަލައިދިނުމަށް ފުލުހުންނާއި މޯލްޑިވްސް ކަރެކްޝަނަލް ސާވިސް އަށް އިލްތިމާސްކޮށްފައެވެ. އަދި ވަކީލުންނާއި މުވައްކިލާއި ކުރެވޭ މަޝްވަރާތަކަކީ ރައްކާތެރިވެގެންވާ މުއާމަލާތްތަކެއްކަން ފުލުހުން ކަށަވަރުކޮށްދިނުމަށް ވެސް ވަކީލުން ވަނީ އެދިފައެވެ.\n"އަޅުގަނޑުމެންނާއި އަޅުގަނޑުމެންގެ މުވައްކިލާ ދެމެދު ދެކެވޭ ވާހަކަތައް އަޑުއެހުމުގެ ފިނޑި އަމަލު ސަރުކާރުން ހިންގާ ކަމުގެ ތުހުމަތު ވަރަށް ބޮޑަށް ކުރެވޭތީ، މި މައްސަލަ ސީރިއަސް މައްސަލައެއްގެ ގޮތުގައި ބަލައި ދިނުމަށް މޯލްޑިވްސް ޕޮލިސް ސާވިސް އާއި މޯލްޑިވްސް ކަރެކްޝަނަލް ސާވިސްއަށް އިލްތިމާސް ކުރަމެވެ." އެ ބަޔާނުގައި ވެއެވެ.\nރައީސް ޔާމީންގެ މައްޗަށް ފަސް އަހަރުގެ ޖަލު ހުކުމެއް އެމަނިކުފާނުގެ ވެރިކަމުގައި ހިނގި އެމްއެމްޕީއާރުސީގެ ބޮޑު ހިޔާނާތުގައި ހިމެނޭ ފައިސާގެ ތެރެއިން އެއް މިލިއަން ޑޮލަރު އެމަނިކުފާނުގެ އަމިއްލަފުޅު އެކައުންޓަށް ޖަމާކުރެއްވި ކަމަށް ތުހުމަތު ކުރާ މައްސަލައިގައެވެ.\nފެބުރުއަރީ 25, 2021 21:35\nއަޑުއަހާނެ އެއީ ހަމަ ޔަގީންކަމެއް!! ދެން މައްސަލަ ބަލަން ތިއެދެނީ ތިކަން ކުރާ މީހުނެގެ ކިބައިން!! ކިހިނެތް ތިކަން ބަލާނީ!! ފޯނުތައް އަޑުއެހުމުގެ ގާބިލްކަން ފުލުހުންގެ މުއައްސަސާގަޔާއި ސިފައިންގެ މުއައްސަސާގައި ހުންނަކަމީ ގިނަ ބަޔަކަށް އެނގޭކަމެއް!! މީހުންގެ ޒާތީ މުއާމަލާތްތަކުގެ އަޑު ސިއްރުން އެހެނީ ކޯޓު އަމުރެއްގެ ދަށުން!! އެނޫންގޮތަކަށް އެއްވެސް ބަޔަކު އެކަންކުރާނަމަ އެކުރަނީ ގާނޫނީ ކުށެއް!!\nފެބުރުއަރީ 26, 2021 03:30\nފުލުހުން ޢައި ރު ޤާނޫނީ ގޮތުން ތިކަން ކު ރާތާ އަހަ ރު ތަކެއް ވެއްޖެ. ސިސްޓަމް ފެއިލް. ޑިމޮކް ރަސީ ފެއިލް.\nފެބުރުއަރީ 26, 2021 08:29\nއެމްޑީއެން ހަމީދުގެ ބޭނުމަށް އެކަން ކުރެވޭނެ. އޭނައެއްނު ކުރިންވެސް އިންޓެލް މައުލޫމާތު ވިއްކާގެން ލާދީނީ ތަގުން ސެޓްކޮށްގެން ހުރީ ވެސް. ކުއްޓިނަޝީދުގެ މަނީމަނީ ޔޭސްސޯ ލީކްކޮށް ސިޔާސީ ބިންގާރާހުގެ ތެރެއަށް ކޮށްޕާލީވެސް


SunOnline: Service charge dheyn majubooru kuran vazeefa aaa behey gaanoonah islaahu husha'alhaifi\nސާވިސްޗާޖް ދޭން މަޖުބޫރުކުރަން ވަޒީފާއާ ބެހޭ ގާނޫނަށް އިސްލާހު ހުށަހަޅައިފި\nފާތިމަތު ސައީދު 10 Feb 2020, 12:15\nޅ. ފުށިފަރުގައި ހިންގާ ފުށިފަރު މޯލްޑިވްސް ރިސޯޓު --- ސަން ފޮޓޯ/ ފަޔާޒު މޫސާ\nވަޒީފާ އަދާކުރާ ފަރާތްތަކަށް ސާވިސް ޗާޖް ދޭން މަޖުބޫރު ވާނެ އިސްލާހެއް ވަޒީފާއާ ބެހޭ ގާނޫނަށް ހުށަހަޅައިފިއެވެ.\nވަޒީފާއާ ބެހޭ ގާނޫނަށް ގިނަ އިސްލާހުތަކެއް ހުށަހެޅުއްވީ ކެނދިކުޅުދޫ ދާއިރާގެ މެމްބަރު އަހުމަދު އީސާއެވެ. މިއަދު މަޖިލީހުގައި ފުރަތަމަ ކިޔުން އިއްވި އެ އިސްލާހުގައި ސާވިސްޗާޖް އާ ގުޅޭ މާއްދާއެއް ވަނީ ހިމަނާފައެވެ.\nވަޒީފާއާ ބެހޭ ގާނޫނަށް ހަވަނަ އިސްލާހު ގެނައުމުގެ ބިލުގައި ބުނެފައިވާ ގޮތުން ވަޒީފާ ދޭ ފަރާތަަށް ހިދުމަތް ލިބިގަންނަ ފަރާތްތަކުން އެއްވެސް ސާވިސް ޗާޖެއް ނަގާނަމަ ސާވިސް ޗާޖުގެ ގޮތުގައި ލިބޭ ފައިސާ ވަޒީފާދޭ ފަރާތުގެ ހުރިހާ ހުރިހާ މުވައްޒަފުންގެ މެދުގައި ބަހަން ޖެހޭނެއެވެ. ސާވިސް ޗާޖު ބަހަން ޖެހޭ ގޮތްވެސް އެ ބިލުގައި ބަޔާންކޮށްފައިވެއެވެ.\nއެގޮތުން ސާވިސް ޗާޖުގެ ގޮތުގައި ލިބޭ ފައިސާ މުވައްޒަފުންގެ މެދުގައި ހަމަހަމައަށް ބަހަން ޖެހޭނެކަމަށް ބިލުގައި ވަނީ ބުނެފައެވެ. ސާވިސް ޗާޖުގެ ގޮތުގައި ލިބޭ ފައިސާ ހިނގަމުންދާ މަސް ނިމުމުގެ ކުރިން ބަހާ ނިންމަން ޖެހޭނެ ކަމަށްވެސް ބިލުގައި ވަނީ ބުނެފަ އެވެ.\nވަޒީފާގެ އެއްބަސްވުމުގައި ބަޔާންކުރާ ގޮތުގެ މަތިން ސާވިސް ޗާޖު ބެހުމުގައި ވަޒީފާ ދޭ ފަރާތުގެ ހިންގުމުގެ އިސް މަގާމުތަކުގައި ތިބޭ ފަރާތްތައް އިސްތިސްނާ ކުރެވިދާނެކަމަށް ބިލުގައި ބުނެފައިވެއެވެ.\nމުވައްޒަފުންނަށް ސާވިސްޗާޖު ބެހުމުގައި ކޮންމެ މުވައްޒަފަކު މަސައްކަތްކުރި ގަޑިއަކަށް ނިސްބަތްކޮށް އެ މުވައްޒަފަކަށް ހައްގުވާ މިންވަރު ސާވިސް ޗާޖުގެ ގޮތުގައި ދިނުމުގެ އިހުތިޔާރު ވަޒީފާ ދޭ ފަރާތަށް ލިބިގެންވާކަމަށް ބިލުގައި ވަނީ ބުނެފައެވެ.\n"ސާވިސް ޗާޖުގެ ގޮތުގައި ވަޒީފާ ދޭ ފަރާތަށް ކޮންމެ މަހަކު ލިބުނު ފައިސާގެ ޖުމުލަ އަދަދުގެ ތެރެއިން އިދާރީ ފީގެ ގޮތުގައި އެއް ޕަސެންޓް ނެގިދާނެއެވެ. އަދި އެއްވެސް ހާލެއްގައި އެއަށްވުރެ އިތުރު އަދަދެއް ވަޒީފާ ދޭ ފަރާތުން ނަގައިގެން ނުވާނެއެވެ." ވަޒީފާއާ ބެހޭ ގާނޫނަށް ހުށަހެޅި އިސްލާހުގައި ބުނެފައިވެއެވެ.\nސާވިސް ޗާޖު ދިން ގޮތުގެ މައުލޫމާތު ވަޒީފާ ދޭ ފަރާތުން ގަވައިދުން ބަލަހައްޓަން ޖެހޭނެކަމަށް ބިލުގައި ބުނެފައިވެއެވެ. އަދި ކޮންމެ އަހަރަކު އެއް ފަހަރު އެ މައުލޫމާތު ލޭބާ ރިލޭޝަން އޮތޯރިޓީއަށް ފޮނުވަން ޖެހޭ ކަމަށްވެސް ވަނީ ބުނެފައެވެ. އަދި އެ ނޫން ހާލަތެއްގައިވެސް ލޭބަ ރިލޭޝަން އޮތޯރިޓީއިން އެ މައުލޫމާތު ބަލަން ބޭނުންވެއްޖެނަމަ އެ މައުލޫމާތު ފޯރުކޮށްދޭން ޖެހޭނެކަމަށް ވަނީ ބުނެފައެވެ.\nމައުލޫމާތު ހިއްސާ ކުރުމަށް އެދި ލޭބަ ރިލޭޝަން އޮތޯރިޓީއިން އަންގާ އެންގުމަކާއި ހިލާފުވެއްޖެ ނަމަ 5،000 ރުފިޔާއަށްވުރެ ބޮޑު ނޫން އަދަދަކުން ޖޫރިމަނާ ކުރެވޭނެ ކަމަށް ބިލުގައި ވަނީ ބުނެފައެވެ.


ޖޫނިއާ ކޮލެޖްގެ މަސައްކަތްތައް 2023އަށް ނިމޭނެ: މިނިސްޓަރ ޖޫނިއާ ކޮލެޖްގެ މަސައްކަތްތައް 2023އަށް ނިމޭނެ: މިނިސްޓަރ\nޖޫނިއާ ކޮލެޖްގެ މަސައްކަތްތައް 2023އަށް ނިމޭނެ: މިނިސްޓަރ\nޖޫނިއާ ކޮލެޖްތަކުގެ މަސައްކަތް 2023 އަށް ނިމޭނެކަމަށާއި މަސައްކަތް ފެށުން ލަސްވަނީ، މުޅި ޕްރޮޖެކްޓްގެ މަސައްކަތް އެއް ބަޔަކަށް ދޭން މަސައްކަތްކުރާތީކަމަށް ހަޔަރ އެޑިއުކޭޝަން މިނިސްޓަރ ޑރ.އިބްރާޙިމް ހަސަން ވިދާޅުވެއްޖެއެވެ.\nޖޫނިއާ ކޮލެޖަކީ ސްކޫލް ނިންމާ ދަރިވަރުންނަށް، ފައުންޑޭޝަން ލެވަލްގެ ކޯސްތައް ހިންގުމަށް ހަދާ ކޮލެޖްތަކެކެވެ.\nޖޫނިއާ ކޮލެޖް ތަރައްޤީކުރުމަށް ނިންމާފައިވަނީ ހއ.ދިއްދުއާއި ނ.ކެނދިކުޅުދޫގައެވެ. ނަމަވެސް ކޮލެޖްތަކުގެ މަސައްކަތް ފެށުން ލަސްވަމުންދާތީ ދިއްދޫ ދާއިރާގެ މެންބަރު ޢަބްދުﷲ ވަޙީދު ވަނީ، ރައްޔިތުންގެ މަޖިލީހުގައި ހަޔަރ އެޑިއުކޭޝަން މިނިސްޓަރ ޑރ.އިބްރާޙިމް ހަސަންއާ ސުވާލުކުރައްވާފައެވެ. އަދި 2019 އަދި 2000 ވަނަ އަހަރުގެ ބަޖެޓުގައިވެސް މަސައްކަތް ހިމެނި، ޢަމަލީ މަސައްކަތް ނުފެށިވަނީ ކީއްވެގެންތޯ ސުވާލުކުރައްވާފައެވެ.\nޖޫނިއާ ކޮލެޖްތަކުގެ މަސައްކަތްތައް ލަސްވަމުންދިއުމާއި ގުޅޭގޮތުން ހަޔަރ އެޑިއުކޭޝަން މިނިސްޓަރ ޑރ.އިބްރާޙިމް ހަސަން ވިދާޅުވީ މި މަޝްރޫޢުގެ އިދާރީ މަސައްކަތްތައް ކުރިއަށްދާކަމަށެވެ. އެގޮތުން މަސައްކަތް ކުރާނެ ބަޔަކު ހޯދުމަށް އިޢުލާންކޮށްފައިވާކަމަށާއި އަދި ފައިނަލް ކުރެހުންތައް ތައްޔާރުކުރުމުގެ މަސައްކަތްތަކާއި މުޅި ޕްރޮޖެކްޓައް ޚަރަދުވާނެ ވަރުގެ އަގުތައް ފައިނަލްކުރަމުންދާކަމަށް މިނިސްޓަރ ވިދާޅުވިއެވެ.\nމިނިސްޓަރ ވިދާޅުވީ މިނިސްޓްރީން އިސްކަންދެނީ މަސައްކަތްތައް ވަކިވަކިން ހަވާލުކުރުމުގެ ބަދަލުގައި މުޅި ޕްރޮޖެކްޓް ބަޔަކާއި ހަވާލުކޮށް، އެކުއެކީގައި ނިންމުމަށްކަމަށެވެ.\n"ކޮލެޖް ތަރައްޤީކުރަނީ އެތަނުގައި ދަނާލެއްވެސް ހިމެނޭގޮތަށް. މި މަސައްކަތް ވަކިވަކިން ބަޔަކާ ހަވާލުކުރުމުގެ ބަދަލުގައި މުޅި ޕްރޮޖެކްޓް އެއް ބަޔަކަށްދީ ހިންގުން ބޭނުމަކީ. އެގޮތަށް ގެންދިއުމަށް މި ވަގުތު ނަގަނީ. ކޮންޓްރެކްޓަރ ހަމަޖެހިއްޖެނަމަ މިއަހަރުގެތެރޭގަވެސް މަސައްކަތް ފެށޭނެ. 2023ގަ ކިޔަވައިދޭ ފެށޭވަރަށް ތަން ނިމޭނެ." މިނިސްޓަރ ވިދާޅުވިއެވެ.\nވިލާ ކޮލެޖް ކޯސްތަކާއި ގުޅޭ މަޢުލޫމާތުދިނުން. ޕޮޓޯ:ޕީއެސްއެމް\nދިއްދޫގައި ޖޫނިއާ ކޮލެޖް އެޅުމުގެ މަސައްކަތަށް 2019 ވަނަ އަހަރު 1.6 މިލިއަން ރުފިޔާ އަދި 2020 ވަނަ އަހަރުގެ ބަޖެޓުގަ 3ލައްކަ ރުފިޔާ ކަނޑައެޅިއެވެ. މި ބަޖެޓުގެ ތެރެއިން ޑިޒައިންގެ މަސައްކަތްތައް ދަނީ ކުރިއަށެވެ.\nޖޫނިއަރ ކޮލެޖުގެ މަސައްކަތަކީ ރާއްޖޭގެ ތަޢުލީމީ ނިޒާމަށް މުޅިން އަލަށް ތަޢާރަފްވާ މޮޑެލްއެކެވެ. މި މޮޑެލްގެ ކޮލެޖުތައް ޚާއްސަކުރާނީ އޯލެވެލް ނިންމާފައި ނުކުންނަ އުމުރުން 16 އަހަރާއި 21 އަހަރާ ދެމެދުގެ ދަރިވަރުންނަށް ފައުންޑޭޝަން ލެވަލްތަކުގެ ކޯސްތައް ކުރިއަށްގެންދިއުމަށެވެ. މި ކޮލެޖްތަކުގައި ހިންގާނީ2އަހަރުގެ މުއްދަތުން ހިންގާ ކޯސްތަކާއި ތަމްރީންތަކެވެ.\nމިނިސްޓަރ ވިދާޅުވީ މިނިސްޓްރީގެ ވިސްނުމަކީ އެކި ކޮލެޖްތައް ވަކި ޚާއްސަ ދާއިރާތަކުން ތަރައްޤީކުރުންކަމަށެވެ.\nމިމަރުކަޒުތައް ޤާއިމްކުރުމުގެ މައިގަނޑު މަޤްސަދަކީ ރާއްޖޭގެ އިޤްތިސާދީ އަދި އިޖްތިމާއީ ތަރައްގީއަށް ބޭނުންވާ މީހުން ބިނާކުރުމާއި، މަތީ ތައުލީމާއި ތަމްރީނުގައި ހަރަކާތްތެރިވާން ބޭނުންވާ އަމިއްލަ ފަރާތްތަކާއި ކުންފުނިތަކަށް އެފުރުސަތު ފަހިކޮށްދިނުމެވެ. އަދި މަތީ ތައުލީމާއި ތަމްރީނު ފޯރުކޮށްދިނުމުގައި ވާދަވެރިކަން އިތުރުކޮށް ކިޔަވައިދިނުމުގެ ފެންވަރު ރަނގަޅުކުރުމެވެ.


Saabithu nuvi jinsee goanaa ge bodu massala alun balanee | Mihaaru\nފުލުހުން ޑިއުޓީގައި: ޖިންސީގޯނާ ލިބުނު މީހުންނަށް އިންސާފު ހޯދައިދޭން މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީން އަންނަނީ މަސައްކަތްތަކެއް ކުރަމުން. --ފޮޓޯ/މިހާރު\n11 ނޮވެމްބަރ 2019 - 11:08 15 comments\nމި މައްސަލާގައި ހިމެނޭ ކުދިންނަކީ މިހާރު 18 އަހަރު ފުރިފައިވާ މީހުންނެވެ.\nރާއްޖޭގެ މެދުތެރޭގެ ރަށަކަށް ނިސްބަތްވާ ކުދިންތަކަކަށް ގުރުއާން ކިޔަވައިދިން ފިރިހެނަކު، ގުރުއާން ކްލާހަށް ދިއުމުން ޖިންސީ ގޯނާކުރި މައްސަލަ 2006 ގައި ފެންމަތިވެ ދައުލަތުން ދައުވާކޮށް ކޯޓުގައި އޮންނަތާ 10 އަހަރު ފަހުން މިދިޔަ މަހުގެ 1 ގައި ނިންމީ ދައުވާ ސާބިތު ނުވާ ކަމަށެވެ. އެއީ މިހާރުގެ ގާނޫނުއަސާސީ އާއި ޖިނާއީ އިޖުރާއާތުގެ ގާނޫނު އަދި ކުޑަކުދިންނަށް ޖިންސީ ގޯނާކުރާ މީހުންނާ މެދު ހާއްސަ އުސޫލްތަކަކަށް އަމަލުކުރުމުގެ ގާނޫނުގެ ކުރިން ހުށަހެޅި މައްސަލައަކަށް ވުމާއި އެ މައްސަލަ ސާބިތު ކުރަން އޭރުގެ ގާނޫނުއަސާސީ އާއި ގާނޫނުތަކުން ކަނޑައަޅާފައިވާ މިންވަރަށް ހެކި ނެތުމުން ކަމަށް ކޯޓުގެ ހުކުމުގައިވެ އެވެ. ހުކުމުގައިވާ ގޮތުން، ދައުވާ ސާބިތުކުރުމަށް ހުށަހަޅާފައިވަނީ އަނިޔާ ލިބުނު ކަމަށް ބުނާ ކުދިންގެ ބަސް އެކަންޏެވެ.\nމި ހުކުމާ އެކު ތުހުމަތު ކުރެވޭ މީހާ ސަލާމަތްވުމުން، މި މައްސަލައިގައި އަނިޔާ ލިބުނު މީހުން ވަނީ އިންސާފު ކޮބައިތޯ ސުވާލު އުފައްދައި ކަންބޮޑުވުންފާޅުކޮށްފަ އެވެ.\nއެނގިފައިވާ ގޮތުގައި، ފުލުހުން އެ ރަށަށް ދިޔައީ އަނިޔާ ލިބުނު މީހުންގެ ބަޔާންތައް އަލުން ނެގުމަށެވެ. ފުލުހުންގެ އިތުރުން، ޖެންޑާ މިނިސްޓްރީގެ ޓީމަކުން ވެސް އެ ރަށަށް ގޮސް އެ މީހުންނަށް ބޭނުންވާ އެހީތެރިކަން ފޯރުކޮށްދޭން ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީން އޮތީ އަންގައިފަ އެވެ.\nއެ ކޮމިޓީގެ މުގައްރިރު، ހިންނަވަރު ދާއިރާގެ މެމްބަރު ޖީހާން މަހްމޫދު އިއްޔެ ވިދާޅުވީ ކަމާބެހޭ މުއައްސަސާތަކުން ވަގުތުން ފިޔަވަޅު އަޅައިދޭން އެދި ކޮމިޓީން ސިޓީ ފޮނުވީ މައްސަލަ ކުރިއަށްދާލެއް ލަސްވުމުން ކަމަށެވެ. އިންސާފު ނުލިބުނުކަން ކަމާބެހޭ އިދާރާތަކުގެ ސަމާލުކަމަށް އައުމާ އެކު ވަގުތުން އަވަސް ފިޔަވަޅުތަކެއް އަޅަން ޖެހޭ ކަން އޭނާ ފާހަގަކުރެއްވި އެވެ.\n"ފުލުހުންގެ އިތުރުން ޖެންޑާ މިނިސްޓްރީގެ ޓީމެއް ވެސް އެ ރަށަށް ދާނެ ކަމުގެ ޔަގީންކަން އޮތީ ލިބިފައި،" ޖީހާން ވިދާޅުވި އެވެ.\nFenmathivi jinsee goanaa ge massala: Fiyavalhu elhun Jeehan ah las!\nއޭނާ ވިދާޅުވި ގޮތުގައި ކޮމިޓީގެ މަސައްކަތަކީ އެ މައްސަލައިގައި ޖިންސީ ޝިކާރައަކަށްވެ، އިންސާފު ނުލިބުނު އެތައް މީހުންނަށް އިންސާފު ހޯދައި ދިނުމެވެ. ތުހުމަތު ކުރެވޭ މީހާ މިނިވަންވެފައިވާ އިރު، އޭނާ ފަރާތުން ޖިންސީ ގޯނާ ލިބުނު ކަމަށް ގިނަ ބަޔަކު ބުނުމަކީ ސީރީއަސްކޮށް ބަލަން ޖެހޭ މައްސަލައެއް ކަމަށް ޖީހާން ވިދާޅުވި އެވެ.\nޖީހާން ކުރިން ވިދާޅުވެފައިވާ ގޮތުގައި ތުހުމަތު ކުރެވުނު މީހާ ހުކުމާ އެކު މިނިވަންވުމުން ޖިންސީ ޝިކާރައަކަށް ވި މީހުންނަށް ބިރު އެބައޮތެވެ. އަވަސް ފިޔަވަޅުތަކެއް އަޅަން ކޮމިޓީން މުއައްސަސާތަކުގައި އެދުނީ ވެސް އެހެންވެ ކަމަށް އޭނާ ވިދާޅުވި އެވެ.\nއިންސާފު ނުލިބި އެތައް މައްސަލައެއް!\nމަޖިލީހުގެ ޖެންޑާ ކޮމިޓީގެ ސަމާލުކަމަށް މި މައްސަލަ އައިސްގެން ބެލިއިރު، މިފަދަ ގިނަ މައްސަލަތަކުގައި އިހުމާލު އޮތް ކަން ވަނީ ފާހަގަކުރެވިފަ އެވެ.\nMidhiya 15 aharu hushahelhi jinesee goanaa ge massalathakuge inquiry eh\nއެހެންވެ އެ ކޮމިޓީން ވަނީ ދައުލަތުގެ ކަމާބެހޭ އިދާރާތަކަށް ވޭތުވެދިޔަ 15 އަހަރު ހުށަހަޅާފައިވާ ޖިންސީ ގޯނާގެ މައްސަލަތަކުގެ މައުލޫމާތު ހޯދައިފަ އެވެ.\n"ފުލުހުންނާއި ޕްރޮސިކިއުޓަ ޖެނެރަލްގެ އޮފީހުން އެ މައުލޫމާތު ލިބިއްޖެ. އަޅުގަނޑުމެން މި މަޑުކުރަނީ ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން މެދުވެރިކޮށް، ކޯޓުތަކުން އެ މައުލޫމާތު ލިބެންދެން،" ޖީހާން ވިދާޅުވި އެވެ.\n"މިހާތަނަށް ބަލާއިރު ވެސް ބައެއް މައްސަލަތަކުގައި ފާހަގަކުރެވުނު ކަންބޮޑުވުންތަކެއް އެބަހުރި."\nއޭނާ ވިދާޅުވި ގޮތުގައި ކޯޓުތަކުން މައުލޫމާތު ލިބުމާ އެކު ކޮމިޓީން އިންކުއަރީއެއް ފަށާނެ އެވެ. އެ މަސައްކަތުގައި، މޯލްޑިވްސް ޔުނިވާސިޓީ ނުވަތަ ވިލާ ކޮލެޖުގެ ރިސާޗް ދަރިވަރުންގެ އެހީތެރިކަން ހޯދަން ކޮމިޓީން ވިސްނުން ގެންގުޅެ އެވެ. އެކަމަކު އަދި މުޅިން ފައިނަލްއެއް ނުވެ އެވެ.\n"އަޅުގަނޑުމެން މައްސަލަތައް ދިރާސާކުރާނީ. ކިހާވަރަކަށްތޯ އިންސާފު ގާއިމްކޮށްދެވިފައި ހުރީ،" ޖީހާން ވިދާޅުވި އެވެ.\nއިތުރު ލިޔުންތައް ކުޑަކުދިން ރައްޔިތުންގެ މަޖިލިސް ހިއުމަން ރައިޓްސް ކުދިންނަށް ޖިންސީ ގޯނާކުރުން


Islam dheen 2070 aa hama ah dhuniyeye enme bodu dheenakah vegen...\nދުނިޔެ - އިސްލާމްދީން ކުރިއެރުން\nއިސްލާމް ދީނަކީ ދުނިޔޭގެ އެންމެ ބޮޑު ދީން ކަމުގައި 2070 އާ ހަމައަށް ވެގެންދާނެ: ރިޕޯޓް\nދީން ދޫކުރާ ކްރިސްޓިއަނުންގެ އަދަދު މައްޗަށް\nކ. މާލެ3މާރޗް 2017 | ހުކުރު 18:43 2,333\nމުސްލިމުން ހައްޖުގެ އަޅުކަން އަދާކުރުމުގައި - އާކައިވް\n2070 އަންނަ އިރު ދުނިޔޭގެ އެންމެ ބޮޑު ދީނަކަށް ވެގެންދާނީ އިސްލާމް ދީން ކަމަށް އެމެރިކާގެ ޕިއު ރިސާޗް ސެންޓަރުގެ ރިޕޯޓެއްގައި ހާމަ ކޮށްފިއެވެ.\nރިޕޯޓްގައި ބުނެފައިވަނީ ދުނިޔޭގެ އާބާދީ އިތުރުވެގެންދާ ނިސްބަތައް ވުރެ ބާރަށް ފެތުރެމުންދާ ހަމައެކަނި ދީނަކީ އިސްލާމް ދީން ކަމަށެވެ.\nރިޕޯޓްގައިވާ ގޮތުން، 2010 އާ 2050 އާ ދެމެދު މުސްލިމުންގެ އާބާދީ 73 އިން ސައްތަ އަށް އިތުރު ވެގެން ދާނެއެވެ. އެ މުއްދަތުގެ ތެރޭގައި ދުނިޔޭގެ އާބާދީ އިތުރުވާނެ ކަމަށް ލަފާ ކުރެވިފައިވަނީ 37 އިން ސައްތައެވެ.\nރިޕޯޓްގައި ހާމަ ކޮށްފައިވާ މައުލޫމާތައް ބަލާއިރު އެހާތަނަށް ޔޫރަޕްގެ އާބާދީގެ 10 އިން ސައްތަ އެކުލެވިގެންވާނީ މުސްލިމުންގެ މައްޗަށެވެ.\n2010 ވަނަ އަހަރު ދުނިޔޭގެ މުސްލިމުންގެ އާބާދީ އަކީ 1.6 ބިލިއަންނެވެ. ކްރިސްޓިއަނުންގެ އަދަދަކީ 2.17 ބިލިއަންއެވެ. އަންދާޒާ ކުރެވިފައިވާ ގޮތުގައި 2050 އާ ހަމަ އަށް ދާއިރު މުސްލިމުންގެ އަދަދު 2.76 ބިލިއަނަށް އިތުރުވާނެއެވެ. އަދި ކްރިސްޓިއަނުންގެ އާބާދީ 2.92 އަށް އަރާނެއެވެ. ނަމަވެސް މުސްލިމުންގެ އާބާދީ އިތުރުވާ ރޭޓް 2050 ގެ ފަހުންވެސް އެ ގޮތުގައ ކުރިއަށް ދާނަމަ 2070 ށް އަޅާއިރު މުސްލިމުންގެ އަދަދު ކްރިސްޓިއަނުންނަށްވުރެ މައްޗަށް ދާނެ ކަމަށް ރިޕޯޓްގައި ވެއެވެ.\nޕިއު ރިސާޗްގެ ރިޕޯޓްގައި ބުނެފައިވަނީ ދީން ގަބޫލު ނުކުރާ މީހުންގެ ނިސްބަތް 2050 އާ ހަމަ އަށް ދާއިރު 16.4 އިން ސައްތައިން 13.2 އިން ސައްތަ އަށް ދަށަށް ދާނެ ކަމަށެވެ.\nކްރިސްޓިއަން ދީން ދަށަށް ދާ ސަބަބުތަކުގެ ތެރޭގައި އެތައް ބަޔަކު ދީން ދޫކޮށް ލުމާއި އެހެން ދީންތަކަށް ވަނުން ހިމެނޭ ކަމަށްވެސް ރިޕޯޓްގައި ފާހަގަ ކޮށްފައިވެއެވެ. އެގޮތުން ކްރިސްޓިއަން ދީނަށް 40 މިލިއަން މީހުން ވަންނާނެ ކަމަށް އަންދާޒާ ކުރެވިފައިވާއިރު 106 މިލިއަން މީހުން އެ ދީން ދޫކުރާނެ ކަމަށް ލަފާކޮށްފައިވެއެވެ.


Male' ge emme bodu emme dhuvasvee Reethigas\nމާލޭ އެންމެ ބޮޑު އެންމެ ދުވަސްވީ ރީތިގަސް!\nނެޝަނަލް މިއުޒިއަމް ކައިރީ ހުރި ބޮޑު ރީތިގަސް: 1920 ގައި ވެސް މިގަސް ހުރޭ -- ފޮޓޯ: އާއިމް ޒަމީރު\nޗާނދަނީ މަގު ބަންދުކޮށްފައި އޮތް ވަގުތެއްގައި އެ މަގުގައި ހުރިތަނަކަށް ދާން ގޮސް ސައިކަލު ޕާކު ކުރަން ޖެހުނީ ލިލީ މަގުން ދާރުލް އާސާރު ކުރިމަތީގައި ހަދާފައި ހުރި ކުޑަ ކުޑަ މައިޒާން ކުރިމަތީގަ އެވެ. ސައިކަލް ޕާކްކޮށްލައި ދަރިފުޅު އަތުގައި ހިފާލައިގެން ހިނގައިގަތުމުން ދަރިފުޅު އަތުން އިޝާރަތްކޮށްލީ ކުރިމަތީގައި ހުރި ބޮޑު ބިޔަ ރީތިގަހަށެވެ. ބުނެލީ "ހާދަ ބޮޑު ގަހަކޭ ދޯ މަންމާ" އޭ އެވެ. ކުޑަކޮށް ހުއްޓިލައި އެ ގަހަށް ބަލާާލައިފީމެވެ. އެ ހަމަ ތެދެކެވެ. އެއީ ހާދަ ބޮޑު ބިޔަ ގަހެކެވެ. އަދި އެއީ މި މާލޭގައި ހުރި އެންމެ ދުވަސްވީ ރީތިގަހަށް ވެދާނެއޭ ހިތަށް އެރިއެެވެ.\nގަހުގެ ބުޑުވެސް ވަރުގަދަ ކަމާއެކު ބަލާބެލުމަށް ވަރަށް ދުވަސްވެފައިވާކަން އެނގެ އެެވެ. ގަސް ބޮޑުވެ އޭގެ ގޮފި ގަނޑުތައް ވެސް މައްޗަށް އަރައި ހަމަޖެހިލާފައި ވަނީ ފަންސާހަކަށް ފޫޓު މަތީގަ އެވެ. އެ ގަހުގެ ހިޔަލުގައި އޭރުވެސް ދެތިން މީހަކު މަޑުކޮށްލައިގެން ތިއްބެވެ. މިތާނގައި އެ ގަސް ނެތް ހަނދާނެއް ހުރި މީހަކު މިހާރު މި މާލޭގައި ހުންނާނެ ހެނެއްވެސް ހިއެއް ނުވެއެވެ.\nގަހުގެ ގޮފިތައް ވަރުގަދަ އަދި ދުވަސްވެފައިވޭ -- ފޮޓޯ: އާއިމް ޒަމީރު\nދަރިފުޅު ކޮށްލި އިޝާރާތަކަށް އެ ގަހާއި މެދު ޝައުގުވެރިކަމެއް އުފެދުނު ވަރުން އިތުރަށް ހޯދާލައި ބަލައިލަން ބޭނުން ވެގެން ތާރީހު އިލްމުވެރިޔާ ބާބާގެ ދޮންމަނިކު ލިޔުއްވެވި "ދިވެހި އާދަކާދަ" އެ ފޮތުގައި ލިޔުއްވާފައި އޮން ދުވަސްވީ ގަހެއްގެ މައުލޫމާތު ކޮޅު ބަލައިލަން ބޭނުންވި އެވެ. ކަންދިމާ ކުރި ގޮތުން ނުވަދިހައިގެ އަހަރުތަކުގައި ޗާޕްކޮށްފައިވާ އެ ފޮތުގައިވާ ގަހާއި މި ގަހަކީ އެއް ގަހެކެވެ. އޭ ފޮތް ބުނާ ގޮތުން އޭރުވެސް އެ ރީތިގަސް އެތާ ހުންނަތާ ފަސްދޮޅަސް އެތައް ހަރެއް ވެދާނެ އެވެ.\nލިލީމަގާއި ޗާނދަނީ މަގަށް ހުރި މިގަސް މިއީ މާލޭގެ އެންމެ ދުވަސްވީ ގަސް ކަމަށްވޭ -- ފޮޓޯ: އާއިމް ޒަމީރު\nއޭގެ ފަހުން ހެރިޓޭޖް މިނިސްޓްރީގެ ރިސާޗް އެނަލިސްޓް އަދި ތާރީހު ދިރާސާ ކުރައްވާ މުހައްމަދު ނާޖިހާ އެ ރީތިގަހުގެ ވާހަކަ ހިއްސާ ކޮށްލުމުން ޗާންދަނީ މަގާާއި ލިލީމަގާއި ގުޅޭ ސަރަހައްދުގައި ހުރި ބިޔަ ބޮޑު އެ ރީތިގަސް ހިކި އަނަރޫފަކޮށް ހުއްޓާ 1920 ގައި ނަގާފައިވާ ފޮޓޯއެއް އަތަށް ލައި ދިނެވެ.\nނާޖިހު ވިދާޅުވި ގޮތުގައި ދުވަސްވީ އެހެން ރީތިގަހެއް ވެސް މިހާރުގެ ކަޅުވަކަރު މިސްކިއް ހުރި ހިސާބުގައި ހުންނާނެ އެވެ. އެގަހަށް ވެސް ވަރަށް ގިނަ ދުވަސްވެފައި ވާނެ އެވެ.\n1920 ގައި ނަގާފައިވާ މި ފޮޓޯގެ (ކ) އިން އެ ފެންނަނީ ދާރުލްއާސަރު ކައިރީ ރީތިގަސް ވަރަށް ކުޑަކޮށް ހުއްޓާ -- ފޮޓޯ ހިއްސާކުރީ: ނާޖިހު\nމި ބިޔަ ބޮޑު ރީިތިގަހުގެ ވާހަކަ ދައްކާއިރު ހިތަށް އައި އެއްކަމީ މިހާ ގިނަ ދުވަސް ވަންދެން ހުރި މި ގަހުން ހާދަ ބަޔަކަށް އޭގެ ހިޔާ ލިބިފައި ވާނެ އެވެ. މާލޭގައި ޒަމާނުއްސުރެ ކިޔައިވައިދޭ ދެ މަދަރުސާ ހިމެނޭ މި މަގުގައި ބޮޑުގަހެއްގެ ހިޔާވަހިކަން ހާދަ ކުދިންނަކާއި ބެލެނިވެރިންނެއް ވެސް ހޯދާފައި ވާނެ އެވެ.\nސަލްޓަން ޕާކް ސަރަހައްދުގައި މާލޭގެ އެންމެ ދުވަސްވީ ގަސްތައް ހިމެނޭ -- ފޮޓޯ: އާއިމް ޒަމީރު\nމިހާރުވެސް އެގަސް އެހެރީ އެގޮތުގަ އެވެ. މާލެގައި ގިނަ ގަސް ގަސް ކަނޑާ އެތަންތާނގައި އެކި ވަރުގެ އިމާރާތް އަޅާފައިވާއިރު ގަހެއްގައި އަޅައިގެންފައި ވެސް ސާފުވައި ކޮޅެއް ލިބޭނެ ގޮތެއް ނެތެވެ. އެހެންވެ މި ބޮޑުގަސް މިއީ ޗާނދަނީ މަގުގައި ވެސް އެންމެންގެ "ނޭވާހޮޅި" އެވެ. މި ރީތިގަހުގެ ސަބަބުން ވަރަށް ގިނަ ބަޔަކު ނޭވާލާން ބޭނުންވާ ހާދަ ގިނަ އޮކްސިޖަނެއް އުފައްދާނެ އެވެ. އަދި އުފައްދާފައި ވާނެ އެވެ.\nމާލޭގެ މެދު ކަމުގައިވާ ސަލްޓަން ޕާކަކީ ދުވަސްވީ ބޮޑު ގަސްތައް ހިމެނޭ އެއް ސަރަހައްދެވެ. މި ގަސް މިހާރު ހުރިކުޑަ މައިޒާނަކީ އަދިވެސް އޭގެ ދަށުގައި އޭގެ ހިޔަލުގައި އެތަށް ބަޔަކު ހިތްހަމަޖެހުން ހޯދާތަނެކެެވެ. ތާރީހާއި ތަރިކަ ކިޔައިދޭ އެތައް އެއްޗައްކާއެކު ހުޅުވާފައިވާ ދާރުލްއާސާރު ކުރިމަތިގާއި މިހިރީ ފަހަރުގައި މާލޭގައި ހުރި އެންމެ ދުވަސްވީ ބޮޑު އެއް ރީތިގަހެވެ.\nމިގަސް ހެދިފައި މިހިރީ އެންމެ މުނާސަބުތަނުގަ އެވެ. މިއީ މާލޭގެ ތާރީހުގެ މުހިންމު ގޮފިގަނޑަކަށް ވެސް ވާނެ އެވެ. ދާރުލްއާސާރަށް ވަންނަ މީހުނަށް މި ގަހުގެ ހަޔާތް ނޭނގުނަސް ލޮލުގައި އަޅައިނުގަނެއް ނުދާނެ އެވެ.\nމީގެ ކުރިން ސަލްޓަން ޕާކުގައި ހުރި ނިކަގަހަކަށް ރާއްޖެ ޒިޔާރަތް ކުރާ ފަތުރުވެރިން ހާއްސަ ޝައުގެއް ހުރި ދުވަސްވަރެއްވެސް ދިޔައެވެ. ރާޢްޖޭގެ އެކި ސަރަހައްދުގައި ހުރި މިކަހަލަ ދުވަސްވީ ގަަސްތަކާއި ބެހޭ މައުލޫމާތު ފަސޭހައިން ލިބެން ނެތް އިރު މިފަދަ ކަމެއް ކުރާނެ ބަޔަކު ތިބި ނަމަ ރަނގަޅު ނޫން ހެއްޔެވެ؟\nތާރީހު ތިމާވެށި މާލޭ ސިޓީ


criminal law Archives - ޙުސައިން ޝަމީމް ގެ ބްލޮގް\n“88 (ހ) އަމުރަށް ނުކިޔަމަންތެރިވުން”\nމިއީ، ދިވެހިރާއްޖޭގެ ޖިނާއީ ޢަދުލުގެ ނިޒާމާބެހޭ ގޮތުން އަޅުގަނޑު ލިޔާ ސިލްސިލާ މަޒުމޫނުތަކުގެ ތެރެއިން ލިޔުމެކެވެ. މިލިޔުމުގައި ބަލާލާފައިވާނީ، ޤާނޫނުލްޢުޤޫބާތު ކުރިން އޮތް ގޮތާއި، އެޤާނޫނަށް ކިޔަމުން އައި ފާޑުކިޔުންތަކުގެ މައްޗަށެވެ. އެކަންކަން ޙައްލުކުރުމަށް އެކުލަވާލި އައު ޤާނޫނުގެ ބައެއް ސިފަތަކަށްވެސް އަލިއަޅުވާލާފައިވާނެއެވެ. ...\nމީހުން ހައްޔަރުކުރުމާއި ބަންދުކުރުމާބެހޭ ގޮތުން ޤާނޫނުގައި ހުރި ވާހަކަތައް ވަކިވަކިން ބަލައިލާނަމެވެ. މިއެޕިސޯޑުގައި، ކުރީގެ ޤާނޫނުއަސާސީގައި އެކަން އޮތް ގޮތެވެ. ދެން އަންނަ ހަފްތާގައި މިހާރު އެކަން އޮތް ގޮތެވެ. ...\nޢުންޞުރޭ ކިޔަންޖެހޭ ސަބަބުތައް\nޓްރަޔަލް ލޯޔަރުންގެ ތިބޭނީ ދެ ބެސްޓް ފްރެންޑެވެ. އެއީ، ކުށް ބަޔާންކުރާ ޤާނޫނާއި ޖިނާއީ އިޖުރާއަތުގެ ބަޔާންކުރާ ޤާނޫނެވެ. ކުށް ބަޔާންކުރާ ޤާނޫނުގައި އޮންނާނީ ކުށުގެ ޢުންޞުރުތަކެވެ. ކުށެއް، ކުށަކަށްވާ ގޮތެވެ. ސާބިތުކޮށްދޭންޖެހޭ ކަންކަމެވެ. އިޖުރާއަތުގެ ޤާނޫނުގައި އޮންނާނީ، އެކަންކަން ސާބިތުކުރުމަށްޓަކައި ހިނގާންޖެހޭ މަގެވެ. ޢުންޞުރު ދެނެގަނެ، އެއާ ބެހޭ ގޮތުން ދިގުކޮށް، ފުންކޮށް ވާހަކަ ދައްކަން ނޭނގޭ ވަކީލަކީ ރަނގަޅު، ކުޅަދާނަ ވަކީލެއް ނޫނެވެ....\nކުޑަކުދިންނަށް ޖިންސީގޯނާ ކުރާ މީހުންގެ މައްސަލަ މައިތިރިކުރުން\n2019 ވަނަ އަހަރަށްވުރެ، 2020 ވަނަ އަހަރު، ދަޢުވާ ކުރެވުނު މީހުންގެ ޢަދަދު 65% އިތުރެވެ. ކުރެވުނު ދަޢުވާތަކުގެ ޢަދަދު 63% އިތުރެވެ. މިކަން ކުރެވުނީ، މިކަމަށް ފޯކަސް ކޮށް މަސައްކަތް ކޮށްގެންނެވެ....\nޤާނޫނުލްޢުޤޫބާތާ ގުޅިގެން ތައްޔާރު ކުރި މަޢުލޫމާތު ކަރުދާސްތައް\nޤާނޫނުލްޢުޤޫބާތަށް ޢަމަލުކުރަން ފެށުމުގެ ކުރިން ހިންގި ހޭލުންތެރިކަން އިތުރު ކުރުމުގެ މަސައްކަތް ކުރިއިރު ތައްޔާރު ކުރި 12 މަޢުލޫމާތު ކަރުދާސް އެއްތަނަކުން ހޯއްދެވުމަށް، މިޕޯސްޓު ބައްލަވާލެއްވުން އެދެމެވެ. ...


SAG: Team event gai anhen badminton team ah naakaamiyaabee | Mihaaru\nގައުމީ ބެޑްމިންޓަން މުބާރާތުގެ ތެރެއިން ރާއްޖޭގެ ދެބެން ނަބީހާ އާއި ނަބާހާ--. ފޮޓޯ: ނިޝާން އަލީ/ މިހާރު\nޓީމު އިވެންޓުގައި އަންހެން ބެޑްމިންޓަން ޓީމަށް ނާކާމިޔާބީ\n01 ޑިސެމްބަރ 2019 - 21:127comments\nސައުތު އޭޝިއަން ގޭމްސްގެ ބެޑްމިންޓަން ޓީމު އިވެންޓުގައި ރާއްޖޭގެ ގައުމީ އަންހެން ޓީމު ކުޅުނު މެޗުން ބަލިވެ މުބާރާތުން ކަޓައިފި އެވެ.\nނޭޕާލުގެ ޕޮކަހާރާގައި ކުރިއަށްދާ ބެޑްމިންޓަން އިވެންޓުގައި ރާއްޖޭން މިއަދު ބަލިވީ ޕާކިސްތާނާ ވާދަކޮށް ސީދާ ތިން ގޭމުންނެވެ. މި ފަހަރުގެ ގޭމްސްގައި ރާއްޖޭގެ ފިރިހެން ބެޑްމިންޓަން ޓީމު ވާދަނުކުރެ އެވެ. ބެޑްމިންޓަން އެސޯސިއޭޝަނުން އެ ގޮތަށް ނިންމީ މި ލެވެލްގައި މި ވަގުތަށް ރާއްޖޭގެ ފިރިހެން ޓީމަށް ވާދަކުރެވެން ނެތުމުންނެވެ.\nއަންހެން ޓީމު އިވެންޓުގެ ފުރަތަމަ ސިންގަލްސްގައި ރާއްޖޭގެ އައިމިނަތު ނަބީހާ ކުޅުނު މެޗުން ވަނީ ޕާކިސްތާނުގެ ކުޅުންތެރިޔާ މަހޫރު ޝަހުޒާދު އަތުން 21-19، 21-14 އިން ބަލިވެފަ އެވެ. ދެ ވަނަ ސިންގަލްސް މެޗުގައި ރާއްޖޭގެ ނީލާ ނަޖީދު ވަނީ ފޯރިގަދަ މެޗަކަށް ފަހު ޕާކިސްތާނުގެ ޕަލްވަޝާ ބަޝީރު އަތުން 2-1 ސެޓުން ބަލިވެފަ އެވެ. މެޗުގެ ފުރަތަމަ ސެޓު ނީލާ ގެންދިޔައީ 21-16 އިންނެވެ. އެކަމަކު ނީލާ އަށް ދިމާވި އަނިޔާގެ މައްސަލައިގެ ފައިދާނަގައި ޕަލްވަޝާ ވަނީ ދެން ކުޅުނު ދެ ސެޓު ގެންގޮސް މެޗުން މޮޅުވެފަ އެވެ. ޕަލްވަޝާ ސެޓުތައް ގެންދިޔައީ 21-23 އަދި 17-21 އިންނެވެ.\nގައުމީ އަންހެން ބެޑްމިންޓަން ޓީމުގެ ކުޅުންތެރިންނާއި ބެޑްމިންޓަން އެސޯސިއޭޝަންގެ ބައެއް އިސްވެރިން. -- ފޮޓޯ: މޯލްޑިވްސް އޮލިމްޕިކް ކޮމިޓީ\nބެޑްމިންޓަން އެސޯސިއޭޝަންގެ ޖެނެރަލް ސެކްރެޓަރީ އިޝްފާން މުހައްމަދު (އިއްޕަ) ވިދާޅުވީ އުއްމީދުކުރީ މި އަށް ވުރެ ރަނގަޅު ކުޅުމެއް ދައްކާނެ ކަމަށް ކަމަށާއި އެކަމަކު މެޗުން ބަލިވުމުގައި ފުރަތަމަ ދެ ގޭމް ދިޔަ ގޮތުން އަސަރު ކުރި ކަމަށެވެ.\n"ފުރަތަމަ ދެ ގޭމް ގޮސްފައި މީނީ ވަރަށް ކައިރި ކައިރިން ގޮސްފައި އަޅުގަނޑުމެންނަށް އޭގެން ނަތީޖާ ނުނެރެވުނީ. ޓީމެއްގެ ގޮތުގައި އެންމެ ރަނގަޅު ޑަބަލްސް ޕެއާ ނަބީހާ އާއި ނަބާހާގެ ޕެއާ އަށް ވެސް ނުކުޅެވި މެޗު މިދިޔައީ ނިމިގެން. އެއީ ލިބުނު ދެރައެއް. އަނެއްހެން ބަލާއިރު ޕާކިސްތާނުގައި ދުނިޔޭގެ 174 ވަނަ އަށް ރޭންކުކޮށްފައިވާ ކުޅުންތެރިޔާ ވެސް ހިމެނޭ. އުއްމީދު ކުރި ނަތީޖާއެއް ނޫން. އެކަމަކު ކުޅުން ވެސް އެހާ ގޯހެއް ނޫން،" އިއްޕަ ވިދާޅުވި އެވެ.\nއޯޕަންސް ޑްރޯ އެއް ދުވަސް ފަހުން ފަށާއިރު ސިންގަލްސް ބައިގައި ދެ ކުޅުންތެރިން ވާދަކުރާއިރު، ޑަބަލްސްގައި ރާއްޖޭގެ ދެ ޕެއާ ކުޅޭނެ އެވެ.\nމި ފަހަރުގެ ބެޑްމިންޓަން އިވެންޓަށް ބަލާއިރު، ރާއްޖޭގެ ދެ ރެފްރީންނަށް ހާއްސަ ޝަރަފެއް ލިބޭނެ އެވެ. އެ ގޮތުން ރާއްޖޭގެ އިންޓަނޭޝަނަލް ރެފްރީ އަލީ އަބްދުލް ކަރީމް (ޒޯލާ) އަކީ ބެޑްމިންޓަން މުޅި އިވެންޓުގެ ރެފްރީ އެވެ. އަދި ރާއްޖޭގެ ރެފްރީއެއް ކަމަށްވާ ސިޔާދު ހަބީބު ޖޫރީއެއްގެ ގޮތުގައި މި ފަހަރުގެ ގޭމްސްގައި މަސައްކަތްކުރާނެ އެވެ.\nގޭމްސްއިން ފިރިހެން ބެޑްމިންޓަން ޓީމަށް ފުރުސަތެއް ނެތް


ތިން މީހުންނާއެކު ދަތުރުކުރި ޑިންގީއެއް ޚަބަރެއް ނުވެގެން އެމްއެންޑީއެފް ކޯސްޓްގާޑުން ހޯދަން ފަށައިފި\n01 ފެބްރުއަރީ 2018 11:32\nކ.ދިއްފުށި ހުޅަނގު ފަރާތު ފަޅުތެރޭގައި އަޅާފައި އޮތް "އީކުއޭޓަރ ސްޓާރ 01" ނަމަކަށްކިޔާ ސަފާރީއެއްގެ ޑިންގީއެއް ތިން މީހުންނާއެކު ފުރިފަހުން ޚަބަރެއް ނުވެގެން އެ ޑިންގީ ހޯދުމުގެ މަސައްކަތް އެމްއެންޑީއެފް ކޯސްޓްގުން ފަށައިފިއެވެ.\nމިހާދިސާގެ މައުލޫމާތު އެމްއެންޑީއެފް ކޯސްޓްގާޑް މެރިޓައިމް ރެސްކިއު ކޯޑިނޭޝަން ސެންޓަރ (އެމްއާރުސީސީ) އަށް ލިބިފައި ވަނީ މިއަދު ހަވީރު 18:50 ހާއިރުއެވެ. މި ޑިންގީގެ ޚަބަރެއް ނުވެގެން ހޯދުމުގެ މަސައްކަތް އެސަފާރީގެ ވެރިފަރާތުން ފަށާފައި ވަނީ މިއަދު ހެނދުނު 06:00 ހާއިރުން ފެށިގެންނެވެ. މި ޑިންގީ ހޯދުމުގެ މަސައްކަތް ވެރިފަރާތާއި ގުޅިގެން އެމްއެންޑީއެފް ކޯސްޓްގާޑުން މިހާރު ދަނީ ކުރަމުންނެވެ.\nތިން މީހުންނާއެކު ޚަބަރެއް ނުވެގެން ހޯދަމުންދާ މި ޑިންގީ އަކީ 18 ފޫޓް ދިގު، ނޫކުލައިގެ ބަރު ފަށަކާއި، ފަންސާސް ހޯސްޕަވަރުގެ ޔަމަހާ އިންޖީނެއް އަޅާފައިވާ ހުދު ކުލައިގެ ޑިންގީއެއް ކަމަށް އެމްއެންޑީއެފް ކޯސްޓްގާޑަށް ވަނީ މަޢުލޫމާތު ލިބިފައެވެ.\nމި ޑިންގީއާ ބެހޭ މަޢުލޫމާތެއް ލިބޭތޯ ބައްލަވައި ދެއްވުމަކީ އެމްއެންޑީއެފް ކޯސްޓްގާޑްގެ ވަރަށްބޮޑު އެދުމެކެވެ. އަދި މިޑިންގީއާ ބެހޭ އެއްވެސް މަޢުލޫމާތެއް ލިބިއްޖެނަމަ ލަސްނުކުރައްވާ ކޯސްޓްގާޑްގެ ހިލޭ ގުޅޭނަމްބަރު 191 ފޯނަށް ގުޅުއްވައި ދެއްވުން އެދެމެވެ.


Trump Ah Black Belteh Libijje - Vaguthu\nއެމެރިކާގެ ކުރީގެ ރައީސް ޑޮނަލްޑް ޓްރަމްޕް އަށް ޝަރަފްވެރި ބްލެކް ބެލްޓެއް ލިބިއްޖެއެވެ.\nދެކުނު ކޮރެއާގެ އެކަޑަމީއަކުން ޓްރަމްޕް އަށް ބްލެކް ބެލްޓެއް ދީފައި ވަނީ ޓްރަމްޕް މާޝަލް އާޓްސް އަށް ހުންނަ ޝައުގުވެރިކަމެއްގެ ބޮޑުކަމުން އެކަން ފާހަގަ ކުރުމުގެ ގޮތުންނެވެ. ޓްރަމްޕްއަށް ދިން ބެލްޓަކީ "ނިންތު ޑަން" ނަމަކަށް ކިޔާ ބެލްޓެކެވެ.\nޓްރަމްޕް އަށް ބްލެކް ބެލްޓު އެރުވުން އޮތީ ދުނިޔޭގެ ޓައިކޮންޑޫ ހެޑްކްއާޓަރުގައެވެ. ޓްރަމްޕް އާއި ބެލްޓް ހަވާލުކޮށްފައި ވަނީ ދެކުނު ކޮރެއާގެ އެކަޑަމީއެއް ކަމަށްވާ ކުކީވޮންގެ ރައީސް ލީ ޑޮންގް-ސިއޮޕް އެވެ.\nބްލެކް ބެލްޓް ލިބުމުން ޓްރަމްޕް ބުނީ އެއީ އޭނާ އަށް ލިބުނު ވަރަށް ބޮޑު ޝަރަފަކާއި ފަހުރެއް ކަމަށް ދެކޭކަމަށެވެ. "ޓައިކޮންޑޫ އަކީ ވަރަށް މޮޅު މާޝަލް އާޓެއް. އެއީ އަމިއްލަ ނަފްސުގެ ދިފާއުގައި ބޭނުން ކުރަން ވަރަށް ރަނގަޅު ހުނަރެއް." ޓްރަމްޕް ބުންޏެވެ.\nޓްރަމްޕް ވަނީ އޭނާ އަށް ދެން އެމެރިކާގެ ރައީސް ކަމަށް އާދެވިއްޖެނަމަ ބްލެކް ބެލްޓް އަޅައިގެން އެމެރިކާގެ ކޮންގްރެސް އަށް ހާޒިރުވާ މަންޒަރު ފެނިދާނެ ކަމަށް ވެސް ބުނެފައެވެ.\nޓްރަމްޕް އަށް ދެކުނު ކޮރެއާ އިން އެރުވި ބެލްޓް މަސައްކަތް ކޮށްގެން ހޯދާނަމަ އެކަމަށް ދިހަ އަހަރު ހޭދަކުރަން ޖެހޭނެއެވެ.\nޓްރަމްޕް އަށް ލިބުނު ބެލްޓަކީ ރަޝިއާގެ ރައީސް ވްލަޑިމިއާ ޕޫޓިން އަށް ވެސް މީގެ ކުރިން ލިބިފައިވާ ބެލްޓެކެވެ. ޕޫޓިން އަށް ވެސް ޝަރަފްވެރި ކަމުގެ ބެލްޓް ދެކުނު ކޮރެއާ އިން އެރުވީ 2013 ވަނަ އަހަރު ދެކުނު ކޮރެއާ އަށް އޭނާ ކުރެއްވި ޒިޔާރަތެއްގައެވެ. ނަމަވެސް ޕޫޓިން އަކީ މާޝަލް އާޓްގެ އެކި ކުޅިވަރުތައް ކުޅުއްވާ ބޭފުޅެކެވެ. ޓްރަމްޕް އެއްވެސް ވަރަކަށް މާޝަލް އާޓްގެ ކުޅިވަރެއް ކުޅުނުކަން އެނގޭކަށް ނެތެވެ.\nނޮވެމްބަރު 22, 2021 22:29\nނުލަފާ ކަމުން ބްލެކް ބެލްޓް ކީއްކުރަން ހަމަ ދުނިޔަވީ ލެވެލްގެ އެވާރޑް ވެސް ދޭންވީ!!!\nނޮވެމްބަރު 23, 2021 13:26\nނޮވެމްބަރު 23, 2021 13:37\nތަނެއްގަ ބާކީވެފަ ބެލްޓެއް އޮތިއްޔާ އެސޮރަށްދީ ހެޔޮނުވާނެ. ބޮޑުވެގެންވާ މުސީބާތެއް ތިއީ.\nދެން ފެންނާނީ މުގުނީ މީގެ3ބެލްޓު ހޯދާތަން


Maruvumuge2dhuvas kurin Vishal aai gulha Sidharth dheki vahaka hisakoffi\nމަރުވުމުގެ2ދުވަސް ކުރިން ސިދާތުއާއި ވާހަކަ ދެއްކުނު: ވިޝާލު\n13 ސެޕްޓެމްބަރ 2021 - 06:50:01\nއެގޮތުން އެންމެ ބޮޑަށް އަސަރުކުރި މީހުންގެ ތެރޭގައި އޭނާއާއިއެކު ބިގްބޮސް ޝޯގައި އުޅުނު ތަރިން ހިމެނެއެވެ.\nއެގޮތުން ބިގްބޮސްއިން ސިދާތުއާއި އެކު ހޫނު ޒުވާބުތަކެއް ދިޔަ ވިޝާލްވެސް ހުރީ ޝޮކެއްގައެވެ. ޝޯއަށްފަހު އެއްގޮތަކަށްވެސް ވާހަކަ ނުދައްކާ ހުރުމަށްފަހު މަރުވުމުގެ ދެދުވަސް ކުރިން އޭނާއާއި ވާހަކަދައްކާ ހިތްހަމަ ނުޖެހުންތަށް ދުރުކޮށް ފޯނު ބޭއްވި ޝިދާތު އޭގެ ދެދުވަސް ފަހުން މަރުވި ހަބަރު ލިބުންވީ ވިޝާލަށް ލިބުނު ވަރަަށް ބޮޑު ޝޮކަކަށެވެ.\nއެވާހަކަތަށް ހިއްސާކުރަމުން ވިޝާލު ބުނީ ބިގް ބޮސް 13 ގައި ވިޝާލްއާއި ސިދާތުއާއި ދެމީހުން ޒުވާބުކޮށް އުފެދުނު ހިތްހަމަ ނުޖެހުމުގެ ތެރެއިން ޝޯ ނިންމާލުމަށްފަހުވެސް ދެމީހުން އެކަކު އަނެކަކާއި ވާހަކަ ނުދައްކާ ހުރުމަށްފަހު ފުރަތަމަ ވާހަކަ ދައްކަން ގުޅީ ޝިދާތު ކަމަށެވެ.\nއެއީ މަރުވުމުގެ ދެދުވަސް ކުރި ކަމަށް އޭނާ ބުންޏެވެ. ކޮންމެވެސް ގޮތަކުން ވިޝާލުގެ ނަންބަރު އަމިއްލައަށް ހޯދައިގެން ޝިދާތު އޭނާއަށް އެދުވަހު ގުޅީ “ހަތުރޯންކާ ކިލާޑީ”ގައި ވިޝާލް ދެއްކި ޕާފޯމަންސްއަށް ތައުރީފު ކުރުމަށް ކަމަށް ވިޝާލު ބުންޏެވެ.\nދެމީހުންގެ މެދުގައި ވަރަށް ގިނައިރު ވާހަކަދެއްކުނު ކަމަށާއި، ވިޝާލަށް ތައުރީފް ކުރުމުގެ އިތިރުން ވަރަށް ބޮޑަށް ކުރިއަށް ދިއުމަށް ހިތްވަރުވެސް ދިން ކަމަށް ވިޝާލު ބުންޏެވެ.\nއެދުވަހު ފޯން ބޭއްވީ ދެމީހުން ދިމާކުރަން ނިންމައިގެން ކަމަށާއި، އޭގެ ފަހުން އަނެއް ދުވަހު ދެމީހުން ދިމާވި ކަމަށްވެސް އޭނާ ބުންޏެވެ.\nވިޝާލު ބުނީ އެއީ ދިމާވާނެ އެންމެ ފަހު ފަހަރުކަމަށް ދުވަހަކުވެސް ހިތަށް ނާރާ ކަމަށާއި، އަނެއް ދުވަހު ލިބުނީ ހާޓް އެޓޭކެއް ޖެހުމަށްފަހު ސިދާތު މަރުވި ހަބަރުކަމަށް އޭނާ ބުންޏެވެ.\nވިޝާލު ބުނީ އެއީ ތެދެއްކަން އަދިވެސް ގަބޫލުކުރަން ވަރަށް ދަތިކަމަށާއި، ސިދާތު ފަދަ މީހުން ދުނިޔޭގައި ވަރަށް މަދު ކަމަށެވެ.


ބާއްޖަވެރިކަމުން މަޙްރޫމުވެފައިވާ މީހާ – DhiSalafiyyah\nބާއްޖަވެރިކަމުން މަޙްރޫމުވެފައިވާ މީހާ\n18/06/2012 އަޚްލާޤްއައްޝައިޚް ޢިމްރާން މުޙައްމަދު ޢަލީ\nއަބާއްޖަވެރިވަނީ ހަވާނަފްސަށްތަބާވެ، އަދި ފާފަތަކާއި ނުބައިކަންކަމަށް އަރައިގަތުމުންނެވެ. ދުނިޔަވީ ލައްޛަތުތަކުގެ ތެރެއިން ޙަރާމްކަންތައް ވަށާލެވިފައިވަނީ ގެއްލުމުންނެވެ. އެއީ ދުނިޔެއާއި އާޚިރަތުގައިވެސް އަބާއްޖަވެރިވުމުގެ ސަބަބެކެވެ. ﷲ ތަޢާލާ ވަޙީކކުރެއްވިއެވެ. ﴿وَمَنْ أَعْرَضَ عَن ذِكْرِي فَإِنَّ لَهُ مَعِيشَةً ضَنكًا …﴾ (سورة طه ١٢٤)\nމާނައީ: ” އަދި ތިމަންރަސްކަލާނގެ ޛިކުރަށް (އެބަހީ: ޤުރުއާނަށާއި ރަސޫލާ صلى الله عليه وسلم އަށް ބާވާލެއްވުނު ތަކެއްޗަށް) ފުރަގަސްދީފިމީހަކަށް، ފަހެ ހަމަކަށަވަރުން އެމީހަކަށްއޮތީ ދަތި ދިރިއުޅުމެކެވެ. …”\nއެބަހީ: ދަތިކަމާއި ބުރަކަމެވެ.\nޝައިޚަލް އިސްލާމް رحمه الله ވިދާޅުވިއެވެ: “މިޢާލަމުގައި އަޅާއަށް ޚާއްޞަވެފައިވާ ކޮންމެ ނުބައިކަމެއްގެ ސަބަބަކީ: ރަސޫލާ صلى الله عليه وسلم އާ ޚިލާފުވުމެވެ. ނުވަތަ އެކަލޭގެފާނު ގެންނެވި ތަކެއްޗާމެދު ޖާހިލުވުމެވެ. އަދި ހަމަކަށަވެރުން ދުނިޔެއާއި އާޚިރަތުގައިވެސް އަޅާގެ ބާއްޖަވެރިކަންވަނީ ރިސާލަތަށް ތަބާވެގެންނެވެ.” [فتاوي شيخ الإسلام / ١٩، ٩٣]\nއަބާއްޖަވެރިކަމުން ބާއްޖަވެރިކަމަށް ފިލޭނީ ﷲއަށް ތައުބާވެ ރުޖޫޢަވެގެންނެވެ. އިބްނުލް ޤައްޔިމް رحمه الله ވިދާޅުވިއެވެ: “އަދި ނުބައިކަމުގެ ދޮރު ބަންދުކުރެވެނީ ތައުބާވެ އިސްތިޣްފާރުކުމުންނެވެ.” [زاد المعاد / ٤، ٢٠٢]\nފަހެ ތައުބާގެ ދޮރުގައި ޓަކިޖަހާށެވެ. އަދި ފާފަތަކުގެ ދޮރު ބަންދުކުރާށެވެ. އެއީ ބާއްޖަވެރިކަމުގެ ރަހަ ލިބުމަށްޓަކައެވެ. ހިތަށް ޢާފިޔަތުލިބެނީ ފާފަކުރުން ދޫކޮށްލުމުންނެވެ. ހިތުގެ ކައިރީ ފާފަތަކަކީ ވިހައެއްގެ ދަރަޖައިގައިވާ އެއްޗެކެވެ. އެހަލާކުކޮށްނުލައިފިއްޔާ ބަލިކަށިކޮށްލައެވެ. ފާފަކުރުމުގެ ނިކަމެތިކަމުން ކިޔަމަންގަތުމުގެ ޢިއްޒަތްތެރިކަމަށް ބަދަލުވެއްޖެމީހާގެ އަތުގައި މުދަލެއްނެތްނަމަވެސް، ﷲ އޭނާއަށް ފުދުންތެރިކަންދެއްވައެވެ. އަދި އެކުގައިއުޅޭމީހެއް އޭނައާއެކު ނެތަސް އެކަނިވެރިކަންވެސް ފިއްލަވައިދެއްވައެވެ.\nޙަޤީޤީ އަބާއްޖަވެރިއަކީ އޭނާގެ އިލާހަށް ކިޔަމަންގަތުމުން ފުރަގަސްދިން މީހާއެވެ. އަދި ﷲ ޙަރާމްކުރެއްވިކަންތައްތަކަށް އަރައިގަންނަމީހާއެވެ.\nމިފޮތުގެ އެހެން ލިޔުންތައް ބައްލަވާ


މައިންބަފައިންވާންވީ ދަރިންގެ ހިތްވަރަކަށް، ހިތްމަރާލާ ބަޔަކަށް ނޫން! | Jazeera\tމައިންބަފައިންވާންވީ ދަރިންގެ ހިތްވަރަކަށް، ހިތްމަރާލާ ބަޔަކަށް ނޫން! - Jazeera\nމައިންބަފައިންވާންވީ ދަރިންގެ ހިތްވަރަކަށް، ހިތްމަރާލާ ބަޔަކަށް ނޫން!\nއީމާ މުހައްމަދު ވަހީދު July 10, 2019 270 views0\nކޮންމެ އިންސާނަކުވެސް ދުނިޔެއަށް އުފަންކުރައްވަނީ، ފިތުރަތުގެ ސާފުސީދާ ކަންމަތީގައެވެ. އެކުއްޖާ ޔަހޫދީއަކަށް، މަޖޫސީއަކަށް ނުވަތަ މުސްލިމަކަށް ހަދާ މީހަކީ އެކުއްޖެއްގެ މައިންބަފައިންނެވެ. ކޮންމެ ކުއްޖެއްގެވެސް އެންމެ ފުރަތަމަ މަދަރުސާއަކީ އެކުއްޖެއްގެ ގެއެވެ. ކޮންމެ ކުއްޖެއްގެވެސް އެންމެ ފުރަތަމަ އެދުރަކީ އެކުއްޖާގެ މަންމަ ނުވަތަ ބައްޕައެވެ. ކޮންމެ ދަރިއެއްގެވެސް ރޯލް މޮޑެލުންނަކީ އެކުދިންގެ މައިންބަފައިންނެވެ. ޝައްކެއްނެތް ގޮތުގައި، މައިންބަފައިން ވާންޖެހޭނީ ދަރިންނަށް ނަމޫނާ ބަޔަކަށެވެ. ދަރިން ކުރާ ރަނގަޅު ކަންތައްތަކުގައި އެކުދިންނަށް ހިތްވަރުދޭ ބަޔަކަށެވެ. ދަރިން ކުރާ ރަނގަޅު ކަންތައްތަކުގައި ދަރިންގެ ހިތްވަރަކަށްވާ ބީދައިން، މައިންބަފައިން ވާންޖެހޭނީ، ދަރިން ގޯސް މަގަކުން ދާނަމަ އެކަމެއް ހުއްޓުވާވެސް ބަޔަކަށެވެ.\nއެއްވެސް މަޔަކު އަދި ބަފަޔަކު އެމީހެއްގެ ދަރިންނަށް ދެރަ ގޮތެއް މެދުވެރިވާކަށް ނޭދޭނެއެވެ. އެކަމާއި ދޭތެރޭ އެއްވެސް ޝައްކެއް ވެސް ނުކުރަމެވެ. ދަރިން އުމުރުން ކިތަންމެ ބޮޑުވިޔަސް، މައިންބަފައިންނަށް ދަރިން އަބަދުވެސް ވާނީ ކުޑަކުދިންނަށެވެ. ގިނަ ފަހަރަށް އެކުދިންގެ ކޮންމެ ފިޔަވަޅަކަށް ފާރަވެރި ނަޒަރަކުން ބެލެނީވެސް އެކުދިންނަށް ދެރަގޮތެއް ވާން ނޭދޭތީއެވެ. ދަރިން ދެކެ ވާ ލޯތްބެއްގެ މަތިވެރިކަމުންނެވެ. ނަމަވެސް ބައެއް ފަހަރު މައިންބަފައިންނަށް ނޭނގި ނަމަވެސް އަމަލުކުރެވޭ ގޮތަކުން ދަރިންގެ މުސްތަގުބަލަށް ނޭދެވޭ އަސަރުތައް ކުރެއެވެ.\nދަރިންގެ އަމަލުތައް ހުންނަ ގޮތުން ހިތްހަމަނުޖެހިގެން، ދަރިންނަށް ވިސްނައި ދިނުމަކީ މައްސަލައެއް ނޫނެވެ. ދަރިން ގޯސްމަގުތައް ހިޔާރުކުރިޔަ ނުދީ ހުއްޓުވުމަކީވެސް މައްސަލައެއް ނޫނެވެ. ދަރިންގެ ކަންކަމާއި ބެހޭ ބަސް ކިޔުމަކީވެސް މައްސަލައެއް ނޫނެވެ. ނަމަވެސް ގަބޫލުކުރަންޖެހޭ ހަގީގަތަކީ ކޮންމެ ކަމަކަށްވެސް އިމެއް ވާނެކަމެވެ. ނަމަވެސް ކުއްޖާ ހިފަހައްޓާލެން ބޮޑު ކަމުން ކުއްޖާއަށް އެކަމުން ނޭދެވޭ އަސަރު ކުރާ ހިސާބަށް ކަންތައް ދާނަމަ އެ މައްސަލައެކެވެ. މައިންބަފައިން އަބަދުވެސް ބަލަންވީ ކުއްޖާގެ އެންމެ ގާތް އެކުވެރިޔާއަށް ވެސް ވުމަށެވެ. ޖެހިލުމެއް ނެތި ދަރިފުޅަށް ކަންކަން ހިއްސާ ކުރެވޭ ވަރުގެ ބަޔަކަށް ވުމަށެވެ.\nދުނިޔެ މިއަދު މިވަނީ ބަވަނަވެފައެވެ. ރާއްޖެވެސް މިއަދު މިވަނީ ތަހުޒީބުގެ އޮޔާއި ވަޔާއިއެކު އެނބުރެމުން އެނބުރެމުން ގޮސް، ގައުމުގެ އިޖްތިމާއީ ފޭރާމުގައި ބާގަނޑުތައް ހެދި ފޫނުބެއްދޭ ވަރު ވެފައެވެ. އަޅުގަނޑުވެސް ގަބޫލުކުރަމެވެ. މިއަދު ދިރިއުޅުމުގައި ކުރިއަށް ދެވޭނީ ވަރަށް ވިސްނުންތެރިކަމާއި އެކު އުޅުނު މީހަކަށެވެ. ހާއްސަކޮށް، މިދުވަސްވަރު، ޒުވާނުން ނުބައި މަގުތައް އިހްތިޔާރުކުރާލެން އަވަހެވެ. ފަހަރެއްގައި މައިންބަފައިން ދަރިންނަށް އެހާވަރަށް ބަަލައި ސަބަބަކީ ވެސް ދަރިފުޅު ނުބައި ގޯޅިއެއް އަޅައިފާނެ ކަމުގެ ބިރު އޮތުން ކަމަށް ވެދާނެއެވެ. ނަމަވެސް، ދަރިފުޅު ކުރާ ކޮންމެ ކަމަކަށް ފާރަވެރިވެ، ޝައްކު ކުރުމަކީ ހައްލެއްތޯއެވެ؟ ނުވަތަ ދަރިން ދައްކާ ވާހަކަތަކަށް ބީރު ކަންފަތެއް ދިނުމަކީ ހައްލެއްތޯއެވެ؟ ނުވަތަ ދަރިންނަށް ދޭން ޖެހޭ މިނިވަންކަން ނުދިނުމަކީ އިންސާފެއްތޯއެެވެ؟ ހަމަގައިމުވެސް، އެއީ ރަނގަޅު ގޮތެއް ނޫނެވެ. ދަރިން މައިންބަފައިން ބުނާ ބަސްއަހާނީވެސް، އެކުދިންނަށް އިތުބާރުކޮށް އެކުދިން ދައްކާ ވާހަކަތައް ގަބޫލުކުރުމުންނެވެ.\nއަޅުގަނޑު ކުރިންވެސް ދެންނެވި ފަދައިން، ކޮންމެ ކަމަކަށްވެސް އިމެއް އޮންނާނެއެވެ. ކޮންމެ ކަމެއްވެސް އެކަމަކަށް އޮންނަ އިމުގެ ތެރެއިން ކޮށްފިނަމަ، އެކަމުން ކުރިމަތިލާންޖެހޭ ނޭދެވޭ އަސަރުތައް މަދުވާނެ ކަމާއި މެދު ޝައްކެއްނެތެވެ. މައިންބަފައިންވެސް ދަރިންނާއި ދޭތެރޭ މާ ހަރުކަށިކޮށް ކަންތައް ނުކުރާނަމަ ދަރިން މައިންބަފައިން ދޭ ނަސޭހަތް ރަނގަޅަށް އަޑު އަހާނެއެވެ.\nއެކި ކުދިން ދިިރިއުޅުމުގައި ހާސިލުކުރަން ބޭނުންވާނީ އެކި ލަނޑުދަނޑިތަކެވެ. އަޅުގަނޑުމެންގެ އަތުގެ އިނގިލިތައް އެއްވަރު ނުވާ ބީދައިން އެކި މީހުންގެ ގައިގައި ވެސް ހުންނާނީ އެކި ހުނަރުތަކެވެ. ތިބާގެ ދަރިފުޅު ތިބާގެ އަވައްޓެރިޔާގެ ދަރިފުޅު ހާ ކިޔަވަން މޮޅު ނުވެދާނެއެވެ. އޭގެ މާނައަކީ ތިބާ އެކުއްޖާ އާއި އެހެން ކުދިންނާއި އަޅުވާ ކިޔައި ދެރަކޮށްލާނީއެއް ނޫނެވެ. ތިބާ ދަރިއަކީ ކިޔަވަން އެންމެ މޮޅު ކުއްޖަކަށް ނުވިއަސް، އެކުއްޖާ ގައިގައި އެހެން ކުދިން ގައިގައި ނެތް އާދަޔާއި ހިލާފް ހުނަރެއް ވެސް ހުރެދާނެއެވެ. އެހެން ކަމުން މައިންބަފައިން އަބަދުވެސް ވާންވީ ދަރިންގެ ހިތްވަރަކަށެވެ.\nދަރިފުޅު ދިރިއުޅުމުގައި ހާސިލުކުރަން ބޭނުންވާ ލަނޑުދަނޑިތައް ހާސިލުކުރަން މަސައްކަތް ކުރާއިރު، މައިންބަފައިން ވާންވީ ދަރިފުޅުގެ އެންމެ ބޮޑު ހިތްވަރަށެވެ. ދަރިފުޅު ހިތްމަރާލާ ކުރާ މަސައްކަތުން ފޫހިކޮށްލާ ބަޔަކަށް ނޫނެވެ. އެހެން މީހުން ދައްކާ ވާހަކައަށް ވުރެ ބޮޑަށް ދަރިފުޅުގެ ވާހަކަ އަޑުއަހާ އެއަށް އިތުބާރު ކުރާ ބަޔަކަށެވެ.


REPORT| Addu Nature Park: Dhekunu Ge Igthisoadhu Ge Thalhudhandi - Vaguthu\nއައްޑޫ ނޭޗަ ޕާކް ތެރޭގައިވާ ކެނޯ ދުއްވާ ސަރަހައްދު.-- ވަގުތު އިމޭޖެސް: އިބްރާހިމް ޝާބިލް\n(އައްޑޫ ސިޓީ، ހިތަދޫ) ނޭޗާ ޕާކަކީ ހިތްފަސޭހަ އަދި ޖަޒީރާ ކުލަތަކަކުން އަމުނާލެވިފައިވާ ގުދުރަތީ ގޮތުން މުއްސަނދި ސަރަހައްދެކެވެ. ފެހިކަންގަދަ ގަސްތަކުން ވަށާލެވިފައިވާ އިގްތިސާދީ ރަން ހަޒާނާއެކެވެ. އީދިގަލި ކިޅިން ފެށިގެން ކޯއްޓޭއާ ހިސާބަށް އޮތް މި ސަރަހައްދު ޕާކަކަށް ބަދަލުކުރުމުގެ މަސައްކަތް ފެށިގެން ދިޔައީ 2015 ވަނަ އަހަރުގެ ތެރޭގައެވެ. އޭގެ ކުރިން އެ ސަރަހައްދު އޮތީ ބިޔަ ބޯ މާ ސިންގާ ވަލެއްގެ ގޮތުގައި ދޫކޮށްލެވިފައެވެ. އެގޮތުން އީކޯ ޓުއަރިޒަމް ފުޅާކުރުމަށްޓަކައި ކުރެވުނު މި މަސައްކަތް ނިމި، އެތަން އާންމުކޮށް ހުޅުވާލެވުނީ 2018 އަހަރުގެ އޮކްޓޯބަރު މަހުގެ ތެރޭގައެވެ. މި ޕާކާއެކު ވަޅުޖެހިފައި އޮތް އައްޑޫގެ ފަތުރުވެރިކަން ކޮޅަށް ޖެހިދާނެ ކަމުގެ އުންމީދު އާވެގެން ދިޔައެވެ. ދެކުނުގެ ފަތުރުވެރިކަން ފުޅާކުރުމަށް އިތުރު ދޮރެއް ހުޅުވިގެން ދިޔުން ވެގެން ދިޔައީ އައްޑޫ ރައްޔިތުން ދެކެމުން އައި ހުވަފެނުގައި ކުލަޖެހިގެން ދިޔަ ކަމަކަށެވެ.\nބޮޑު ވަލެއް ޕާކަކަށް ތަރައްގީ ކުރެވުނީ ކިހިނެއް؟\nބޮޑު ވަލެއްގެ ގޮތުގައި އޮތް މި ސަރަހައްދުގެ ތިމާވެށި ރައްކާތެރިކުރުމުގެ ބޭނުމުގައި އެތަން ޕާކަކަށް ބަދަލު ކުރެވުނީ ވޯލްޑް ބޭންކުން ހިންގާ ކްލައިމެޓް ޗޭންޖް އެޑެޕްޓޭޝަން ޕްރޮޖެކްޓް (ސީސީއޭޕީ) ގެ ދަށުން ކުރިއަށް ގެންދިޔަ މަޝްރޫއު އެއްގައެވެ. އެ ޕްރޮޖެކްޓްއަކީ ގުދުރަތީ މުއްސަދިކަން ހިމާޔަތްކޮށް އެއިން އިގްތިސޯދީ ފައިދާ ހޯދުމުގެ މަގު ތަނަވަސްކުރުމަށްޓަކައި ކުރިޔަށް ގެންދެވުނު މަސައްކަތެކެވެ.\nއައްޑޫ ނޭޗަ ޕާކް ތެރޭގައިވާ ދިއްވާ ފެންގަނޑަ -- ވަގުތު އިމޭޖެސް: އިބްރާހިމް ޝާބިލް\nދެ ފިޔަވައްސަށް ބަހާލައިގެން ކުރިޔަށް ގެންދެވުނު މި މަސައްކަތުގައި ޔޫރަޕިއަން ޔޫނިއަންގެ ހިލޭ އެހީތެރިކަން ލިބިފައިވެއެވެ. އަދި އޮސްޓްރޭލިއަން އެއިޑުންވެސް ފަންޑުކޮށްފައިވެއެވެ. ނަމަވެސް ޕްރޮޖެކްޓްގެ އަމަލީ މަސައްކަތުގައި ރާއްޖެ އިން އިސްކޮށް އުޅެފައި ވަނީ އެންވަޔަރްމެންޓް މިނިސްޓްރީ އިންނެވެ.\nނޭޗާ ޕާކްގެ ތެރޭގައި ހިމެނެނީ ކޮން ތަން ތަނެއް؟\nއައްޑޫ ނޭޗާ ޕާކުގެ ބޮޑުމިނުގައި ގާތްގަނޑަކަށް 1،145 ހެކްޓަރު ހުރެއެވެ. އެ ސަރަހައްދުގެ ތެރޭގައި ހިމެނެނީ އީދިގަލި ކިޅި އާއި ކޯއްޓޭގެ އިތުރުން ފަޅު ރަށްރަށް ކަމަށްވާ މާހެރަ އާއި ކުޑަމާހެރަ އާއި ދީރޮނޑި، އަދި ކޯހެރައާއި ކައްބޯހެރައެވެ. މީގެ އިތުރުން މަންޓާ ޕޮއިންޓާއި ބްރިޓިޝް ލޯޔަލްޓީ ނައު ފެތިފައި އޮންނަ ސަރަހައްދުވެސް ހިމެނެއެވެ.\nGALLERY: Nala Nala Addu Nature Park ah Kuri Ziyaaraiy https://t.co/bvldcn28Fh pic.twitter.com/lr8ayTLcOc\n— Vaguthu Online (@VaguthuOnline) April 10, 2021\nއައްޑޫ ނޭޗަރ ޕާކް ތެރޭގައިވާ ކެނޯ ދުއްވާ ސަރަހައްދު -- ވަގުތު އިމޭޖެސް: އިބްރާހިމް ޝާބިލް\nމި ސަރަހައްދުތަކުގެ ތެރެއިން އީދިގަލިކިޅި އާއި މަންތާ ޕޮއިންޓުގެ އިތުރުން ބްރިޓިޝް ލޯޔަލްޓީ ނައު ފެތިފައި އޮންނަ ސަރަހައްދަކީ މިހާރު އެންވަޔަރަމަންޓް މިނިސްޓްރީއިން ހިމާޔަތްކޮށްފައިވާ ސަރަހައްދުތަކުގެ ގޮތުގައި ކަނޑައަޅާފައިވާ ތަންތަނެވެ.\nއައްޑޫ ނޭޗާ ޕާކުން ލިބޭ ހިދުމަތްތައް\nނޭޗާ ޕާކްގެ އެކި ސަރަހައްދުތަކަށް ގެންދިއުމާއި އެ ސަރަހައްދުތަކެގެ ތާރީޙް ކިޔައިދިނުމުގެ އިތުރުން ތިމާވެއްޓާ ގުޅޭ މައުލޫމާތު ދިނުން (ޓުއާ ގައިޑް)\nބްރިޓިޝް ލޯޔަލްޓީ ޝިޕްރެކަށް ޑައިވިންއަށް ގެންގޮސްދިނުން\nސްނޯކަލިންއަށް ގެންދިއުން (ގައިޑެޑް ސްނޯކަލިން)\nކޯއްޓޭ ކޮޅަށް ޕިކްނިކް ގެންގޮސްދިނުން\nޓުއާ ގައިޑެއް ނަންގަވާ ފަރާތްތަކަށް ޕާކުގެ ހާއްސަ އެކި ސަހަރަހައްދުތަކަށް މަޑުކޮށް އެތަންތަނުގެ މައުލުމާތު ދެއެވެ. މި ހިދުމަތް ނަންގަވާ ފަރާތްތަކަށް ހަތަރު މީހުންގެ ޖާގައިގެ ބަގީއެއްގައިވެސް ދެވިދާނެއެވެ. ނުވަތަ ބައިސިކަލުގައި ވެސް ދެވިދާނެއެވެ. ޓުވާއަކަށް ދިވެހިންގެ އަތުން ނަގާ އުޅެނީ ފަސް ރުފިޔާއެވެ. ބިދޭސީއެއްގެ އަތުން ނަގަނީ ހަތް ޑޮލަރެވެ.\nއައްޑޫ ނޭޗާ ޕާކުގެ ތާރީހީ ބައެއް ސަފްހާތަކަށް ނަޒަރެއް!\nޓުއާގެ ތެރެއިން ޕާކުގެ ހާއްސަ އެކި ސަހަރަހައްދުތަކަށް މަޑުކޮށްލާ އިރު އެ ތަންތަނު މައުލޫމާތު ލިޔެފައި ހުންނަ ބޯޑުތައް ވެސް ބަހައްޓާފައި ހުރެެއެވެ. ނޭޗާ ޕާކް ބަލާލުމަށް "ވަގުތު" ހޭރިޔާގައި ކުރި މި ދަތުރުގައި އަހަރެންގެ ސަމާލުކަން ހުއްޓިގެން ދިޔައީ އެ ތަނާ ގުޅުވައިގެން ޓުއާ ގައިޑުން ދެއްކި ތާރީހީ ވާހަކަތަކަށެވެ. އެގޮތުން ޕާކް ހިމެނޭ އެ ސަރަހައްދުގައި މީގެ 500 އަހަރު ކުރިން މީހުން ދިރިއުޅުން ކަމަށް ބުނެ ދެއްކި ވާހަކައަށް ޝައުގުވެރިވިއެވެ.\nއައްޑޫ ނޭޗަރ ޕާކް ތެރެއިން ތަފާތު އެކި ވައްތަރުގެ ދޫނި ސޫފާސޫފިތައް ބަލާލުމަށް ހަދާފައިވާ ބާޑްވިއު ސަރަހައްދެއް -- ވަގުތު އިމޭޖެސް: އިބްރާހިމް ޝާބިލް\nޓުއާ ގައިޑުން ކިޔައި ދިން ގޮތުގައި އެ ސަރަހައްދުގައި އޭރު އުޅުނީ އައްޑޫގައި ގާއިމްވެ ތިިބި އިނގިރޭސިންގެ ތެރެއިން ބަޔެކެވެ. އެމީހުން އުޅުނު ކަމުގެ ބައެއް ނިޝާންތައް މިހާރުވެސް ޕާކު ތެރެއިން ފެންނަން އެބަހުރިއެވެ.\nއެ މީހުންގެ ބޭސްއެެއްގެ ގޮތުގައި އެ ދުވަސްވަރު ހިތަދޫ ކޯއްޓޭ ސަރަހައްދު ބޭނުންކޮށްފައިވެއެވެ. އެގޮތުން އެ ސަރަހައްދުގައި އިނގިރޭސީންގެ ދުވަސްވަރު ހެދި މަޝްހޫރު "ރަނިންހަނާ" ފެންގަނޑާއި "ދިއްވާ ފެންގަނޑު" ގެ ވާހަކަތައް ފާހަގަކޮށްލެވެއެވެ. "ރަނިންހަނާ" ފެންގަނޑުން ޕަރީ ފެންނަ ވާހަކައަކީ އައްޑޫގައި މަޝްހޫރު ފޯކުލޯރު ވާހަކައެކެވެ. އަދި އެ ފެންގަނޑުން ރަސްރަސްކަނބަލުން ފެންވަރާ އުޅުނު ކަމަށްވެސް އުމުރުން ދުވަސްވީ އައްޑޫ މީހުން ކިޔައި އުޅެއެވެ. ނަމަވެސް ތުންތުން މަތިން ފެތުރެމުން އައި މި ވާހަކަ މިހާރު ވަނީ އެކި ގޮތްގޮތަށް ބަދަލުވެފައެވެ.\n"ބައެއް މީހުން ކިޔައި އުޅޭ ދިއްވާ ފެންގަނޑުން ފެން ވެރީމާ މުސްކުޅި ނުވާނެއޭވެސް. ރަނިންހަނާ ފެންގަނޑުން ޕަރީ ފެނެއޭވެސް. ދެން މިއީ ހުސް އޭރުގެ ވާހަކަތައް. ދިއްވާ ފެންގަނޑު ހުރަސްކުރަން އޭރު އިނގިރޭސިން މަގެއްވެސް ހެދި. އެ މަގުން މިހާރު ޕާކްތެރޭ ހުރަސްކޮށް މި އުޅެނީ" ޓުއާ ގައިޑް ކިޔައިދިނެވެ.\nއައްޑޫ ނޭޗަރ ޕާކް: ކޯއްޓޭ ސަރަހައްދު -- ވަގުތު އިމޭޖެސް: އިބްރާހިމް ޝާބިލް\nމީގެ އަހަރުތަކެއް ކުރިން އެ ޕާކުގައި މީހުން ދިރިއުޅެފައި ވާތީ، ބައެއް މީސްމީހުންގެ މަހާނަތަކާއި ބުދު ފައްޅިތަކުގެ އަސަރުވެސް ކޮންމެވެސް ވަރަކަށް ޕާކު ތެރެއިން ފެނިފައިވެއެވެ. އެގޮތުން ބައެއް މަހާނަތައް ވީރާނަވެ ގޮސްފައިވާ އިރު އެ މަހާނަ ގާތަކުގައި ދިދަ ވެސް ޖަހާފައި ހުރިއެވެ.\nއައްޑޫ ނޭޗާ ޕާކުން ފެންނަނީ ރާއްޖޭގެ ގުދުރަތީ ރީތިކަމުގެ ހިތްގައިމުކަމެވެ. އިވިގެން ދަނީ ގުދުރަތުގެ ތަފާތު ދިރުންތަކުގެ މިއުޒިކީ ގޮވުންތަކުގެ އަޑުތަކެވެ. ނޭޗާ ޕާކްގެ އެންމެ ހިތްގައިމު އެއް ތަނަކީ މާ ސިންގާ ބޮޑު ކުޅިއެވެ. އީދިގަލި ކިޅި ތެރެއިން ތަފާތު އެކި ވައްތަރުގެ ދޫނި ސޫފާސޫފިތައް އުޅޭއިރު އެ ދިރުންތައް ބަލާލުމަށް ޕާކް ތެރޭގައި "ބާޑްވިއުތަކެއް" ތަރައްގީކޮށްފައިވެއެވެ. ކުޅި ތެރެއަށް ވާ ގޮތަށް ބްރިޖެއްހެން އަޅާފައިވާ ދިގު ލަކުޑި ފާލަމުން ހިނގާލާފައިގޮސް އެންމެ ކޮޅަށް ދެވޭއިރު ކުޅި ތެރެއަށް ނަޒަރު ހިންގާލެވޭ ގޮތަށް ލޯޖަހާގެން ބަލަން ހުރެވޭނެ ގޮތަށް ތަނެއް ހަދާފައި ހުރެއެވެ. އެ ތަނުގައި ހުއްޓިލައިގެން ހުރި އިރު އަހަންނަށް ފެނުނު ބައެއް ދޫނިތަކުގެ ތެރޭގައި ރާބޮނދި، ބުޅިތުނބި، ފުރެއްދެ އިލޮހި އާއި އައްޑޫ އަށް ހާއްސަ ދޮންދީނި އަދި މާކަނާ ހިމެނެއެވެ.\nޓުއާ ގައިޑުން ބުނާ ގޮތުގައި މި ޕާކުން ކޮންމެ އަހަރަކު ވެސް 180 ބާވަތުގެ ވައްތަރުގެ ދޫނި ފެންނަ ކަމަށްވެއެވެ. އަދި ހާއްސަކޮށް ޑިސެމްބަރު މަހު ގިނަ ބާވަތްތަކުގެ ދޫނިސޫފާސޫފި ބިސް އަޅަން އަންނަކަންވެސް އޭނާ ފާހަގަކުރިއެވެ.\nއައްޑޫ ނޭޗާ ޕާކް ނުބެލެހެއްޓި ހަލާކުވެގެން ދަނީ\nއެތައް މިލިއަން ރުފިޔާއެއް ހަރަދުކޮށްގެން ހެދި އައްޑޫ ނޭޗަ ޕާކަކީ ޗުއްޓީ ހޭދަ ކުރުމަށް އައްޑު އަށް ދާ ގިނަ ބަޔަކު މޫދަށް އެރިލުމަށާއި ޕިކްނިކް ހެދުމަށާއި ކެނޯ ޕެޑަލް ބޯޓު ދުއްވުން ފަދަ ކަންކަމަށް ޒިޔާރަތް ކުރަމުން އަންނަ ތަނެކެވެ. އެއީ މީސް މީޑިއާގައި އެތައް ބައެއްގެ ތައުރީފު އޮހުނު، ރީތި، ހިތްފަސޭހަ ތަނެކެވެ. އަދި އެއީ އައްޑޫ އަށްދާ ފަތުރުވެރިންނަށް ވެސް ވަރަށް މަގުބޫލު ތަނެކެވެ.\nއެހެންކަމުން ކުރިން ވަލަށް ދޫކޮށްލެވިފައިވާ އެ ސަރަހައްދުން މިއަދު ފައިސާ ލިބެއެވެ. އައްޑޫ ސިޓީގެ ގުދުރަތީ ރީތިކަން ވިއްކައިގެން އެ ސިޓީގެ ރައްޔިތުންނަށް އާންމުދަނީ ލިބެއެވެ. ވުމާއިއެކު އިކޯ ޓުއަރިޒަމް ތައާރަފް ކުރުމަށް ހެދި ޕާކްއަކީ އިގްތިސާދީ މަންފާ ހޯދިދާނެ ތަރައްގީގެ ޒަމާނީ މޮޑެލްއެކެވެ. ބޭރު ދުނިޔެއަށާއި ރާއްޖެއަށް ރަގަޅަށް އިސްތިހާރު ކުރުމުން އެތަަނަށް ގިނަ އަދަދެއްގެ ފަތުރުވެރިން އަންނާނެ ތަނެކެވެ.\nނަމަވެސް އައްޑޫއަށް މިހާރު ވަންނަ ފައިސާ އިތުރު ކުރުމަށް މި ޕާކްގެ ބޭނުން އެންމެ ފުރިހަމަ ގޮތުގައި އަދިވެސް ހިފޭ މަންޒަަރެއް ނުފެނެއެވެ. އެގޮތުން ރެސްޓޯރެންޓުތަކާއި ފިހާރަތައް ޕާކަތެރޭގައި ގާއިމް ކުރެވިއްޖެ ނަމަ ޕާކްއަށް އިތުރު ފައިސާ ވަންނާނެ މަގުތައް ފަހިވެގެން ދާނެއެވެ. އެހެންކަމުން ދެކުނުގެ ފަތުރުވެރިން ފުޅާ ކުރުމަށް މި މާ ސިންގާ ބިޔަ ޕާކް އަކީ އިގްތިސޯދުގެ ރަން ތަޅުތަޑީގެ ގޮތުގައި ސިފަކުރެވިދާނެއެވެ.\n"ވަގުތު" ހޭރިޔާ ޓީމުން އައްޑޫ ނޭޗާ ޕާކަށް ކުރި މި ދަތުރު ތެރެއިން މި ޕާކްގެ ތާރީޚީ އަދި ގުދުރަތީ މުއްސަނދިކަން އޮތް މިންވަރު ދެނެގަނެވުނެވެ. އެ ހިތްގައިމުކަން ތަޖުރިބާކޮށްލެވުނެވެ. ނަމަވެސް ހިތާމައަކީ ނޭޗާ ޕާކްގައި ލަކުނޑިން ހަދާފައި ހުރި ގިނަ ތަންތަނުގެ ލަކުޑިތައް ފީވެ ބިންދައިގެން ބޮޑެތި ގެއްލުންތަކެއް ލިބިފައިވާ ކަމެވެ. އެތަން ރަނގަޅު ނުބެލެހެއްޓުމުގެ ސަބަބުން ބައެއް ސަރަހައްދުތައް ފަނާވެ ދާތީއެވެ.\nAddu Nature Park: Nubelehehti Nethi Fanaavegen Dhanee! https://t.co/4bIwWZEYrB\n— Vaguthu Online (@VaguthuOnline) September 7, 2020\nއައްޑޫ ނޭޗަ ޕާކްގައި ޖުމްލަ ތިން ބްރިޖަކާއި އެއް ޕްލެޓްފޯމެއް ހަދާފައި ހުރެއެވެ. އެތަނުން ހުރިހާ ބްރިޖުތަކުގައި އަޅާފައިވާ ވަކަރުގަނޑުތައް ވަނީ ފީވެ ހަލާކުވެފައެވެ. އަދި ޕްލެޓްފޯމުގެވެސް ބައެއް ތަންތަން ވަނީ ހަލާކުވެގެން ގޮސްފައެވެ. އެހެންކަމުން މިތަން މަރާމާތު ކުރުން އަވަހަށް ނުފެށިއްޖެނަމަ، ތަން އެއްކޮށް ވީރާނާވެގެން ދިއުމަކީ އެކަށީގެންވާ ކަމެކެވެ. ލިބިފައިވާ ގުދުރަތުގެ ރިޒްގުގެ ބޭނުން އެންމެ ހެޔޮ ގޮތުގައި ބޭނުންކޮށް ރަނގަޅު އިގްތިސާދެއް ބިނާ ކުރެވޭނީ މި ސަރަހައްދަށް ފާރަވެރިވެ، ރަނގަޅަށް ބަލަހައްޓައިގެންނެވެ.\nކޮވިޑް-19 އާ ގުޅިގެން އައްޑޫގައި ރައްކާތެރިކަމުގެ ފިޔަވަޅުތައް ވަރުގަދަކޮށްފި\nއޭޕްރީލް 10, 2021 11:34\nތިވަރުގެ ތަނެއް ނެތިގެން އުޅޭ ބަޔަކު މި ރާއްޖޭގައިވެސް މި ދުނިޔޭގައިވެސް ނެތް. މަމޮޅުވެފައި މަމޮޅު ވާހަކަދައްކާފައި ތިހެން ތިބެވިދާނެ. އަޅާފައިވާ ވަކަރުތަކާއި ހަދާފައިވާ ބުރިޖުތައް ފީވެ ހަލާކުވެގެންދިޔައިރުވެސް ތިތަނަށް ދިޔައީ ކިތައް ދިވެހިންބާ! ބޭރުން އައީ ކިތައް މީހުން ބާ! ކައުންސިލެއް 12 އަހަރުވަންދެން އޮވެގެން ކުރީ ކީއްބާ! ހައްތާވެސް ސަޅިބައިސާ ކަނޑާފައި ވަރަށް މޮޅޭ ވަރަށް ރީއްޗޭ ގޮވިޔަކަސް ތިއީ މާމުހިންމު ތަނެއް ނޫން.\nއޭޕްރީލް 14, 2021 11:37\nމުޅި ދެކުނު އިގްތިސާދުގެ ތަޅުދަނޑިއަށްވީ ކިހިނެއް. ތީ އައްޑޫއަށް ލިބޭ ކުރިއެރުމެއް. ތިތަން ބަލާލަން އެހެން ރަށްރަށުން ދިޔުމަކީ އެހެން މީހުން ޖީބަށް އެއްޗެއް ވަންނަ ކަމެއްތަ؟